(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΟΓ΄

Δευτέρα 26 Ιουλίου 2021 (μεσημέρι Β΄)

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς τον Υπουργό Προστασίας του Πολίτη, με θέμα: «Προστασία του Εθνικού Πάρκου Σχινιά και διασφάλιση των όρων για την πρόσβαση του λαού σε αυτό», σελ.
 β) Προς τον Υπουργό Οικονομικών:
 i. με θέμα: « Όχι στο κλείσιμο του μοναδικού καταστήματος τράπεζας του Δήμου Αμφίπολης», σελ.
 ii. με θέμα: «Παραμένει κλειστή η Διώρυγα της Κορίνθου. Μεγάλη η απώλεια εσόδων, μεγάλη και η αγωνία των εργαζόμενων και της τοπικής κοινωνίας», σελ.
 γ) Προς τον Υπουργό Περιβάλλοντος και Ενέργειας:
 i. με θέμα: «Υπογειοποίηση γραμμών υψηλής/υπερυψηλής τάσης σε Αγίους Αναργύρους, Αγία Βαρβάρα και Αιγάλεω», σελ.
 ii. με θέμα: «Καταγγελίες των καταναλωτών για αυξημένους και ακατανόητους λογαριασμούς ηλεκτρικού ρεύματος», σελ.
 iii. με θέμα: «Θεσμική λύση για όλα τα αυθαίρετα κατηγορίας 5 με οικοδομική άδεια», σελ.
 iv. με θέμα: «Επικίνδυνη αδιαφορία της Κυβέρνησης για την πυροπροστασία και υποχρηματοδότηση για την προστασία του Σέιχ Σου και της ευρύτερης περιοχής Θεσσαλονίκης», σελ.
 δ) Προς την Υπουργό Παιδείας και Θρησκευμάτων, με θέμα: «Ανέγερση νέων σχολείων στο Καστέλι του Δήμου Κισσάμου», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας και Θρησκευμάτων «Αναβάθμιση του σχολείου, ενδυνάμωση των εκπαιδευτικών και άλλες διατάξεις», σελ.
2. Κατάθεση σχεδίου νόμου:

Οι Υπουργοί Εργασίας και Κοινωνικών Υποθέσεων, Οικονομικών, Ανάπτυξης και Επενδύσεων, Προστασίας του Πολίτη, Εθνικής Άμυνας, Παιδείας και Θρησκευμάτων, Υγείας, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Επικρατείας, καθώς και οι Αναπληρωτές Υπουργοί Οικονομικών, Υγείας και Εσωτερικών κατέθεσαν στις 24/7/2021 σχέδιο νόμου «Ασφαλιστική Μεταρρύθμιση για τη Νέα Γενιά: εισαγωγή κεφαλαιοποιητικού συστήματος προκαθορισμένων εισφορών στην επικουρική ασφάλιση, ίδρυση, οργάνωση και λειτουργία Ταμείου Επικουρικής Κεφαλαιοποιητικής Ασφάλισης και συναφείς διατάξεις», σελ.

ΠΡΟΕΔΡΕΥΟΝΤΕΣ

ΛΑΜΠΡΟΥΛΗΣ Γ., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:
ΛΑΜΠΡΟΥΛΗΣ Γ. , σελ.
ΠΟΛΑΚΗΣ Π. , σελ.
ΣΑΚΟΡΑΦΑ Σ. , σελ.

Β. Επί των επικαίρων ερωτήσεων:
ΑΡΣΕΝΗΣ Κ. , σελ.
ΓΚΙΟΚΑΣ Ι. , σελ.
ΖΑΒΒΟΣ Γ. , σελ.
ΚΟΥΡΟΥΜΠΛΗΣ Π. , σελ.
ΜΑΚΡΗ Ζ. , σελ.
ΜΠΟΥΜΠΑΣ Κ. , σελ.
ΠΟΛΑΚΗΣ Π. , σελ.
ΤΑΓΑΡΑΣ Ν. , σελ.
ΦΑΜΕΛΛΟΣ Σ. , σελ.
ΧΑΡΔΑΛΙΑΣ Ν. , σελ.
ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΟΓ΄

Δευτέρα 26 Ιουλίου 2021 (μεσημέρι Β΄)

Αθήνα, σήμερα στις 26 Ιουλίου 2021, ημέρα Δευτέρα και ώρα 13:20΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 26-7-2021 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΟΒ΄ συνεδριάσεώς του, της Δευτέρας 26 Ιουλίου 2021, καθ’ ο μέρος αφορά την ειδική ημερήσια διάταξη για την «Κλήρωση ενώπιον της Ολομέλειας της Βουλής, από τον Πρόεδρό της, μεταξύ των μελών του Συμβουλίου της Επικρατείας, του Αρείου Πάγου και της Εισαγγελίας του Αρείου Πάγου, που έχουν διορισθεί ή προαχθεί στον βαθμό που κατέχουν πριν από την υποβολή της πρότασης για άσκηση δίωξης, για την ανάδειξη πέντε τακτικών και τριών αναπληρωματικών μελών του Δικαστικού Συμβουλίου, καθώς και του ασκούντος καθήκοντα Εισαγγελέα και του αναπληρωτή του, σύμφωνα με τα άρθρα 86 παράγραφος 4 του Συντάγματος, 158 παράγραφοι 1 και 2 του Κανονισμού της Βουλής και 8 του ν.3126/2003 «Ποινική ευθύνη των Υπουργών» όπως ισχύουν, μετά την από 14 Ιουλίου 2021 απόφαση της Ολομέλειας της Βουλής, για την άσκηση ποινικής δίωξης κατά του πρώην Υπουργού Επικρατείας από 23-9-2015 έως 5-11-2016 και εν συνεχεία Ψηφιακής Πολιτικής, Τηλεπικοινωνιών και Ενημέρωσης έως τις 9-7-2019, κ. Νικολάου Παππά, για την ενδεχόμενη τέλεση αξιόποινης πράξης από τον ως άνω πρώην Υπουργό κατά την άσκηση των καθηκόντων του».)

Πριν προχωρήσουμε στη συζήτηση του προγραμματισμένου για σήμερα δελτίου επικαίρων ερωτήσεων επιτρέψτε μου πρώτα να κάνω δύο ανακοινώσεις προς το Σώμα:

Πρώτον, η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας και Θρησκευμάτων «Αναβάθμιση του σχολείου, ενδυνάμωση των εκπαιδευτικών και άλλες διατάξεις».

Δεύτερον, οι Υπουργοί Εργασίας και Κοινωνικών Υποθέσεων, Οικονομικών, Ανάπτυξης και Επενδύσεων, Προστασίας του Πολίτη, Εθνικής Άμυνας, Παιδείας και Θρησκευμάτων, Υγείας, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Επικρατείας, καθώς και οι Αναπληρωτές Υπουργοί Οικονομικών, Υγείας και Εσωτερικών κατέθεσαν στις 24-7-2021 σχέδιο νόμου «Ασφαλιστική Μεταρρύθμιση για τη Νέα Γενιά: εισαγωγή κεφαλαιοποιητικού συστήματος προκαθορισμένων εισφορών στην επικουρική ασφάλιση, ίδρυση, οργάνωση και λειτουργία Ταμείου Επικουρικής Κεφαλαιοποιητικής Ασφάλισης και συναφείς διατάξεις».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι ερωτήσεις που θα συζητηθούν είναι οι ακόλουθες:

Οι με αριθμό 946/14-7-2021, 964/19-7-2021 επίκαιρες ερωτήσεις που θα απαντηθούν από τον Υφυπουργό Οικονομικών κ. Γεώργιο Ζαββό. Η με αριθμό 951/19-7-2021 επίκαιρη ερώτηση που θα απαντηθεί από τον Υφυπουργό Προστασίας του Πολίτη κ. Νικόλαο Χαρδαλιά. Η με αριθμό 945/14-7-2021 επίκαιρη ερώτηση που θα απαντηθεί από την Υφυπουργό Παιδείας και Θρησκευμάτων κ. Ζωή Μακρή και οι με αριθμό 948/16-7-2021, 950/19-7-2021 και 960/19-7-2021 επίκαιρες ερωτήσεις και οι με αριθμό 6670/18-5-2021 και 6814/24-5-2021 ερωτήσεις κατ’ άρθρον 130 παράγραφος 5 του Κανονισμού της Βουλής που θα απαντηθούν από τον Υφυπουργό Περιβάλλοντος και Ενέργειας κ. Νικόλαο Ταγαρά.

Προχωρούμε αμέσως στη συζήτηση της τρίτης με αριθμό 951/19-7-2021 επίκαιρης ερώτησης πρώτου κύκλου του Βουλευτή Α΄ Ανατολικής Αττικής του Κομμουνιστικού Κόμματος Ελλάδας κ. Ιωάννη Γκιόκαπρος τον Υπουργό Προστασίας του Πολίτη, με θέμα: «Προστασία του Εθνικού Πάρκου Σχινιά και διασφάλιση των όρων για την πρόσβαση του λαού σε αυτό».

Θα απαντήσει ο Υφυπουργός Προστασίας του Πολίτη κ. Νικόλαος Χαρδαλιάς.

Κύριε συνάδελφε, έχετε τον λόγο για δύο λεπτά.

**ΙΩΑΝΝΗΣ ΓΚΙΟΚΑΣ:** Κύριε Υφυπουργέ, η ερώτηση αφορά το Εθνικό Πάρκο Σχινιά που, όπως ξέρετε, αποτελεί έναν από τους ελάχιστους εναπομείναντες πνεύμονες πρασίνου της Αττικής, ένα οικοσύστημα πολύ μεγάλης περιβαλλοντικής αξίας και ταυτόχρονα μία από τις ελάχιστες ελεύθερα προσβάσιμες παραλίες της Αττικής. Και λέω «από τις ελάχιστες», γιατί έχετε φροντίσει όλες οι κυβερνήσεις, όλα αυτά τα χρόνια, με την ιδιωτικοποίηση των ακτών, ο λαϊκός κόσμος να μην έχει πρόσβαση στη μεγάλη πλειοψηφία.

Τι γίνεται το τελευταίο διάστημα; Όχι μόνο φέτος, αλλά και πέρσι και πρόπερσι, απλά φέτος εντάθηκε ακόμη περισσότερο. Στο όνομα και με πρόσχημα την προστασία του δάσους -και θα εξηγήσω γιατί αναφέρομαι «στο όνομα και με πρόσχημα»- αποκλείετε και με αυταρχικό και απαράδεκτο τρόπο πολλές φορές ο λαϊκός κόσμος να έχει πρόσβαση στην παραλία. Και όταν μιλάμε για λαϊκό κόσμο, μιλάμε για εργαζόμενους, μιλάμε για συνταξιούχους, μιλάμε για νέους ανθρώπους, για οικογένειες, που δεν έχουν τη δυνατότητα να πάνε στις ιδιωτικές και οργανωμένες παραλίες. Με το ζόρι μετατρέπετε αυτόν τον κόσμο σε πελάτη των ιδιωτικών παραλιών.

Έχετε φτάσει, μάλιστα, στο σημείο με ένα περιπολικό που στέκεται στη μέση του δρόμου να εμποδίζεται η είσοδος ακόμη και σε κατοίκους ή επισκέπτες της περιοχής, των οποίων η επίσκεψη δεν έχει να κάνει με την προστασία ή με τις καιρικές συνθήκες, να ζητείται ακόμη και Ε9, για να μπορεί ένας κάτοικος να πάει στο σπίτι του, στον οικισμό που υπάρχει, καλώς ή κακώς, μέσα στη συγκεκριμένη περιοχή.

Γιατί λέω «πρόσχημα»; Γιατί όλα αυτά τα χρόνια, την ίδια στιγμή που μιλάτε για την προστασία του δάσους και τα κάνετε όλα αυτά στο όνομα της προστασίας, το εθνικό πάρκο έχει αφεθεί κυριολεκτικά στην τύχη του, δεν γίνονται οι απαραίτητες δασοκομικές εργασίες όλο τον χρόνο που θα έπρεπε να γίνονται, δεν υπάρχει ολοκληρωμένο σχέδιο προστασίας και οικολογικής ανόρθωσης του πάρκου, δεν λειτούργησε ποτέ, όπως ξέρετε, το σύστημα δασοπυρόσβεσης που φτιάχτηκε εδώ και πόσα χρόνια με χρήματα του ελληνικού λαού και δεν υπάρχει και μια μελέτη για το αν αυτό μπορεί ή δεν μπορεί να λειτουργήσει. Και, επίσης, δεν προστατεύεται ο υδροβιότοπος με την πλούσια χλωρίδα και πανίδα, με αποτέλεσμα τον τραυματισμό και τον θάνατο πτηνών -σας το λέω γιατί ζω στην περιοχή, έχω άμεση γνώση της περιοχής και των προβλημάτων του- ο οποίος υδροβιότοπος έχει μετατραπεί στην κυριολεξία σε σκουπιδότοπο. Όταν μιλάμε για Εθνικό Πάρκο Σχινιά, αναφερόμαστε και στο δάσος της Κουκουναριάς, αναφερόμαστε και στον υδροβιότοπο.

Πρόσφατα κάνατε ορισμένες παρεμβάσεις, ως Πολιτική Προστασία, αμφιλεγόμενες, με μηχανήματα καταστροφής, οι οποίες μάλιστα έγιναν και ερήμην, καθόσον γνωρίζουμε, του οικείου δασαρχείου και κυρίως πέρα και έξω από κάθε ολοκληρωμένο και επιστημονικό σχεδιασμό προστασίας. Αυτή η αλλοπρόσαλλη τακτική μάς δίνει το δικαίωμα να πιστεύουμε ότι δεν είναι αθώα. Δεν ξέρω τι σχέδια υπάρχουν.

Όμως, η υποβάθμιση, από τη μία μεριά, της προστασίας του πάρκου εδώ και χρόνια -δεν το αποδίδω μόνο σε εσάς-, σε συνδυασμό με τον αποκλεισμό του λαού από το πάρκο, παραπέμπει σε σχέδια που είτε υπάρχουν είτε στρώνετε το έδαφος για να υπάρξουν, επιχειρηματικής εκμετάλλευσης του συγκεκριμένου χώρου.

Το ερώτημα είναι τι μέτρα θα πάρετε για να υπάρξει ολοκληρωμένη διαχείριση και προστασία του Σχινιά από τις αρμόδιες υπηρεσίες, με το σύστημα δασοπυρόσβεσης, με εργασίες που θα σέβονται το περιβάλλον και θα καθιστούν το πάρκο προσβάσιμο στον λαό, με τη δημιουργία υποδομών που ενδεχομένως πρέπει να κριθούν αναγκαίες- είναι ζητήματα στάθμευσης, οδών διαφυγής, καθώς δεν υπάρχει δρόμος διαφυγής σήμερα στο Εθνικό Πάρκο Σχινιά- για να σταματήσουν οι απαράδεκτες και αδικαιολόγητες απαγορεύσεις σε βάρος όσων το επισκέπτονται και κυρίως για ένα ολοκληρωμένο σχέδιο αντιπυρικής προστασίας, στο πλαίσιο της συνολικής διαχείρισης και προστασίας του πάρκου, το οποίο σημαίνει ενίσχυση του οικείου δασαρχείου, της αρμόδιας πυροσβεστικής υπηρεσίας και όλα αυτά.

Γι’ αυτά θέλουμε συγκεκριμένες απαντήσεις από τον κύριο Υφυπουργό.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Κατ’ αρχάς θα ήθελα να σας ευχαριστήσω για την ερώτηση αυτή. Τον τελευταίο καιρό βλέπω πολλές διαφορετικές ανακοινώσεις από διάφορους φορείς σε σχέση με τα ζητήματα αυτά. Θα συμφωνήσω μαζί σας στην κριτική προσέγγιση του ζητήματος που αφορά το πάρκο Σχινιά. Το πάρκο πράγματι είχε αφεθεί. Tο πάρκο πράγματι έχει τεράστια προβλήματα. Ο φορέας, ο οποίος είχε αναλάβει την ευθύνη της προστασίας του, για τους οποιουσδήποτε λόγους δεν μπόρεσε να ανταποκριθεί στην όλη κατάσταση αυτή. Και βεβαίως υπάρχουν ευθύνες δεκαετιών σε σχέση γενικότερα με τα ζητήματα που αφορούν τις προστατευόμενες περιοχές.

Όμως -λυπάμαι που το λέω- αυτοαναιρείστε. Την ίδια ώρα που μέμφεστε τις κυβερνήσεις όλων των τελευταίων δεκαετιών, την ίδια ώρα που μέμφεστε εμάς, διότι επιτέλους μετά από όλα αυτά τα χρόνια των αρρυθμιών, των παθογενειών των γραφειοκρατικών διαδικασιών, των διαδικασιών οι οποίες τελικά δεν έφεραν αποτέλεσμα, με θάρρος, με ευθύνη και αναλογιζόμενοι το βάρος της ευθύνης που αφορά και την ανθρώπινη ζωή αλλά και το φυσικό περιβάλλον επιτέλους μπαίνουμε σε μια περιοχή και κάνουμε όχι αυτά τα οποία εμείς θεωρούμε σωστά αλλά αυτά τα οποία προκύπτουν μέσα από τους διαφορετικούς επιστημονικούς συμβούλους που αφορούν στα ζητήματα αυτά.

Η Γενική Γραμματεία Πολιτικής Προστασίας -το ξέρετε πολύ καλά- στο πλαίσιο της αποστολής της με βάση το άρθρο 28 του ν.4662/2020 κήρυξε σε κατάσταση ειδικής κινητοποίησης πολιτικής προστασίας, σύμφωνα με το άρθρο 26 του νόμου, δεκαοκτώ περιοχές της Περιφέρειας Αττικής με απόφαση του Γενικού Γραμματέα, σε έκτακτη ανάγκη, σε ειδική κινητοποίηση πολιτικής προστασίας. Για ποιον λόγο; Για την προστασία της ζωής, της περιουσίας των πολιτών, των υποδομών, καθώς και του φυσικού περιβάλλοντος λόγω του επαπειλούμενου κινδύνου από την εκδήλωση δασικών πυρκαγιών. Το λέτε μόνοι σας. Η εν λόγω κατάσταση ειδικής κινητοποίησης εκδόθηκε προκειμένου να δρομολογηθούν έργα και εργασίες με διαδικασίες αντίστοιχες με εκείνες που ισχύουν όταν κηρύσσεται μια περιοχή σε κατάσταση έκτακτης ανάγκης.

Μεταξύ των έργων που ζητήθηκε να δρομολογηθούν και που δρομολογούνται με βάση την απόφαση αυτή ήταν και τα έργα τα οποία μέμφεστε ότι δεν γινόντουσαν μέχρι τώρα και που αφορούν σε δασοκομικούς, φυτοτεχνικούς χειρισμούς προληπτικής απομάκρυνσης μέρους φυσικής βλάστησης, εργασίες, καθαρισμούς. Για ποιον λόγο; Είναι αυτονόητο. Για τη μείωση του κινδύνου σε περιοχές πολύ υψηλής προστασίας. Και μία από αυτές τις περιοχές ήταν και το πάρκο του Σχινιά. Και παρά το γεγονός ότι η περιοχή αναφέρεται ως εθνικό πάρκο, ιδιοκτησιακά -το ξέρετε πάρα πολύ καλά από την εμπειρία σας- το παραθαλάσσιο δάσος δεν ανήκει στο ελληνικό δημόσιο και ένα τμήμα του έχει οικοδομηθεί και περιγράφεται ως ζώνη Β2 -νομίζω- στο σχετικό προεδρικό διάταγμα.

Το παραθαλάσσιο δάσος της ζώνης Α3, όπως αυτή προσδιορίζεται στο ανωτέρω προεδρικό διάταγμα που αφορά στο πάρκο Σχινιά, ιδιοκτησιακά εξ όσων γνωρίζουμε πάλι δεν ανήκει στο ελληνικό δημόσιο. Έχει μια συνολική έκταση περίπου δεκατεσσάρων χιλιάδων στρεμμάτων, συγκροτείται από συστάδες χαλεπίου πεύκης που κυριαρχούν ανατολικά και συστάδες κουκουναριάς που αναπτύσσονται κυρίως δυτικά και σχεδόν σε όλη την έκτασή του φύεται υπόροφη θαμνώδης βλάστηση όπως σχίνοι, πουρνάρια και λοιπά. Το δάσος νοτίως καταλήγει σε αμμώδη παραλία, την οποία επικαλείστε για το ζήτημα της προσβασιμότητας, μήκους τριάμισι χιλιομέτρων -είναι η ζώνη Β1, αν θυμάμαι καλά, όπως αυτή προσδιορίζεται- και αβαθή νερά.

Με βάση, λοιπόν, τα ανωτέρω χαρακτηριστικά είναι σαφές ότι ένα τέτοιο παραθαλάσσιο δάσος για την Αττική αποτελούσε και αποτελεί πόλο έλξης εκατοντάδων χιλιάδων -θα μου επιτρέψετε να πω κάποιες μέρες- πολιτών ιδίως κατά τη διάρκεια των θερινών μηνών για λόγους κυρίως αναψυχής, με αποτέλεσμα η πίεση που ασκείται στο δασικό οικοσύστημα από τους επισκέπτες του καλοκαιριού και στη ζώνη Α3 στο δάσος αλλά και στη Β3 στην ακτή να είναι μεγάλη.

Θα σας πω χαρακτηριστικά ότι ο Δήμος Μαραθώνα για τις ανάγκες αποκομιδής των αστικών απορριμμάτων των επισκεπτών στο δάσος -που σωστά επικαλείστε- κατά τη διάρκεια των θερινών μηνών διαθέτει σε καθημερινή βάση τέσσερα απορριμματοφόρα και δώδεκα Σαββατοκύριακα. Παρά το γεγονός ότι κατά τη διάρκεια των θερινών μηνών ο κίνδυνος εκδήλωσης πυρκαγιάς είναι πιθανός και με βάση το ιστορικό εκδήλωσής του στην ευρύτερη περιοχή και η προσέλευση επισκεπτών μεγάλη, τα μέτρα προληπτικής πυροπροστασίας ήταν και παραμένουν για μεγάλο χρονικό διάστημα ανεπαρκή.

Θα μπορούσα και εγώ να αναφερθώ από το 2004 -πολύ σωστά το είπατε- στο σύστημα πυρόσβεσης, πυλώνες προληπτικού ψεκασμού, το οποίο δεν λειτούργησε ποτέ.

Ξέρετε αυτή η συζήτηση θα μπορούσε να γίνει συνολικά όχι στο πλαίσιο μιας επίκαιρης ερώτησης γιατί πρέπει να μην κάνω και εγώ κατάχρηση του χρόνου που πολύ ευγενικά μου δίνει και το Προεδρείο. Όμως η πραγματικότητα είναι η εξής: Ο τεράστιος κίνδυνος από την επισκεψιμότητα, η παντελής έλλειψη δασοκομικών χειρισμών επί σειρά ετών. Θα μπορούσαμε απλά να την παρατηρούμε. Εμείς κάναμε κάτι διαφορετικό.

Απαγορεύσαμε τη δυνατότητα επισκεψιμότητας στους πολίτες; Σε καμμία περίπτωση. Τι κάναμε; Χρηματοδοτήσαμε τον Δήμο Μαραθώνα για να μπορούν ειδικά τις περιόδους τις θερινές και ειδικά την περίοδο που έχουμε τεσσάρια και πεντάρια να μετακινούνται και να μεταφέρονται οι πολίτες στις ακτές με ειδικά διαμορφωμένα βαν και όλος ο όγκος αυτός των αυτοκινήτων να μην περνάει μέσα στο δάσος. Αν αυτό εσείς το εκλαμβάνετε ως προσπάθεια να αποκόψουμε την προσβασιμότητα των πολιτών στο δάσος και ταυτόχρονα μας μέμφεστε γιατί δεν κάνουμε τίποτε για να προστατεύσουμε το δάσος, το ένα δεν συνάδει με το άλλο. Δεν γίνεται να μιλάμε για προστασία του δάσους και την ίδια στιγμή να συζητάμε για εκατοντάδες αυτοκίνητα τα οποία θα εισέρχονται μέσα στον κύριο ιστό αυτού του προστατευόμενου δασικού συστήματος. Το καταλαβαίνετε και εσείς.

Τι κάναμε; Κάναμε ένα βήμα παραπάνω. Υιοθετήσαμε την πρόταση του Δήμου Μαραθώνα. Χρηματοδοτήσαμε άμεσα και το επισκεφτήκαμε. Δεν κάναμε καμμία παρέλαση, κύριε Βουλευτά. Εμείς όποτε πηγαίνουμε εκεί, πηγαίνουμε για συγκεκριμένο λόγο. Και μαζί με τον Υπουργό κ. Χρυσοχοΐδη, αλλά και με τα στελέχη εκεί τα αυτοδιοικητικά και με του φορέα βρεθήκαμε και μια και δυο και τρεις φορές. Και τι κάνουμε; Δίνουμε τη δυνατότητα ώστε να μην εισέρχονται όλοι αυτοί εκεί μέσα.

Αντιλαμβάνομαι ότι υπάρχουν κάποιες τοπικές επιχειρήσεις εκεί οι οποίες μπορεί μέσα από αυτή τη διαδικασία να θεωρούν ότι θίγονται, αλλά πάνω και πέρα από οποιαδήποτε επιχειρηματικότητα μετράει η προστασία του δάσους.

Και καταλήγω στην πρωτομιλία μου λέγοντας το εξής: Ξέρετε παρακολουθώ όλον αυτόν τον καιρό τη συζήτηση που γίνεται σαν παιχνίδι κυριαρχίας, για το ποιος είναι ο αρμόδιος για το δάσος. Το ποιοι είναι αρμόδιοι για τα δάση είναι ξεκάθαρο στη νομοθεσία. Το ποιοι είναι αρμόδιοι για τους καθαρισμούς των δασών πάλι είναι ξεκάθαρο και στα γενικά σχέδια που έχει εκδώσει η Πολιτική Προστασία. Θέλετε να σας πω ποιος δεν είναι αρμόδιος για τους καθαρισμούς στα δάση; Η Γενική Γραμματεία Πολιτικής Προστασίας. Θέλετε να σας πω ποιος αυτή τη στιγμή μέσα από το πρόγραμμα «ΔΡΥΑΔΕΣ» σε περιοχές που είναι εξαιρετικά δύσκολες και υπάρχει κίνδυνος καθαρίζει τα δάση; Η Πολιτική Προστασία. Είναι μεγάλη η συζήτηση που πρέπει να ανοίξει από τον Σεπτέμβριο. Και θα ανοίξει η συζήτηση αυτή, διότι όλοι αυτοί οι οποίοι επικαλούνται επιστημονικά δεδομένα για τον τρόπο που προχωρούν οι μελέτες, ενώ αντιλαμβάνονται ότι ουσιαστικά κάνουμε το αυτονόητο -αυτό που οι ίδιοι ζητούσαν κατά καιρούς με τα διάφορα έγγραφά τους- έρχονται τώρα να πουν αν γίνεται σε συνεννόηση και με τις απαραίτητες εγκρίσεις.

Ξέρετε δεν είναι παιχνίδι κυριαρχίας. Το φυσικό περιβάλλον, η ανθρώπινη ζωή, η ανθρώπινη περιουσία δεν είναι ζήτημα γραφειοκρατικών αγκυλώσεων που μας ταλαιπωρούν αυτά τα χρόνια. Θα λυθεί. Και εμείς το μέρος της ευθύνης που έχουμε και το καθήκον μας θα το εκτελέσουμε. Ακούω διάφορες κραυγές. Δεν θα κάνω αντιπαράθεση με όλους αυτούς οι οποίοι προτιμούν να καεί ένα δάσος το οποίο είναι ακαθάριστο επί δεκαετίες τώρα με ευθύνη του φορέα προστασίας, μόνο και μόνο γιατί η έγκριση δόθηκε από άλλους δασολόγους και χωρίς να έχει ακολουθηθεί το γράμμα του νόμου.

Καθαρίζουμε το δάσος. Ξέρετε γιατί το καθαρίζουμε; Για να το σώσουμε, για να μην κινδυνέψουν ανθρώπινες ζωές, να μην εγκλωβιστεί κόσμος μέσα, να μπορούν τα πυροσβεστικά οχήματα να έρχονται, να περνάνε και να μπορούν να φέρουν αποτέλεσμα. Αυτό κάνουμε. Δεν κάνουμε τίποτε περισσότερο. Εμείς δεν έχουμε άλλο διακύβευμα. Το διακύβευμά μας είναι συγκεκριμένο και αυτό θα υπηρετήσουμε μέχρι τέλους. Και επιφυλάσσομαι αν προκύψει οτιδήποτε, να επανέλθω.

Σε κάθε περίπτωση να θυμάστε ότι εμείς επιζητούμε και τη συνεργασία, σεβόμαστε πάρα πολύ τη δασική υπηρεσία και την εμπειρία των ανθρώπων αυτών. Αντιλαμβανόμαστε δυσκολίες που υπάρχουν, με ένα καθεστώς με το οποίο υποχρηματοδοτούνται, έχουν έλλειψη προσωπικού, αλλά μέχρι να λυθούν όλα αυτά τα ζητήματα, τα οποία θα τα θέσουμε εμείς ως κυρίαρχη ατζέντα από Σεπτέμβριο, δεν μπορούμε απλά να μείνουμε θεατές σε όλα αυτά που συμβαίνουν.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ ευχαριστώ, κύριε Υφυπουργέ.

Τον λόγο έχει ο κ. Γκιόκας.

**ΙΩΑΝΝΗΣ ΓΚΙΟΚΑΣ:** Κύριε Υφυπουργέ, η μομφή που σας κάναμε ήταν πολύ συγκεκριμένη. Ήταν γιατί κι εσείς ως Κυβέρνηση, όπως και οι προηγούμενες κυβερνήσεις, συνεχίζετε μια πολιτική που δεν έχει ολοκληρωμένο επιστημονικό σχέδιο προστασίας των εθνικών πάρκων συμπεριλαμβανομένου του Σχινιά. Αυτή τη στιγμή που μιλάμε, υπάρχει ολοκληρωμένο επιστημονικό σχέδιο προστασίας του Σχινιά; Δεν υπάρχει. Και ούτε είναι ολοκληρωμένο σχέδιο προστασίας τα μηχανήματα που στείλατε μια βδομάδα και οι παρεμβάσεις που κάνατε που ήταν και αμφιλεγόμενες! Αυτό είναι ένα ολοκληρωμένο σχέδιο;

Λέτε «Καθαρίζουμε το δάσος». Αυτή τη στιγμή το δάσος είναι καθαρισμένο; Εκεί ήμουν το Σαββατοκύριακο. Σας πληροφορώ ότι είναι σκουπιδότοπος, και το δάσος και ο υδροβιότοπος, στον οποίον δεν αναφέρεστε. Διότι η ερώτηση έχει δύο σκέλη, έχει και το δάσος και τον υδροβιότοπο.

Τρίτο ζήτημα: Αν υπήρχε ολοκληρωμένο σχέδιο προστασίας, θα μπορούσε να εξασφαλιστεί με κανόνες; Η ερώτηση, κύριε Υφυπουργέ, ήταν πολύ προσεκτική. Εμείς δεν υποστηρίζουμε την ασύδοτη πρόσβαση στο δάσος με τα αυτοκίνητα μέχρι την παραλία και τα λοιπά. Είναι πολύ συγκεκριμένη η ερώτηση. Λέμε για κανόνες, μιλάμε για υποδομές, μιλάμε για οδούς διαφυγής που δεν υπάρχουν, μιλάμε για στάθμευση, σε μια περιοχή που ακόμη και τώρα είναι οικοδομήσιμη σε ορισμένα σημεία της. Δεν μπορεί να φτιαχτεί ένα πάρκινγκ, για να εξυπηρετεί κάποιον κόσμο, άτομα με ειδικές ανάγκες, συνταξιούχους που δεν μπορούν να μετακινηθούν ή δεν έχουν την οικονομική δυνατότητα να πάνε σε ιδιωτικές παραλίες; Να γιατί μιλάμε για ολοκληρωμένο σχέδιο προστασίας, που δεν έχετε, και για απαγόρευση, η οποία στην ουσία φορτώνει τις ελλείψεις του κράτους στις πλάτες του κόσμου. Αυτό είναι. Δεν είπαμε εμείς να μην υπάρχουν κανόνες ή να υπάρχει ασυδοσία.

Ακόμη και τα πούλμαν στα οποία αναφέρεστε δεν είναι για τις μέρες με τεσσάρια και πεντάρια. Σας διορθώνω εδώ. Τις μέρες που έχει τέσσερα και πεντάρια δεν υπάρχουν πούλμαν. Τα πούλμαν είναι για τις άλλες μέρες, που δεν υπάρχουν τεσσάρια και πεντάρια.

Πάμε παρακάτω. Υπάρχει αυτό, επομένως, το κρίσιμο ερώτημα, αν υπάρχει ολοκληρωμένο σχέδιο προστασίας και οικολογικής ανόρθωσης, από τη μεριά του κράτους, κύριε Υφυπουργέ. Διότι εγώ να δεχτώ ότι αυτή τη στιγμή η Πολιτική Προστασία και η Αστυνομία έχει «φορτωθεί» την προστασία του δάσους. Δεν αντιλαμβάνεστε ότι αυτό είναι πρόβλημα, πολιτικό, μεθοδολογικό, επιστημονικό πρόβλημα; Είναι δυνατόν η προστασία των εθνικών πάρκων της χώρας, η οικολογική ανόρθωσή τους, η αξιοποίησή τους, να είναι θέματα της Πολιτικής Προστασίας και της Αστυνομίας; Αυτό από μόνο του, η παραδοχή που κάνατε εδώ πριν από λίγο, δείχνει το μεγάλο πρόβλημα. Το ζήτημα της ολοκληρωμένης προστασίας αφορά κατ’ αρχάς τους αρμόδιους φορείς, με προληπτικά μέτρα που πρέπει να υπάρχουν και με κεντρικό ρόλο οι φορείς που έχουν την επιστημονική γνώση, για παράδειγμα τα δασαρχεία, που έχουν αφεθεί στο έλεος. Φυσικά θα υπάρχει και εμπλοκή και άλλων φορέων, και της Πυροσβεστικής και της Πολιτικής Προστασίας και άλλων Υπουργείων. Όμως, ποιος έχει την ευθύνη γι’ αυτό; Και μόνο ότι παραδέχεστε εδώ ως Κυβέρνηση -γιατί εμείς ρωτάμε την Κυβέρνηση, δεν ρωτάμε στενά τον Υφυπουργό κ. Χαρδαλιά- ότι η Πολιτική Προστασία έχει αναλάβει αυτό το ζήτημα, δείχνει από μόνο του το μέγεθος αυτού του προβλήματος.

Θέλετε να σας πω ένα παράδειγμα, πρόσφατο, του Σαββατοκύριακου; Μέσα στο Σαββατοκύριακο έγινε στον Σχινιά αντικατάσταση του δικτύου της ΔΕΔΔΗΕ. Αλλάχτηκαν τα καλώδια και τοποθετήθηκαν, κυρία Πρόεδρε, με τον ίδιο ακριβώς τρόπο. Αντί να γίνει υπογειοποίηση των καλωδίων, αφού μπήκατε στη διαδικασία της αντικατάστασης, όταν ξέρετε πολύ καλά ότι ένα μέρος των δασικών πυρκαγιών οφείλεται και στα δίκτυα, όταν ο Πρωθυπουργός είχε δεσμευτεί ότι θα γίνει υπογειοποίηση του δικτύου, αν δεν ξεκινήσει αυτή η υπογειοποίηση από τα εθνικά πάρκα της χώρας, μες στην Αττική, από πού θα ξεκινήσει; Να, λοιπόν, πώς φαίνεται ο διάτρητος χαρακτήρας της πολιτικής που έχετε, ο διάτρητος χαρακτήρας. Και τη φορτώνεται ο κόσμος.

Τελειώνω με το εξής. Ξέρετε, εγώ δεν θέλω να μπω -ούτε είχε τέτοιο χαρακτήρα η ερώτηση, νομίζω το αντιλαμβάνεστε- σε μια κόντρα φορέα, Πολιτικής Προστασίας και τα λοιπά, ούτε θέλω να ανοίξω μια συζήτηση για το πώς φτιάχτηκαν οι φορείς διαχείρισης, όταν φτιάχτηκαν, πώς απαξιώθηκαν στην πορεία από όλες τις κυβερνήσεις και αν και οι φορείς διαχείρισης έχουν και τα επιστημονικά και τα χρηματοδοτικά εργαλεία για να στηρίξουν και να προστατεύσουν τέτοια οικοσυστήματα. Όμως, το δίλημμα παραμένει, το ερώτημα παραμένει. Έχετε ολοκληρωμένο επιστημονικό σχέδιο προστασίας του εθνικού πάρκου και του κάθε εθνικού πάρκου της χώρας; Δεν έχετε. Αν είχατε, θα μπορούσε να εξασφαλιστεί, με κανόνες, ξαναλέω, με προϋποθέσεις, με όρους και η πρόσβαση του κόσμου σε αυτόν τον χώρο για την αναψυχή του, για την ανάγκη του. Δεν είναι πολυτέλεια και ούτε έχουν όλοι την οικονομική δυνατότητα.

Τελειώνω, κυρία Πρόεδρε, με το εξής: Η λογική που αναπτύξατε και που έχετε είναι η ίδια λογική που βλέπουμε και στην πανδημία, ένα πρόβλημα του κράτους, ελλείψεων του κράτους, έλλειψης σχεδίου του κράτους, που μεταφέρεται ως ατομική ευθύνη και ως ατομική υποχρέωση στον κόσμο. Αυτό είναι, η ίδια λογική, είναι η ίδια ακριβώς λογική.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Κατ’ αρχάς, στο ζήτημα της προστασίας των δασών μας προφανώς υπάρχει και θέμα ατομικής ευθύνης. Νομίζω αυτό, αν μη τι άλλο, το αναγνωρίζετε. Διότι οι πυρκαγιές δεν μπαίνουν από το κράτος. Για τις πυρκαγιές, αν δείτε -και χθες που τρέχαμε με ογδόντα εννιά πυρκαγιές του Σαββατοκύριακου- κάποιοι δεν αναλαμβάνουν την ατομική τους ευθύνη.

Σε κάθε περίπτωση, όμως, ξέρετε πολύ καλά ότι με τον ν.4685/2020 η Κυβέρνηση αυτή εδώ άλλαξε το θεσμικό πλαίσιο και μένει να δοκιμαστεί το καινούργιο της σχέδιο σε σχέση και με τα πάρκα και τις προστατευόμενες περιοχές. Όμως αντιλαμβάνομαι τη δυσκολία τού να μπαίνετε στο ζήτημα της αντιπαράθεσης, αλλά πρέπει να πάρετε και θέση.

Δηλαδή, ο τρόπος που μέχρι τώρα οι φορείς κλήθηκαν -και το λέω ξεκάθαρα και με απόλυτη εμπιστοσύνη στην επιστημοσύνη των στελεχών των φορέων και δη του πάρκου Σχινιά, που έχει έμπειρο προσωπικό, εξαιρετικό προσωπικό, και που θα πρέπει ακριβώς μετά την αλλαγή του θεσμικού πλαισίου να δούμε πώς μπορεί να αξιοποιηθεί αυτό το προσωπικό, είναι ένα άλλο ζήτημα αυτό. Το ζήτημα είναι αν μπόρεσαν οι φορείς αυτοί σε όλη την Ελλάδα ή στο συγκεκριμένο πάρκο να ανταποκριθούν στον ρόλο τους.

Λέτε μόνος σας ότι υπάρχει ένα σύστημα από το 2004 και εμένα ξέρετε τι μου είπαν από τον φορέα; «Δεν μας χρειάζεται το σύστημα, δεν το θέλουμε, είναι λάθος το σύστημα.». Πρέπει να δούμε, λοιπόν, μέχρι ποιου σημείου ο σκοπός τού κάθε φορέα εξυπηρετεί και τη λογική πέρα από τα ερευνητικά προγράμματα, εξυπηρετεί και την ύπαρξη του ίδιου του δάσους.

Διότι, προσέξτε, το προεδρικό διάταγμα λέει «Επιβάλλεται η αντιπυρική οργάνωση του χώρου μετά από εκπόνηση σχετικής μελέτης και έγκρισης». Πού είναι αυτά; Ποιος τα παρακολουθούσε αυτά; Κανείς. «Επιβάλλεται περιφερειακή περίφραξη του δάσους στα όρια της ζώνης με τρόπο που να επιτρέπει τη διέλευση ειδών πανίδας.». Το αναφέρατε και εσείς, υποτυπώδης, έχει διαλυθεί, δεν υπάρχουν ούτε δυνατότητες συντήρησης. Την ίδια ώρα, όμως, που μας μέμφονται γιατί παρεμβαίνουμε εμείς, τι αποκρύπτουν; Ότι στο άρθρο 6 λέει «όλων των απαγορεύσεων εξαιρούνται επεμβάσεις που επιβάλλεται από λόγους ανωτέρας ανάγκης και έκτακτων περιστατικών για την αποφυγή προβλεπόμενων κινδύνων». Άρα όλοι αναγνωρίζουν ότι στο πάρκο Σχινιά υπάρχει και κίνδυνος πυρκαγιάς για το φυσικό περιβάλλον, αλλά και με τους χιλιάδες επισκέπτες που έχει, και για την ανθρώπινη ζωή. Άρα το ζήτημα είναι, έπρεπε η Πολιτική Προστασία να παρέμβει ή όχι; Προφανώς και έπρεπε και δεν κρυβόμαστε εμείς ποιανού αρμοδιότητα είναι. Αυτό φταίει στην Ελλάδα, ότι όλοι κρύβονται πίσω από αρμοδιότητες, πίσω από αγκυλώσεις, πίσω από ιδεοληψίες. Εμείς αναλάβαμε μια ευθύνη και, μάλιστα, την αναλάβαμε ακούγοντας τους ίδιους τους πολίτες, όχι μόνο τους αυτοδιοικητικούς, αλλά τους ανθρώπους που αγαπάνε το δάσος, που παλεύουν για το δάσος, τους δασολόγους.

Οι τεχνικές εκθέσεις που μπήκαν μέσα, τι κάνουν; Τι λέει το «εντέλλεσθαι» της τεχνικής έκθεσης; «Προτείνεται ο καθαρισμός της παρόδιας βλάστησης σε ικανό βάθος και να περιλαμβάνει κλαδεύσεις σε ύψος μέχρι τέσσερα μέτρα από το έδαφος, περιορισμός του υπορόφου και χορτοκοπές. Στο πάρκο συνιστώνται καθαρισμοί σε μεγαλύτερο βάθος από την περιμετρική ζώνη, διότι η κατάσταση είναι ιδιαίτερα επικίνδυνη, εφόσον ενημερωθούν οι αρμόδιοι φορείς.». Αυτά λέει η τεχνική έκθεση, για την οποία έχουν γίνει τόσες και τόσες ανακοινώσεις.

Η ερώτησή μου είναι: Ποιος είπε τον Απρίλιο ότι θα ήταν χρήσιμο να υπάρξει μια εκτεταμένη δράση απομάκρυνσης των ξερών κατακείμενων κι ιστάμενων δέντρων χαλεπίου πεύκης και των ξερών κλάδων με επικίνδυνη κλίση σε ιστάμενα δένδρα ή σε κατακείμενους σωρούς; Ποιος είπε ότι η κοπή κι αν ήταν δυνατόν και ο θρυμματισμός εν συνεχεία -ο θρυμματισμός και η κοπή δέντρων γίνεται με συγκεκριμένα μηχανήματα- της ανωτέρω ξερής βιομάζας θα συνέβαλλε αποτελεσματικά στην ελαχιστοποίηση του κινδύνου έναρξης ή ταχείας μεταφοράς της πυρκαγιάς, άρα και στην προστασία της ανθρώπινης ζωής και, επίσης, θα συνέβαλλε και στον εμπλουτισμό του εδάφους, άρα και στην υποβοήθηση αναγέννησης του δάσους κουκουναριάς, που αποτελεί οικότοπο προτεραιότητας; Ο φορέας στις 22 Απριλίου. Τι άλλαξε;

**ΙΩΑΝΝΗΣ ΓΚΙΟΚΑΣ:** Κύριε Υφυπουργέ, δεν είναι με τον φορέα το πρόβλημα.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Άρα τι κάνουμε εμείς; Να πω και κάτι άλλο. Ο φορέας που κλήθηκε να συμβάλει στο κομμάτι που αφορά την εκκένωση και την ανθρώπινη ζωή απάντησε με έγγραφό του στις 10 Ιουνίου ότι δεν προβλέπεται η σύνταξη σχεδίων εκκένωσης από τους φορείς διαχείρισης.

Μέχρι εδώ! Αντιλαμβάνεστε πώς το λέω. Μέχρι εδώ αυτή η προσπάθεια, ο ένας να πετάει το μπαλάκι αλλού και, τελικά, όλοι να κλαίνε πάνω από τα καμένα. Έχετε απόλυτο δίκιο, σε σχέση με την κριτική σας προσέγγιση, για το αν μέχρι τώρα, όλες αυτές τις δεκαετίες, τα ζητήματα αυτά έπρεπε να μπουν σε μια διαφορετική λογική ή όχι. Όμως, ήρθε η ώρα. Και είναι ώρα ευθύνης, την οποία εμείς ως Πολιτική Προστασία θα την αναλάβουμε μέχρι τέλους. Διότι η ευθύνη η δική μας είναι βαθιά πατριωτική και αφορά τρεις συνταγματικά κατοχυρωμένες αξίες: την ανθρώπινη ζωή, την ανθρώπινη περιουσία και το φυσικό περιβάλλον. Και θα τις υπηρετήσουμε χωρίς κανέναν δισταγμό, χωρίς φληναφήματα, χωρίς αδιαφορία, με μέγεθος ευθύνης πάνω και πέρα από κάθε τι που έχει επιδειχθεί μέχρι τώρα.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υφυπουργέ.

Ο Υφυπουργός Οικονομικών κ. Γεώργιος Ζαββός θα απαντήσει στην τέταρτη με αριθμό 946/14-7-2021 επίκαιρη ερώτηση πρώτου κύκλου του Βουλευτή Σερρών της Ελληνικής Λύσης κ. Κωνσταντίνου Μπούμπα προς τον Υπουργό Οικονομικών, με θέμα: «Όχι στο κλείσιμο του μοναδικού καταστήματος τράπεζας του Δήμου Αμφίπολης»

Κύριε συνάδελφε, έχετε τον λόγο για δύο λεπτά.

Σας παρακαλώ πολύ, να συντομεύετε περισσότερο στις ερωτήσεις και να έχετε λίγο παραπάνω χρόνο στη δευτερολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ.

Κύριε Υφυπουργέ, πρόκειται για ένα πολύ σημαντικό ζήτημα που έχει κοινωνικές και οικονομικές προεκτάσεις. Κι εσείς έχετε μία πολύ μεγάλη επιστημονική κατάρτιση, σε ό,τι αφορά το τραπεζικό σύστημα, με αρκετές γνώσεις. Μπαίνει όμως ένα ερώτημα σε έναν ιστορικό δήμο που έχει περγαμηνές και προοπτικές και υποβαθμίζει την ποιότητα ζωής: «Ποιος τελικά κάνει κουμάντο σε αυτόν τον τόπο;» που λέει και ο λαός στην καθομιλουμένη. Κάνουν κουμάντο οι τραπεζικοί ή οι πολιτικοί;

Το λέω αυτό, αν και το ξέρετε καλύτερα από εμένα και ως τεχνοκράτης και ως νομικός και επειδή είστε ειδικευμένος στο χρηματοπιστωτικό σύστημα. Άλλωστε, συνδράματε πάρα πολύ και στην εναρμόνιση με το Ευρωπαϊκό Δίκαιο του δικού μας τραπεζικού συστήματος.

Όμως, κύριε Υφυπουργέ, θα έχουμε τις τράπεζες που θα αποφασίζουν για τη μοίρα των ανθρώπων; Και το λέω αυτό, διότι ο συγκεκριμένος Δήμος της Αμφίπολης είχε ένα υποκατάστημα και αυτό κλείνει. Αντιλαμβάνεστε ότι αυτό είναι ένα μεγάλο πλήγμα για την καθημερινότητα. Υπάρχουν ηλικιωμένοι άνθρωποι που δεν θα μπορούν να εξυπηρετηθούν. Υπάρχουν οι εν δυνάμει τουρίστες στην παλαιοχριστιανική Αμφίπολη, στον Τύμβο Καστά, στην παραλία των Κερδυλλίων, διότι ο συγκεκριμένος δήμος έχει και παραλία. Είναι ένας δήμος στους πρόποδες του Παγγαίου. Είναι και η γενέτειρα του ιδρυτή του κόμματος σας, του Κωνσταντίνου Καραμανλή.

Υπάρχει ένα υποκατάστημα της Τράπεζας Πειραιώς και κλείνει κι αυτό. Ερωτώ: έτσι ευαγγελιζόμαστε την περιφερειακή αποκέντρωση, την περιφερειακή ανάπτυξη; Οι τράπεζες έχουν μέσα στη μετοχική τους σύνθεση και το ίδιο το Ταμείο Χρηματοπιστωτικής Σταθερότητας κατά 61%. Και ακούγονται πολλά για τον ρόλο του ταμείου. Άλλωστε, ο ρόλος του -κάτι που ζητήσαμε από τους θεσμούς- θα αλλάξει τα επόμενα χρόνια, διότι δεν θα χρειάζονται τις αντίστοιχες ανακεφαλαιοποιήσεις οι τράπεζες. Θα πρέπει τουλάχιστον να πιεστούν οι τράπεζες με πολιτική βούληση. Εξάλλου, έχει κάθε δικαίωμα να πιέσει το δημόσιο με 61% μετοχές και, μάλιστα, με δάνειο που έχει πάρει η συγκεκριμένη τράπεζα της τάξεως των 2,72 δισεκατομμυρίων ευρώ και ενδεχομένως να έχει και ζημία το δημόσιο από το 2015, με κάποιες ρήτρες αποπληρωμής και τη μετοχή που έχει πάει έξι φορές επάνω. Τα γνωρίζετε αυτά.

Πρέπει να πειστεί η Τράπεζα Πειραιώς, με πολιτική βούληση, προκειμένου να μην κλείσει το υποκατάστημα -βασικά, έκλεισε, είναι κλειστό εδώ και μερικές μέρες- για να μπορέσει και ο δήμος να έχει μελλοντική προοπτική, να μπορέσει να ελπίζει και οι κάτοικοί του εκεί, στον όμορφο Δήμο Αμφίπολης και στην έδρα του δήμου, στο όμορφο Ροδολίβος, να μπορούν να ελπίζουν ότι θα μεριμνούμε για την περιφέρεια, ότι θα είμαστε κοντά στην περιφέρεια, για να υπάρχει περιφερειακή, πραγματικά, αποκέντρωση. Ήδη έχουμε έναν γερασμένο πληθυσμό που έχει πάρει την κατιούσα και στο θέμα των γεννήσεων και των κατοίκων στην περιοχή. Μην κλείνουμε και ό,τι έχει απομείνει.

Αντιλαμβάνεστε αυτό το ερώτημα που λέει και ο λαός: ποιος τελικά κάνει κουμάντο στην Ελλάδα; Κάνουν οι πολιτικοί ή οι τραπεζίτες; Πρέπει να το δείτε, σας παρακαλώ, με μεγάλη ευαισθησία. Πρόκειται για έναν δήμο ιστορικότατο που αποδεικνύεται και μόνο με τη λέξη «Αμφίπολη».

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κύριε συνάδελφε.

Κύριε Υφυπουργέ, έχετε τον λόγο.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Σας ευχαριστώ, κυρία Πρόεδρε.

Αγαπητέ, κύριε Βουλευτά, κύριε Μπούμπα, κατανοούμε και την έκκλησή σας και προφανώς και την έκκληση της Δημοτικής Κοινότητας Ροδολίβους, που επιθυμεί τη διατήρηση του τοπικού καταστήματος της Τράπεζας Πειραιώς. Εξάλλου με την ερώτησή σας είναι και μια ευκαιρία για να διευκρινίσουμε ορισμένα θέματα που αφορούν και την πολιτική των τραπεζών, σε σχέση με αυτόν τον τομέα.

Όπως γνωρίζουμε, κάθε τράπεζα είναι μια ιδιωτική επιχείρηση και διαθέτει, προφανώς, τη δική της επιχειρηματική πολιτική και αυτονομία ως προς τη λήψη των αποφάσεων. Τα θέματα ιδιαίτερα της ίδρυσης, της λειτουργίας ή και του κλεισίματος των τραπεζικών υποκαταστημάτων εμπίπτουν στην επιχειρηματική πολιτική των τραπεζών.

Σύμφωνα με τη σχετική πληροφόρηση που έχουμε ως Υπουργείο από τα τραπεζικά ιδρύματα, στα δίκτυα των υποκαταστημάτων, όπως διαμορφώνονται σε αυτή τη συγκυρία, ακολουθείται πάντα μία πολιτική που υλοποιείται αφού έχει εκτιμηθεί και σταθμιστεί μια σειρά παραμέτρων σε σχέση με μία σειρά δεδομένων, όπως είναι το κόστος και η λειτουργικότητα των δικτύων.

Στην ερώτησή σας έχετε αναφερθεί στο πόσο θα μπορούσε το ελληνικό δημόσιο μέσω του Ταμείου Χρηματοπιστωτικής Σταθερότητας, που λέτε ότι κατέχει την πλειοψηφία των μετοχών της Τράπεζας Πειραιώς, να πιέσει ώστε να υπάρξει δυνατότητα κατάλληλης παρέμβασης προς τη διοίκηση της τράπεζας.

Εδώ, θα ήθελα, απλώς και πάλι, να διευκρινίσω ότι με τον ιδρυτικό νόμο του Ταμείου Χρηματοπιστωτικής Σταθερότητας, το ελληνικό δημόσιο δεν έχει τη δυνατότητα να παρεμβαίνει σε αποφάσεις του και το όργανο αυτό πρέπει να λειτουργεί ως ανεξάρτητος φορέας. Επίσης, ορίζεται ότι μετά την αύξηση του μετοχικού κεφαλαίου της Πειραιώς, το Ταμείο Χρηματοπιστωτικής Σταθερότητας δεν έχει, όπως είπατε, το 61% της πλειοψηφίας των μετοχών αλλά το 27%.

Επίσης, να θυμίσω πάλι προς διευκρίνιση, τι λέει το άρθρο 1 του ιδρυτικού νόμου του Ταμείου Χρηματοπιστωτικής Σταθερότητας. Λέει ότι το Ταμείο Χρηματοπιστωτικής Σταθερότητας «δεν ανήκει στον δημόσιο τομέα ούτε στον ευρύτερο τομέα» και «διαθέτει διοικητική και οικονομική αυτοτέλεια». Παράλληλα, ο νόμος μιλάει για αμιγώς ιδιωτικό χαρακτήρα του ταμείου. Λίγο παρακάτω λέει ότι τα όργανά του «λειτουργούν με πλήρη αυτονομία και δεν αναζητούν ή δέχονται οδηγίες από την ελληνική κυβέρνηση ή από άλλον κρατικό φορέα ή χρηματοπιστωτικό ίδρυμα που εποπτεύεται από την Τράπεζα της Ελλάδος και δεν υπόκειται σε κανενός είδους επιρροή». Επίσης, «η ελληνική κυβέρνηση ή άλλος κρατικός φορέας δεν δίνει κανενός είδους οδηγίες στα μέλη των συμβουλίων του ταμείου».

Σταματώ εδώ, ως προς την αναφορά.

Επίσης, συνάγεται ότι το Ταμείο Χρηματοπιστωτικής Σταθερότητας λειτουργεί με μια σχετική αυτονομία.

Ως προς την ουσία της ερωτήσεώς σας, θέλω να πω ότι οι τράπεζες -και είναι γνωστό, ιδιαίτερα σε αυτή τη συγκυρία- επενδύουν στον ηλεκτρονικό και ψηφιακό εκσυγχρονισμό, για να μπορέσουν να προσαρμοστούν, να σταθούν στον ανταγωνισμό. Γι’ αυτό, οι εργασίες που προϋποθέτουν φυσική παρουσία είναι πολύ περιορισμένες πλέον και έχουν να κάνουν κυρίως με εξόφληση ή κατάθεση επιταγών, ρύθμιση οφειλών, διεύρυνση μιας πιστωτικής γραμμής ή ενδιαφέρον για λήψη δανείου.

Όσον αφορά τη συγκεκριμένη περίπτωση της ερωτήσεώς σας, ρωτήσαμε την Τράπεζα Πειραιώς, η οποία μας απάντησε γραπτώς, ότι στην περιοχή αυτή όπου κλείνει το υποκατάστημα θα διατηρηθεί σε κάθε περίπτωση σε λειτουργία ένα ΑΤΜ. Επίσης, μας είπε ότι οι κάτοικοι και οι επιχειρήσεις του Δήμου Ροδολίβους θα μπορούν να εξυπηρετούνται από το υποκατάστημα της Τράπεζας Πειραιώς Νέας Ζίχνης, σε απόσταση είκοσι χιλιομέτρων, αλλά και από το ΑΤΜ στον Αγροτικό Συνεταιρισμό Πρώτης Σερρών, που είναι σε απόσταση γύρω στα τέσσερα χιλιόμετρα.

Θα ήθελα εδώ να απαντήσω, κύριε Βουλευτά, στο ερώτημα: ποιος κάνει κουμάντο σε αυτόν τον τόπο, δηλαδή σε έναν τόπο, σε μία χώρα όπου υπάρχει κράτος δικαίου, η απάντηση είναι η εκλεγμένη κυβέρνηση και από την άλλη μεριά μέσα στο δεδομένο πλαίσιο του νόμου, προφανώς, οι επιχειρήσεις, οι τράπεζες κι όλοι οι άλλοι. Δεν υπάρχει καμμία σύγκρουση ή οτιδήποτε άλλο. Ο καθένας λειτουργεί στο πλαίσιο των αρμοδιοτήτων που έχει.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε Υφυπουργέ.

Κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ, κυρία Πρόεδρε.

Δεν με ικανοποιεί η απάντησή σας, κύριε Υφυπουργέ, γιατί γνωρίζετε πολύ καλά πώς λειτουργεί το χρηματοπιστωτικό σύστημα στην έννοια του ευρωπαϊκού τραπεζικού δικαίου και όλα αυτά που έχουν ακουστεί για το Ταμείο Χρηματοπιστωτικής Σταθερότητας. Γνωρίζετε -φαντάζομαι- και όλα όσα έχουν ακουστεί για τον υβριδικό τραπεζικό μηχανισμό, για το δόγμα Πόλσον, για παράδειγμα, και το τι γίνεται εκεί με τους ιδιώτες, με τα funds. Τους βολεύει δηλαδή. Και ενώ έχουν χαμηλότερο επί τοις εκατό ποσοστό, θέλουν να κάνουν κουμάντο και να πάρουν κοψοχρονιά τράπεζες, που λέει και ο λαός.

Άρα μιλάμε για ένα φαύλο τραπεζικό σύστημα, το οποίο βάζει πάνω από όλα τους αριθμούς, βάζει πάνω από όλα την προμήθεια στις ηλεκτρονικές συναλλαγές σε έναν δήμο, ο οποίος έχει τουριστικές περγαμηνές -όλα αυτά που ακούστηκαν- και είναι δύσβατος, είναι ημιορεινός δήμος.

Η απόσταση που λέτε με τη Νέα Ζίχνη δεν βολεύει τους ηλικιωμένους ανθρώπους να πηγαίνουν στη Νέα Ζίχνη. Υποβαθμίζεται γενικότερα η περιοχή, η περιοχή που έχει μεγάλη αύρα, παγκόσμια ακτινοβολία λόγω του Τύμβου Καστά και λόγω της Αμφίπολης.

Άρα χρειάζεται τουλάχιστον η έδρα του Δήμου Ροδολίβου να μπορεί να εξυπηρετεί τους δημότες της ευρύτερης περιοχής. Το να πάνε στον όμορο δήμο μέσα από μια δύσβατη περιοχή -και οι δρόμοι να μην είναι στην καλύτερη κατάσταση- ηλικιωμένοι άνθρωποι, που προσπαθούν να παραμείνουν στον τόπο τους, για το τραπεζικό προϊόν που πρέπει να τους εξυπηρετεί, δεν μπορεί να γίνεται μόνο αυτοματοποιημένα, μέσα από ηλεκτρονικές συναλλαγές.

Εδώ μπαίνει το ερώτημα -αυτό που λέμε- ότι είναι διακριτοί οι ρόλοι, αλλά τουλάχιστον το πιστοληπτικό σύστημα, που και εσείς το γνωρίζετε πολύ καλά για μια τριακονταετία, πρέπει να πιεστεί πολιτικά. Διότι δεν ξέρω. Φταίνε τα δάνεια που έχουν πάρει τα κόμματα; Φταίνε κάποιες προεκλογικές καμπάνιες πολιτικών που δεν είναι μόνο ελληνικό φαινόμενο και τελικά οι τράπεζες κινούν τα νήματα, προκειμένου αυτές να δημιουργούν θέμα πολιτικής βούλησης;

Όμως, εδώ τώρα θα μου επιτραπεί, κύριε Υφυπουργέ, να πω ότι άλλα υποσχεθήκατε και εκτίθεστε ως Κυβέρνηση από τους ομοϊδεάτες σας.

Θα καταθέσω στα Πρακτικά αυτό που έχει πει ο κ. Πέτσας στον ομοϊδεάτη σας Βουλευτή Θεσπρωτίας κ. Βασίλη Γιόγιακα και υπάρχει εδώ και το link. Λέει ο κ. Πέτσας: «Βούληση της Κυβέρνησης είναι να λειτουργεί τουλάχιστον ένα υποκατάστημα στην έδρα των μικρότερων δήμων». Πού πήγε αυτή η υπόσχεση; Θα κατατεθεί στα Πρακτικά για να θυμίσω και να φρεσκάρω τη μνήμη των κυβερνώντων ότι έχετε υποσχεθεί ότι με την περιφερειακή αποκέντρωση που ευαγγελίζεται η Κυβέρνηση και σε ό,τι αφορά παλιά τον «Καποδίστρια», μετά τον «Κλεισθένη» και τώρα τον «Καλλικράτη» θέλετε να δημιουργήσετε ένα επιτελικό κράτος. Αν το επιτελικό κράτος πιέζεται τόσο πολύ από το τραπεζικό πιστοληπτικό σύστημα, δεν μπορεί να έχει πολιτική βούληση, διότι ο κ. Πέτσας εδώ διαψεύδεται ή τον διαψεύδουν οι τράπεζες ή οι τράπεζες τον αγνοούν παντελώς για να μην πω μια άλλη κουβέντα. Τον αγνοούν. Είναι σαν να μην τα είπε.

Τα υποσχέθηκε, όμως, ο κ. Πέτσας και έτσι καθησυχάζει με αυτό, με τον «Καλλικράτη», ότι οι μικροί δήμοι θα έχουν τα τραπεζικά τους καταστήματα, ένα τον αριθμό. Εξάλλου, τέσσερις-πέντε τράπεζες έχουν μείνει συστημικές. Η Τράπεζα Πειραιώς ιδρύθηκε το 1916, έχει κάνει σκούπα όλες τις τράπεζες και καλά έκανε. Δικό της θέμα είναι το business plan. Μάζεψε τα πάντα. Η τελευταία εξαγορά ήταν το 2015 με την Πανελλήνια Τράπεζα. Έχει πάρει την Ελληνική Τράπεζα Βιομηχανικών Επενδύσεων, την ΕΤΒΑ. Τα έχει κάνει σκούπα όλα. Ε, μην της δίνουμε και a priori εξουσία αυτές να έχουν ένα τραπεζικό σύστημα απέναντι στην ποιότητα ζωής των πολιτών.

Εδώ, κύριε Υφυπουργέ, με τις γνώσεις που έχετε το ξέρετε πολύ καλά -εδώ είναι ξεκάθαρο- ότι πρώτα μετρούν οι αριθμοί και μετά μετρούν οι άνθρωποι. Είναι ξεκάθαρο αυτό. Εδώ φαίνεται από την πολιτική βούληση. Με κάθε ηλεκτρονική συναλλαγή οι τράπεζες, χωρίς να έχουν προσωπικό, γιατί θα φύγουν είτε με εθελουσία, αν θέλετε, αλλά θα φύγουν, τρέχουν οι προμήθειες και είναι μεγάλες. Είναι χιλιάδες οι τραπεζικές πράξεις. Το ξέρετε. Έχει γίνει ολόκληρη συζήτηση επ’ αυτού. Φτάσαμε σε σημείο ο Πρωθυπουργός ο ίδιος να εγκαλεί τις τράπεζες, να κάνει έκκληση στις τράπεζες να χαμηλώσουν την προμήθεια. Και κλείνουν καταστήματα με τις ωραίες καταθέσεις των 53 δισεκατομμυρίων ευρώ. Καταθέσεις των Ελλήνων έχει η Πειραιώς. Στην ευρύτερη περιοχή έχει πάμπολλες καταθέσεις.

Και μιλάμε για έναν ιστορικό δήμο, που, αν θέλετε, είναι και ο δήμος του Κωνσταντίνου Καραμανλή, ο δήμος του Θουκυδίδη, του Φιλίππου, του Μεγάλου Αλεξάνδρου, ο Δήμος της Αμφίπολης. Έτσι θα αναβαθμίσουμε τον δήμο; Κλείνοντας τις τράπεζες;

Ξέρω ότι κατά βάθος έχετε αυτή την ανθρώπινη ευαισθησία και της νομικής υπηρεσίας που έχετε σπουδάσει και υπηρετείτε. Όμως, εδώ είναι ξεκάθαρο. Μετρούν οι αριθμοί και υποφέρουν οι άνθρωποι.

Σας ευχαριστώ.

(Στο σημείο αυτό ο Βουλευτής κ. Κωνσταντίνος Μπούμπας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε συνάδελφε.

Κύριε Υφυπουργέ, έχετε τον λόγο.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Σας ευχαριστώ πολύ, κυρία Πρόεδρε.

Θα ήθελα να πω ότι η βούληση της Κυβέρνησης, είτε αυτή εκφράστηκε από τον Πρωθυπουργό είτε από τον Υπουργό κ. Πέτσα, είναι δεδομένη για την υποστήριξη του τραπεζικού συστήματος και κυρίως -θα έλεγα- για την υπόθεση της κοινωνικής τραπεζικής, όπως αυτή πρέπει να εκφραστεί μέσα από τις λειτουργίες του τραπεζικού συστήματος, είτε με τη μείωση των κόκκινων δανείων είτε με τη μείωση των επιτοκίων είτε με τη μείωση των προμηθειών είτε -αν θέλετε- με τη διεύρυνση της διαφάνειας που πρέπει να υπάρχει στις τραπεζικές πράξεις και κυρίως με τη δυνατότητα προσφοράς καλύτερων και ποιοτικών υπηρεσιών.

Και, όπως γνωρίζετε, επανειλημμένα και κατ’ ιδίαν και μέσα σε αυτή τη Βουλή έχουμε καλέσει τις τράπεζες να εφαρμόζουν την επιχειρηματική τους πολιτική ιδιαίτερα σε αυτή τη συγκυρία, με γνώμονα και το δημόσιο συμφέρον. Και όταν λέω δημόσιο συμφέρον, δεν εννοώ απλή διακήρυξη ή γράμμα κενό διακηρύξεων, αλλά συγκεκριμένη, υλοποιημένη πολιτική.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Δεν το κάνουν.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Κάνετε λάθος και θα σας εξηγήσω ότι το κάνουν, κύριε Βουλευτά. Το κάνουν και θα σας το πω.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ πολύ.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Οι τράπεζες πρέπει να λαμβάνουν υπ’ όψιν ιδιαίτερα τις ανάγκες των πελατών τους σε όλη την ελληνική επικράτεια, ιδιαίτερα των πλέον ηλικιωμένων, για τους οποίους αντιλαμβάνονται όλοι ότι δεν είναι πάντα ευχερείς οι μετακινήσεις, και κυρίως αυτών οι οποίοι βρίσκονται σε συγκεκριμένες απομακρυσμένες περιοχές.

Θέλω να πω ότι έχουμε πιέσει, επίσης, τις τράπεζες να συντονίσουν οι ίδιες τις ενέργειές τους και να δώσουν εναλλακτικές λύσεις, όπως για παράδειγμα αν κλείνουν τρία-τέσσερα υποκαταστήματα σε μια περιοχή, τουλάχιστον να υπάρχει ένα, το οποίο να μπορεί να ανταποκριθεί στις ανάγκες της περιοχής και να σκεφτούν και άλλες ενδεχόμενες λύσεις, οι οποίες υπάρχουν, ώστε να εξυπηρετηθούν οι πελάτες που δεν είναι εξοικειωμένοι ακόμα με τη λειτουργία των αυτόματων μηχανών.

Βέβαια, αντιλαμβανόμαστε όλοι ότι λόγω κυρίως της πανδημίας, αλλά και της τεχνολογίας, πάρα πολλές πλέον από τις συναλλαγές -πάνω από το 90% και ιδιαίτερα αυτή την περίοδο- γίνονται μέσω ηλεκτρονικής τραπεζικής, δηλαδή μέσω διαδικτύου.

Και εδώ θα ήθελα να πω ότι οι συμπολίτες μας έχουν ευνοηθεί πάρα πολύ από αυτές τις συναλλαγές, γιατί δεν είναι ανάγκη να περιμένουν επί ώρες στη σειρά των τραπεζών, αλλά μπορούν να εξυπηρετούνται πολύ πιο αποτελεσματικά. Και είναι ακριβώς αυτός ο στόχος της Κυβέρνησης για το τραπεζικό σύστημα, για τον οποίο εργαζόμαστε συστηματικά, ώστε να μπορέσει να παίξει πραγματικό τον ρόλο του, που είναι η χρηματοδότηση πραγματικής της οικονομίας, δηλαδή νοικοκυριών και μικρομεσαίων επιχειρήσεων και ιδιαίτερα αυτή την περίοδο με σημαντική μείωση των επιτοκίων των δανειοδοτήσεων.

Και εδώ θα ήθελα να πω και πάλι ότι η Κυβέρνηση κάνει έκκληση για την αναγκαία κοινωνική ευαισθησία τόσο των τραπεζών όσο και των επιχειρήσεων.

Και απαντώντας στα θέματα που θίξατε θα ήθελα να πω ότι μετά από τις σημαντικές εμπροσθοβαρείς μεταρρυθμίσεις, τις οποίες έχει υλοποιήσει η Κυβέρνηση μέσα σε αυτά τα δύο χρόνια, ύστερα από μια δεκαετία κρίσης και συρρίκνωσης του ελληνικού τραπεζικού συστήματος, οι τράπεζές μας βρίσκουν ξανά και πάλι τον βηματισμό τους και την εμπιστοσύνη και υλοποιούν τα επιχειρηματικά σχέδια. Μειώνουν δραστικά τα κόκκινα δάνεια, ιδιαίτερα με τον «Ηρακλή». Και, όπως γνωρίζετε, ήδη από φέτος θα φτάσουν σε μονοψήφια ποσοστά. Κυρίως όμως προσφεύγουν σε αυξήσεις μετοχικού κεφαλαίου, γιατί μπορούν πλέον να προσελκύσουν τους επενδυτές.

Πιο σημαντικό, όμως, όπως θα είδατε τις τελευταίες μέρες, είναι ότι οι τράπεζες αναπτύσσουν και πάλι τον δυναμισμό τους με νέα επιχειρηματικά σχέδια, επεκτεινόμενες με εξαγορές και συγχωνεύσεις στην Κύπρο και στα Βαλκάνια και πιστεύουμε ότι μέσα στα αμέσως επόμενα χρόνια οι ελληνικές τράπεζες θα πρέπει και θα είναι πάλι οι αδιαμφισβήτητοι leaders της Νοτιοανατολικής Ευρώπης, συνδυάζοντας έτσι το αίτημα για ανάπτυξη και ευημερία στην ευρύτερη περιοχή μας.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κύριε Υφυπουργέ.

Ακολουθεί η τέταρτη με αριθμό 964/19-7-2021 επίκαιρη ερώτηση δευτέρου κύκλου του Βουλευτή Κορινθίας του ΣΥΡΙΖΑ - Προοδευτική Συμμαχία κ. Γεώργιου Ψυχογιούπρος τον ΥπουργόΟικονομικών, με θέμα: «Παραμένει κλειστή η διώρυγα της Κορίνθου. Μεγάλη η απώλεια εσόδων, μεγάλη και η αγωνία των εργαζόμενων και της τοπικής κοινωνίας».

Και σε αυτή την επίκαιρη ερώτηση θα απαντήσει ο Υφυπουργός Οικονομικών κ. Ζαββός.

Κύριε συνάδελφε, έχετε τον λόγο δύο λεπτά.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κυρία Πρόεδρε.

Κύριε Υπουργέ, χθες συμπληρώθηκαν εκατόν είκοσι οκτώ χρόνια από τα εγκαίνια της διώρυγας της Κορίνθου, η οποία είναι εξαιρετικά σημαντική -και νομίζω δεν πρέπει να πούμε κάτι περισσότερο- για τη χώρα και για τη στρατηγική που πρέπει να έχει. Όμως, σήμερα το πρόβλημα είναι ότι παραμένει κλειστή, μια εξαιρετικά δύσκολη έως ντροπιαστική κατάσταση και για τη χώρα και για τον νομό.

Και μπαίνω κατευθείαν στο θέμα. Οι κατά καιρούς καταπτώσεις πρανών, που συνέβησαν στη διώρυγα, αντιμετωπίστηκαν με ίδια μέσα της εταιρείας, όπως και το 2018, όταν υπήρξε αντίστοιχη κατάσταση με 80.000 ευρώ και μέσα σε περίπου είκοσι ημέρες άνοιξε πάλι το κανάλι, με συγκεκριμένα μέτρα, με αγορά drones, με επίβλεψη της διώρυγας, με σύγχρονες τεχνικές, με μεγαλύτερα αποστραγγιστικά κανάλια και λοιπά.

Στις 15-1-2021 συνέβη μια κατάπτωση, ενώ είχαν προηγηθεί άλλες δύο στις 13-11-2020 και 21-11-2020, για να έρθει στις 3-2-2021 και να κλείσει ολοσχερώς.

Στις 16-3-2021 είχαμε καταθέσει μία ερώτηση με πολλούς συναδέλφους στα συναρμόδια Υπουργεία. Δυστυχώς μέχρι σήμερα δεν έγινε απολύτως τίποτα. Η διώρυγα παραμένει κλειστή, χωρίς χρονοδιάγραμμα επαναλειτουργίας, με συνέπεια την τραγική υστέρηση εσόδων για το δημόσιο και την εταιρεία, τη συνεχιζόμενη και αυξανόμενη ανασφάλεια των εργαζομένων, την παρεμπόδιση της ασφαλούς ναυσιπλοΐας και χιλιάδων ιστιοπλοϊκών και σκαφών αναψυχής που κατέπλεαν στην Κορινθία.

Υπενθυμίζεται ότι επί κυβέρνησης ΣΥΡΙΖΑ αυξήθηκαν εξαιρετικά τα έσοδα της εταιρείας, αποκαταστάθηκαν και υλοποιήθηκαν αιτήματα των εργαζομένων και αναβαθμίστηκαν τα μέσα.

Επειδή, λοιπόν, η εταιρεία δεν επιχορηγείται από τον κρατικό προϋπολογισμό και τα έσοδά της προέρχονται από τις διελεύσεις, επειδή το δημόσιο χάνει κάθε μήνα τεράστια ποσά από τη μη λειτουργία της και ιδίως από την περίοδο που διανύουμε, επειδή η ανασφάλεια των εργαζομένων ολοένα και εντείνεται, αφού όλο αυτό το διάστημα πληρώνονται από το αποθεματικό της εταιρείας, επειδή με αυτό τον τρόπο απαξιώνεται και δυσφημίζεται η διώρυγα και διεθνώς και το να παραμένει κλειστή έχει πολυεπίπεδες επιπτώσεις στην τοπική κοινωνία και αγορά στην Κορινθία και την Πελοπόννησο, επειδή όπως έχει αποδειχθεί και στο παρελθόν αυτές οι ζημιές τουλάχιστον προς το παρόν μπορούν να αντιμετωπιστούν με ίδια μέσα της εταιρείας, ερωτάστε:

Για ποιον λόγο δεν γίνονται οι αναγκαίες ενέργειες για να ανοίξει άμεσα η διώρυγα και ποιο είναι το τελικό χρονοδιάγραμμα που έχετε σαν στρατηγική του Υπουργείου Οικονομικών σε συνεργασία με τα συναρμόδια Υπουργεία γι’ αυτό, μέχρι να προχωρήσει και η εξαγγελλόμενη και πολυδιαφημιζόμενη μελέτη και οι εργασίες για τη συνολική αντιμετώπιση των καταπτώσεων; Ο κ. Ταγαράς, ο συνάδελφός μου, έχει αναφερθεί σε αυτό.

Γιατί δεν αξιοποιούνται τα πλωτά μέσα της διώρυγας, για να γίνει αυτή η αποκατάσταση και απομάκρυνση των χωμάτινων όγκων;

Ποια είναι η απώλεια των εσόδων για το δημόσιο αυτό το διάστημα;

Έχουν ληφθεί τα απαραίτητα και αναγκαία μέτρα για την απρόσκοπτη μισθοδοσία του προσωπικού της;

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υφυπουργέ, έχετε τον λόγο.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Σας ευχαριστώ, κυρία Πρόεδρε.

Θα συμφωνήσω με τον Βουλευτή κ. Ψυχογιό ότι, πράγματι, κλείνουν εκατόν είκοσι οκτώ χρόνια από τη διάνοιξη της Διώρυγας της Κορίνθου και ότι πρόκειται για ένα από τα πιο συμβολικά έργα του νεοσύστατου νεοελληνικού κράτους.

Στις 13-11-2020 και στις 21-11-2020 στη διώρυγα της Κορίνθου έγιναν καταπτώσεις, όπως γνωρίζουμε, χωμάτινων όγκων, με συνέπεια να διακοπούν οι διελεύσεις. Αμέσως η «Ανώνυμη Εταιρεία Διώρυγας Κορίνθου», η ΑΕΔΙΚ, προχώρησε σε όλες τις απαραίτητες ενέργειες για την αποκατάσταση των βυθισμάτων και η επαναλειτουργία του διαύλου να γίνει το γοργότερο δυνατό.

Παράλληλα, προχώρησε σε ενεργοποίηση όλων των εμπλεκόμενων φορέων και στις 27-11-2020 πραγματοποίησε σύσκεψη στα γραφεία της με κύρια θέματα, πρώτον, την ασφάλεια-ευστάθεια των πρανών και, δεύτερον, τη συντήρηση και επισκευή των υφιστάμενων εγκαταστάσεων.

Στη διάρκεια της σχετικής τεχνογεωλογικής μελέτης για τον προσδιορισμό του μεγέθους και των αιτιών του προβλήματος, που πραγματοποιήθηκε από την Ελληνική Αρχή Γεωλογικών και Μεταλλευτικών Ερευνών -ΕΑΓΜΕ- και το Εθνικό Καποδιστριακό Πανεπιστήμιο ακολούθησαν στο ίδιο σημείο της διώρυγας δύο μεγάλες καταπτώσεις, που συνέβησαν στις 15-1-2021 και στις 3-2-2021. Εξαιτίας των ανωτέρω αποφασίστηκε η διακοπή των διελεύσεων λόγω της επικινδυνότητας και η αποκατάσταση των πρανών.

Η ΑΕΔΙΚ αμέσως μετά την κατάρρευση των πρανών στην πλευρά της Πελοποννήσου στις 15-1-2021 και με την από 19-1-2021 επιστολή της ζήτησε από το Υπουργείο Υποδομών και Μεταφορών τη συνδρομή του για την αποκατάσταση της ευστάθειας των πρανών της διώρυγας της Κορίνθου. Στην επιστολή η εταιρεία ΑΕΔΙΚ ανέφερε ότι δεν διαθέτει το προσωπικό και τους πόρους για να αντεπεξέλθει στην αντιμετώπιση των προβλημάτων που έχουν δημιουργηθεί από την ασταθή κατάσταση που έχει διαμορφωθεί στα πρανή.

Η ανταπόκριση της Κυβέρνησης, όπως γνωρίζετε, ήταν άμεση, γιατί μετά από συνεννόηση του Υπουργείου Υποδομών και Μεταφορών με τον Περιφερειάρχη Πελοποννήσου και με τις αρμόδιες υπηρεσίες του αποφασίσθηκε στις 18-1-2021, με την υπ’ αριθμ. 15007 απόφαση, η διώρυγα από την πλευρά της Πελοποννήσου να κηρυχθεί σε κατάσταση έκτακτης ανάγκης. Συνάμα με την υπ’ αριθμ. 29307/Σ6651 από 3-2-2021 απόφαση του Υπουργού Υποδομών και Μεταφορών, το έργο αποκατάστασης των ζημιών στα πρανή της διώρυγας της Κορίνθου χαρακτηρίστηκε ως σύνθετο και ειδικό έργο εθνικού επιπέδου.

Επίσης, με κατεπείγουσα επιστολή του Υπουργού Μεταφορών ο Δήμος Λουτρακίου προχώρησε σε εργασίες αποκατάστασης προβλημάτων που προέρχονταν από την περιοχή του βιολογικού. Μετά την αποκατάσταση αυτή έχουν φανεί τα πρώτα σημάδια βελτίωσης της διάβρωσης των πρανών στο σημείο του βιολογικού καθαρισμού.

Άμεσα, με την υπ’ αριθμ. 15726 απόφαση του Υφυπουργού Ανάπτυξης, το έργο εντάχθηκε στο Πρόγραμμα Δημοσίων Επενδύσεων του 2021 με προϋπολογισμό 9 εκατομμύρια ευρώ για αποκατάσταση ενός χιλιομέτρου πρανών.

Τέλος, με την υπ’ αριθμ. 54236/1988 απόφαση του Υπουργού Υποδομών εγκρίθηκε η δέσμευση αναγκαίων ποσών, καθώς και η διαδικασία ανάθεσης μελέτης αποκατάστασης.

Όλες οι παραπάνω άμεσες παρεμβάσεις των αρμόδιων Υπουργείων και εν γένει της Κυβέρνησης μαρτυρούν ότι έλαβαν χώρα όλες οι αναγκαίες ενέργειες για την αντιμετώπιση του προβλήματος, την αποκατάσταση των ζημιών και την προσπάθεια επαναλειτουργίας της διώρυγας της Κορίνθου το συντομότερο δυνατό.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε Υφυπουργέ.

Κύριε συνάδελφε, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κυρία Πρόεδρε.

Κύριε Υφυπουργέ, νομίζω ότι η απάντησή σας αναπαράγει αυτό που μας είχαν πει και στη γραπτή μας ερώτηση, δεν προσθέτει κάτι περισσότερο και σίγουρα δεν καλύπτει αυτή την τεράστια αγωνία, αλλά και τη ζημιά που υφίσταται αυτή τη στιγμή τόσο η διώρυγα, η «ΑΕΔΙΚ Α.Ε.», οι εργαζόμενοι, η τοπική κοινωνία συνολικά, αλλά και οι πελάτες, δηλαδή η ναυσιπλοΐα που χρησιμοποιεί τη διώρυγα αυτή και που όσο δεν ανοίγει, αυτό χειροτερεύει τη θέση της.

Θέλουμε συγκεκριμένες απαντήσεις -με τα συναρμόδια Υπουργεία προφανώς, αλλά εσείς έχετε τη στρατηγική, εσείς έχετε την κατεύθυνση-, για να δούμε πότε θα ανοίξει και πώς, πότε θα επαναλειτουργήσει, πώς το δημόσιο δεν θα χάνει αυτά τα έσοδα -που, σύμφωνα με πληροφορίες, είναι εκατομμύρια ευρώ κάθε μήνα-, πώς οι εργαζόμενοι θα πληρώνονται απρόσκοπτα γιατί -επαναλαμβάνω- αυτή τη στιγμή καλύπτονται από το αποθεματικό. Υπάρχουν φήμες για δάνειο, υπάρχουν φήμες για άλλους τρόπους πληρωμής. Αυτά θέλουμε να μας απαντήσετε, όπως επίσης και για το γεγονός ότι έχει να κάνει και με τον τουρισμό, με την εικόνα της χώρας.

Σίγουρα -και εγώ δεν συνηθίζω να κάνω κριτική σε δηλώσεις- η παρουσία του Πρωθυπουργού στη διώρυγα και η άγνοιά του ότι είναι κλειστή δεν βοήθησε καθόλου σε αυτό. Ήταν κάτι προκλητικό. Δεν θέλω να απολογηθείτε εσείς. Δεν αφορά εσάς προσωπικά, αλλά δεν είναι δυνατόν σε αυτές τις συνθήκες της πανδημίας, της οικονομικής δυσκολίας της χώρας και μιας διώρυγας που είναι ένα βασικό στρατηγικό όπλο στα χέρια μας να υπάρχει αυτή εικόνα.

Και βέβαια αυτό έχει και επιπτώσεις, οι οποίες είναι πολυεπίπεδες. Είναι μια αλυσίδα το να παραμένει και να διαιωνίζεται αυτή κατάσταση. Έχει να κάνει με προμηθευτές, έχει να κάνει με τοπικούς επαγγελματίες, έχει να κάνει -όπως είπα- και με τη διαχείριση όλων των στοιχείων που συναποτελούν τη διώρυγα.

Δεν μπορεί, λοιπόν, έτσι, τόσο εύκολα και παρά το γεγονός ότι θέλει μια συγκεκριμένη παρέμβαση που είχε καλυφθεί από ίδια μέσα και υπάρχουν αυτά τα μέσα και έχουν τη δυνατότητα να πουν και να παρέμβουν, να μη δίνεται λύση σε αυτό το θέμα.

Εμάς μας προβληματίζει πάρα πολύ και νομίζω ότι πρέπει και εσείς να πάρετε συγκεκριμένες πρωτοβουλίες, να έχετε μία ολοκληρωμένη στρατηγική και κλείνω με αυτό, κυρία Πρόεδρε, και είναι το τελευταίο μου ερώτημα.

Δηλαδή, το ένα είναι πραγματικά ποιο χρονοδιάγραμμα έχετε και ποιες ενέργειες έχετε κάνει σε αυτή την κατεύθυνση, πέρα από τα συναρμόδια Υπουργεία, εσείς ως Υπουργείο Οικονομικών, τι θα γίνει με τους εργαζόμενους -επαναλαμβάνω- για τη μισθοδοσία τους και για αυτά τα οποία δικαιούνται και το τρίτο είναι ποια είναι η φιλοσοφία σας και το σχέδιό σας για τη διώρυγα.

Διότι εδώ δεν είναι μόνο πώς θα καλύψουμε τις άμεσες ανάγκες, πώς θα ανοίξει, ή πώς θα ανακτήσει το όνομά της και τη φήμη της και τα έσοδά της και πώς θα επιτελέσει τον ρόλο της, είναι και το γεγονός ότι επειδή είναι προσφιλής σας τακτική -και είμαι πολύ προσεκτικός στο τι λέω- να απαξιώνονται δημόσιοι οργανισμοί, οι οποίοι είναι και κερδοφόροι, εμείς ρωτάμε και θέλουμε μια αρνητική απάντηση -ελπίζω- αν υπάρχει στο πίσω μέρος του μυαλού καμμία σκέψη για ιδιωτικοποίηση έστω κομματιών της διώρυγας, των ακινήτων της, των περιουσιακών της στοιχείων ή άλλων που σχετίζονται με τη λειτουργία της. Ελπίζω πως όχι.

Όμως, με αυτή την κατάσταση που συνεχίζεται, παραμένει και δεν υπάρχει καμμία παρέμβαση και επειδή έχουμε ζήσει πολλά στη διώρυγα και έχουμε δει με τραγικές συνέπειες όταν ιδιωτικοποιήθηκε για τα οικονομικά της, για τους εργαζόμενους, για την κοινωνία, ελπίζω να μην υπάρχει τέτοια σκέψη και σας ρωτάω μέσα σε αυτή τη διαδικασία, αφού έχουμε οδηγηθεί έξι μήνες σε κλείσιμο.

Ευχαριστώ εκ των προτέρων για την απάντηση.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Ορίστε, κύριε Υφυπουργέ, έχετε τον λόγο.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Σας ευχαριστώ, κυρία Πρόεδρε.

Σε σχέση με τις ερωτήσεις και τις παρατηρήσεις του αξιότιμου κύριου Βουλευτή, θα ήθελα να πω ότι η πρόσφατη παρουσία του Πρωθυπουργού στη διώρυγα της Κορίνθου είναι για να υπογραμμίσει πραγματικά το ενεργό ενδιαφέρον της Κυβέρνησης στην άμεση αποκατάσταση της λειτουργίας της.

Όσον αφορά ειδικότερα τις ερωτήσεις που κάνατε, θα σας δώσω ορισμένα στοιχεία. Αναφορικά με τα έσοδα, θα ήθελα να σημειώσω ότι από τα μέχρι τώρα οικονομικά στοιχεία διαπιστώνουμε ότι τα έσοδα που έχουν εισπραχθεί προφανώς παρουσιάζουν μείωση, με τα αίτια αυτού να εντοπίζονται εύλογα αφ’ ενός μεν στην πανδημία της COVID-19 και αφ’ ετέρου στις μεγάλες καταπτώσεις που συνέβησαν στην αρχή του έτους και οδήγησαν στο κλείσιμο της διώρυγας και στη διακοπή των διελεύσεων.

Παρά ταύτα, θα ήθελα να επισημάνω ότι παρά το γεγονός ότι μέχρι την ολοκλήρωση των εργασιών η Διώρυγα της Κορίνθου θα στερείται παντελώς εσόδων, αποτελεί δέσμευση της εταιρείας αλλά και του μετόχου ότι καμμία θέση εργασίας δεν θα διακινδυνεύσει να χαθεί -και το υπογραμμίζω αυτό. Σε αυτό το πλαίσιο η ΕΕΣΥΠ έχει ήδη ενισχύσει οικονομικά την ΑΕΔΙΚ, ενώ την υποστηρίζει και στην προσπάθεια εξασφάλισης τραπεζικού δανεισμού που θα επιτρέψει την απρόσκοπτη μισθοδοσία των εργαζομένων μέχρι και την αποπεράτωση των εργασιών. Ελπίζω ότι απαντώ ακριβώς σε αυτό το ερώτημά σας.

Κύριε Βουλευτά, κλείνοντας θα ήθελα να πω ότι δεν θα πρέπει να μας διαφεύγει ότι οι εν εξελίξει εργασίες για την αποκατάσταση της διώρυγας της Κορίνθου αποτελούν τη σημαντικότερη παρέμβαση συντήρησης που έχει γίνει μέχρι σήμερα -τουλάχιστον τα τελευταία εβδομήντα χρόνια- και δεν θα πρέπει να το μειώνουμε αυτό, είναι κάτι πολύ σημαντικό.

Με την ολοκλήρωση των εργασιών και σε συνδυασμό με λοιπές πρωτοβουλίες της ΑΕΔΙΚ, της ΕΕΣΥΠ και των συναρμόδιων Υπουργείων αναμένεται αφ’ ενός μεν η διώρυγα να θωρακιστεί για τα πολλά επόμενα χρόνια και αφ’ ετέρου να αναδειχθεί ως αναπτυξιακός πόλος υπερτοπικής σημασίας και μεγάλου συμβολισμού, που όπως αντιλαμβανόμαστε έχει αυτή η διώρυγα.

Σας ευχαριστώ, κυρία Πρόεδρε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Πότε θα λειτουργήσει, κύριε Υφυπουργέ;

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κύριε Υφυπουργέ.

Κύριοι συνάδελφοι, δεν θα συζητηθούν κατόπιν συνεννόησης: Η δεύτερη με αριθμό 955/19-7-2021 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Αγροτικής Ανάπτυξης και Τροφίμων, με θέμα: «Άμεση αντιμετώπιση των προβλημάτων που έχουν δημιουργηθεί με τα προγράμματα των ελαιουργικών φορέων». Η δεύτερη με αριθμό 956/19-7-2021 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Καταγραφή των ζημιών που προκλήθηκαν από τις υψηλές θερμοκρασίες στις αγροτικές καλλιέργειες και άμεσα μέτρα στήριξης των παραγωγών». Η πέμπτη με αριθμό 957/19-7-2021 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Να αρθεί η δυσμενής μεταχείριση των αγροτεμαχίων που προέρχονται από κληροτεμάχια αγροτικής αποκατάστασης προσφύγων Μικρασιατών» και η έκτη με αριθμό 958/19-7-2021 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Μέτρα στήριξης και πρωτοβουλίες προώθησης της ελληνικής σταφίδας».

Προχωρούμε στη συζήτηση της πέμπτης με αριθμό 948/16-7-2021 επίκαιρης ερώτησης πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Υπογειοποίηση γραμμών υψηλής / υπερυψηλής τάσης σε Αγίους Αναργύρους, Αγία Βαρβάρα και Αιγάλεω».

Στην επίκαιρη ερώτηση θα απαντήσει ο Υφυπουργός Περιβάλλοντος και Ενέργειας κ. Νικόλαος Ταγαράς.

Κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υφυπουργέ, εδώ πέρα έχουμε ένα σύγχρονο έγκλημα, μια αδιανόητη κατάσταση, που την έχω φέρει ξανά και ξανά στη Βουλή. Είχε απαντήσει και ο κ. Θωμάς εκ μέρους τότε του κ. Χατζηδάκη και του Υπουργείου σας. Έχουμε στην Αγία Βαρβάρα πυλώνες υψηλής τάσης πάνω στα σπίτια, στους Αγίους Αναργύρους έχουμε μέσα σε αυλές σχολείων πυλώνες υψηλής τάσης και καταλαβαίνετε ότι είναι μια εικόνα όπου διατρέχουν αυτά τα δίκτυα όλη τη δυτική Αθήνα.

Είχαμε δεσμεύσεις τότε στην επίκαιρη ερώτησή μου, στις 8-11-2019, ο κ. Θωμάς είχε πει ότι θα κάνει, θα κάνετε -η Κυβέρνησή σας δηλαδή- ό,τι μπορείτε για να λυθεί το θέμα. Έχουμε τώρα στο Ταμείο Ανάκαμψης το πρόγραμμα για τις υπογειοποιήσεις και βλέπουμε να εξαιρούνται τέτοιες περιοχές.

Και θα αναφερθώ συγκεκριμένα στην απάντηση εδώ στο Κοινοβούλιο του κ. Αμυρά στις 11 Ιουνίου 2021 που λέει ότι έχει ξεκινήσει και ότι θα ξεκινήσει σε κάποιες περιοχές και αναφέρει τις περιοχές όπου θα γίνει το πρόγραμμα υπογειοποίησης και εξαιρεί και την Αγία Βαρβάρα και το Αιγάλεω, ενώ πραγματικά όσον αφορά τους Αγίους Αναργύρους και το Καματερό, αγνοούνται τα χρονοδιαγράμματα.

Θέλουμε να μας πείτε αν ήταν κάποιο λάθος του κ. Αμυρά, αν το Αιγάλεω και η Αγία Βαρβάρα συμπεριλαμβάνονται στο πρόγραμμα του Ταμείου Ανάκαμψης, ποιο είναι το χρονοδιάγραμμα για τους Αγίους Αναργύρους και το Καματερό.

Και, προφανώς, επειδή είναι κομβικό έργο, μιλάμε επίσης και για το κέντρο υπερυψηλής τάσης, το ΚΥΤ Ρουφ και θέλουμε να μας πείτε ποιο είναι το χρονοδιάγραμμα και για το ΚΥΤ Ρουφ.

Και αν δεν εντάσσονται αυτά τα άμεσης ανάγκης έργα υπογειοποίησης στο Ταμείο Ανάκαμψης, πώς θα χρηματοδοτηθούν και με ποιο χρονοδιάγραμμα;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Ορίστε, κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κύριε συνάδελφε, θέλω να σας πω ότι σε ό,τι αφορά τη μέριμνα της Κυβέρνησης να φροντίζει έμπρακτα για τη βέλτιστη συντήρηση και τον διαρκή εκσυγχρονισμό του ελληνικού συστήματος μεταφοράς ηλεκτρικής ενέργειας και ως προς τις περιοχές Αιγάλεω ειδικότερα, που αναφερθήκατε και εσείς, με στόχο την περαιτέρω τεχνική αρτιότητα των έργων, την ελαχιστοποίηση των δυσμενών περιβαλλοντικών επιπτώσεων και την οικονομική ανταποδοτικότητα των έργων έχει μελετηθεί και προγραμματιστεί η κατασκευή νέου κέντρου υπερυψηλής τάσης στο Ρουφ στον ίδιο χώρο με τον υφιστάμενο υποσταθμό Ρουφ.

Το νέο κέντρο υπερυψηλής τάσης Ρουφ θα είναι κλειστού τύπου GIS και η υλοποίησή του θα επιφέρει, πρώτον, την αποξήλωση του παλαιωμένου υποσταθμού Ρουφ που είναι υπαίθριου τύπου, την αποξήλωση των τριών εναέριων γραμμών μεταφοράς 150 KW που συνδέουν τον υποσταθμό Ρουφ με το κέντρο υπερυψηλής τάσης Κουμουνδούρου, την εκτροπή της γραμμής μεταφοράς 150 KW που συνδέει τον υποσταθμό Ρουφ με το Σχηματάρι προς το κέντρο υπερυψηλής τάσης Κουμουνδούρου με την αποξήλωση του Τμήματος Ρουφ - Κουμουνδούρου. Επίσης, την κατασκευή τριών νέων υπόγειων καλωδιακών γραμμών μεταφοράς 400 KW που θα συνδέουν το κέντρο υπερυψηλής τάσης Ρουφ με τα κέντρα υπερυψηλής τάσης Κουμουνδούρου και Αχαρνών. Ως εκ τούτου, η απομάκρυνση των υπ’ όψιν εναέριων γραμμών 150 KW εξαρτάται από την υλοποίηση του κέντρου υπερυψηλής τάσης Ρουφ.

Η κατασκευή του κέντρου υπερυψηλής τάσης περιγράφεται στο δεκαετές πρόγραμμα ανάπτυξης του ελληνικού συστήματος μεταφοράς ηλεκτρικής ενέργειας που συντάσσεται κατ’ έτος από τον ΑΔΜΗΕ και εγκρίνεται από τη ΡΑΕ με ορίζοντα ολοκλήρωσης εντός του 2025.

Απαραίτητη προϋπόθεση για την τήρηση του χρονοδιαγράμματος αποτελεί η προηγούμενη συμφωνία μεταξύ όλων των εμπλεκομένων μερών, Δήμου Αιγάλεω, ΔΕΗ, ΔΕΔΔΗΕ και ΑΔΜΗΕ για την άμεση εφαρμογή του προεδρικού διατάγματος του Ελαιώνα, ώστε να καταστεί δυνατή η άμεση εκκίνηση των αδειοδοτικών και κατασκευαστικών διαδικασιών.

Για την επίτευξη του σκοπού αυτού και για την επιτάχυνση των διαδικασιών έχει υπογραφεί μνημόνιο συναντίληψης με πρωτοβουλία του Υπουργείου Περιβάλλοντος τον Ιούλιο του 2020 μεταξύ όλων των συναρμόδιων φορέων, ώστε να εξασφαλιστεί η έγκαιρη ανταπόκριση των αρμόδιων φορέων, δήμων, περιφέρειας και φορέων δικτύων κοινής ωφέλειας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα σταματήσω εδώ και θα συνεχίσω στη δευτερολογία μου.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε Υφυπουργέ.

Ορίστε, κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υφυπουργέ, θα επαναλάβω ακριβώς τις δηλώσεις του κ. Αμυρά: «Ο ΔΕΔΔΗΕ έχει ήδη ξεκινήσει την εκτέλεση έργων. Πρόκειται άμεσα, τις επόμενες ημέρες, να ξεκινήσει στις παρακάτω περιοχές της Αττικής: Στους Θρακομακεδόνες, στις Αχαρνές, στο Καματερό, στο Χαϊδάρι, στη Φυλή, στην Πετρούπολη, στο Ίλιον, στον Βύρωνα, στη Νέα Μάκρη, στην Πεντέλη και στον Ωρωπό. Αυτά ήδη γίνονται». Ισχύουν οι δηλώσεις του κ. Αμυρά; Εσείς, απ’ ό,τι κατάλαβα, μας λέτε και για τους Αγίους Αναργύρους και Καματερό. Και εδώ είναι εν αμφιβόλω το πώς θα προχωρήσει το έργο.

Θέλω να είστε λίγο σαφής. Τι γίνεται αυτή τη στιγμή με τη δυτική Αθήνα; Είναι στις γραμμές που έχουν ξεκινήσει τα έργα και υλοποιούνται; Περιμένουμε πότε θα γίνει το ΚΥΤ Ρουφ. Και λέτε ότι θα γίνει μέχρι το 2025. Άραγε με ποια χρηματοδότηση; Σε ποιο χρηματοδοτικό πλαίσιο, εφόσον υπάρξουν οι ιδανικές συνθήκες που περιγράφετε; Ως τότε, ξεκινά η υπογειοποίηση των γραμμών ή όχι; Αν όχι, ποιο είναι το χρονοδιάγραμμα για την υπογειοποίηση των γραμμών στη δυτική Αθήνα, στην Αγία Βαρβάρα και στο Αιγάλεω που ο κ. Αμυράς μάς είπε ότι δεν προχωρούν τα έργα, αλλά και στις υπόλοιπες περιοχές που απ’ ό,τι καταλαβαίνουμε, εσείς μας λέτε σήμερα ότι δεν προχωράνε τα έργα;

Αυτό που θέλουμε, δηλαδή, είναι να είστε σαφείς για το χρονοδιάγραμμα και τη χρηματοδότηση, για να ξέρουμε αν μιλάμε για κάποια πραγματικά έργα τα οποία προχωράνε ή αν για μία ακόμα φορά η δυτική Αθήνα θα συνεχίσει να ζει με τους πυλώνες υψηλής τάσης πάνω από το κεφάλι της και μέσα στις αυλές των σχολείων της.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Ορίστε, κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κύριε συνάδελφε, είναι γνωστό ότι η υπογειοποίηση γραμμών μεταφοράς ηλεκτρικής ενέργειας είναι ένα μείζον θέμα. Έχουμε πολλές παρενέργειες στο ότι ακόμη είναι εναέρια σε πολλές ευαίσθητες περιοχές και έχουν προκληθεί, κάτι που γνωρίζουμε όλοι μας, και πράγματα τα οποία έχουν προκαλέσει καταστροφές ιδιαίτερα στο φυσικό περιβάλλον, στα δάση και όχι μόνο.

Άρα είναι σε εξέλιξη ένα πρόγραμμα αντικατάστασης της γραμμής εναέριας μεταφοράς με υπογειοποίηση σε ό,τι αφορά τη μεταφορά ηλεκτρικής ενέργειας. Αυτό γίνεται και στο Τατόι, ενώ είναι σε εξέλιξη και σε περιοχές ειδικά στο Λεκανοπέδιο που είναι προτεραιότητα για την προστασία του περιβάλλοντος. Επίσης, είναι και αυτά που λέτε κι εσείς μέσα στο πρόγραμμα, διότι όλα πρέπει να γίνουν, αξιοποιώντας βεβαίως τους πόρους που είναι κάθε φορά διαθέσιμοι και από το Ταμείο Ανάκαμψης, αλλά και σε συνεργασία με τους συναρμόδιους φορείς στους οποίους αναφέρθηκα πριν.

Ειδικότερα, θέλω να σας πω ότι πρωταρχικό ρόλο στην αδειοδότηση του κέντρου υπερυψηλής τάσης έχει ο Δήμος Αιγάλεω και οι υπηρεσίες που έχουν αναλάβει την υλοποίηση των μεμονωμένων πράξεων εφαρμογής. Μίλησα πριν για αδειοδοτήσεις.

Και επειδή μιλάμε και για περιοχές εντός σχεδίου πόλεως, για να μπορούν να εκδοθούν και οι απαραίτητες οικοδομικές άδειες, πρέπει να έχει ολοκληρωθεί σε ό,τι αφορά στην πολεοδομική και ρυμοτομική διαδικασία η αρτιότητα και η οικοδομησιμότητα των οικοπέδων για να εκτελεστούν τα έργα, ενώ για την κατασκευή των υπόγειων καλωδιακών γραμμών μεταφοράς πρωταρχικό ρόλο για την αδειοδότηση έχει η Περιφέρεια Αττικής και οι Δήμοι Αγίας Βαρβάρας, Ασπροπύργου, Χαϊδαρίου και Αιγάλεω.

Αναφορικά τώρα με την απομάκρυνση των γραμμών μεταφοράς υψηλής τάσης που διέρχονται από την ευρύτερη περιοχή του Δήμου Αγίων Αναργύρων - Καματερού και αφορούν τμήματα των παρακάτω εναέριων γραμμών μεταφοράς υψηλής τάσης, έχουμε τα εξής: Αναφέρομαι πρώτα στη γραμμή μεταφοράς Ρουφ - Αλιβέρι-απλό κύκλωμα, στη γραμμή μεταφοράς Χαλκηδόνα - Αλιβέρι-διπλό κύκλωμα, γραμμή μεταφοράς Αχαρνές - Χαλκηδόνα-διπλό κύκλωμα και στο δεκαετές πρόγραμμα ανάπτυξης του ΑΔΜΗΕ.

Στο σημείο, αυτό θα ήθελα να ανοίξω μία παρένθεση. Ακριβώς επειδή έχουν παρατηρηθεί πολλά προβλήματα και καθυστερήσεις στην υπογειοποίηση των δικτύων, υπάρχει ένα ευρύ και μακροπρόθεσμο, ξεκινώντας από τώρα, πρόγραμμα που θα αναπτυχθεί στα επόμενα δέκα χρόνια με προτεραιότητες εκεί που, πράγματι, υπάρχουν προβλήματα σαν κι αυτά που περιγράφετε.

Στο πλαίσιο του εκσυγχρονισμού και της αναβάθμισης των υφιστάμενων υποδομών του για διατήρηση υψηλής αξιοπιστίας της λειτουργίας του ΕΣΜΗΕ έχει ενταχθεί η υπογειοποίηση των ως άνω «1» και «2» τμημάτων-γραμμών μεταφοράς και συγκεκριμένα από τον υποσταθμό Χαλκηδόνας μέχρι το ύψος της Αττικής Οδού μήκους περίπου τεσσάρων χιλιομέτρων, με ορίζοντα υλοποίησης το δεύτερο εξάμηνο του 2024, σύμφωνα με τον προγραμματισμό στον οποίο αναφέρθηκα πριν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Σε ό,τι αφορά στην κατασκευή του κέντρου υπερυψηλής τάσης Ρουφ και των νέων υπόγειων καλωδιακών γραμμών μεταφοράς, περιλαμβάνεται στο δεκαετές πρόγραμμα σε ό,τι αφορά τη χρηματοδότηση της ανάπτυξης. Επομένως, η χρηματοδότηση του συνόλου του έργου είναι διασφαλισμένη.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υφυπουργέ.

Θα προχωρήσουμε στη συζήτηση της τρίτης με αριθμό 950/19-7-2021 επίκαιρης ερώτησης δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Ανανέωση του στόλου των ταξί με αντιπεριβαλλοντικές τεχνολογίες». Και σε αυτή την επίκαιρη ερώτηση θα απαντήσει ο Υφυπουργός Περιβάλλοντος και Ενέργειας κ. Νικόλαος Ταγαράς.

Ορίστε, κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, έχουμε την Κυβέρνηση να έρχεται πρόσφατα και να νομοθετεί το «Κινούμαι Ηλεκτρικά» και να δίνει κάποια κίνητρα για την αγορά ηλεκτρικών αυτοκινήτων. Και βλέπουμε ότι από τις δεκατρείς χιλιάδες αιτήσεις του προγράμματος, τουλάχιστον με βάση τα στοιχεία που εμείς έχουμε, μόλις οι οκτώ αιτήσεις να αφορούν τις επιδοτήσεις απόκτησης ηλεκτρικού ταξί, την ίδια στιγμή που ο στόλος των ταξί θα ανανεωθεί υποχρεωτικά άμεσα. Έχουμε, δηλαδή, περίπου οκτώ χιλιάδες ταξί στην Αθήνα και στις υπόλοιπες περιοχές της Ελλάδας που υποχρεωτικά θα αλλάξουν. Θα αγοραστούν καινούργια και θα αποσυρθούν τα παλιά αυτοκίνητα.

Και ενώ οκτώ χιλιάδες επαγγελματίες ταξί αλλάζουν αυτοκίνητο, οκτώ είναι αυτοί που μπήκαν στο πρόγραμμα. Φαίνεται δηλαδή το πόσο ταξικό είναι, αν θέλετε, αυτό το πρόγραμμα, όπως και το πόσο δεν έφτασε. Απευθύνθηκε στους εύπορους πολίτες και στις εταιρείες, αλλά όχι στον επαγγελματία που βγάζει μεροκάματο και που κινείται διαρκώς μέσα στην πόλη.

Ο κ. Σκρέκας, κατάλαβε το φιάσκο και δήλωσε ότι το πρόγραμμα θα προβλέπει χρηματοδότηση για δύο χιλιάδες αυτοκίνητα ταξί. Και αναρωτιέμαι: Με δεδομένο ότι ο χρόνος χρήσης των αυτοκινήτων είναι δεκαπέντε με δεκαοκτώ χρόνια, δηλώνετε ότι από τα οκτώ χιλιάδες αυτοκίνητα που θα αλλάξουν, αν πετύχει το πρόγραμμά σας, το λιγότερο έξι χιλιάδες αυτοκίνητα για τα επόμενα δεκαοκτώ χρόνια θα είναι παλιάς τεχνολογίας και θα καίνε βενζίνη ή πετρέλαιο; Είναι δυνατόν αυτή τη στιγμή, σε αυτό το κρίσιμο σημείο της μάχης ενάντια στην κλιματική κατάρρευση να επενδύουμε σήμερα σε τεχνολογίες τέτοιες στα επαγγελματικά αυτοκίνητα, στα ταξί, που κινούνται στο κέντρο των πόλεών μας διαρκώς και ασταμάτητα;

Θέλω να εξηγήσετε και, βέβαια, να μας πείτε τι ακριβώς θα κάνετε σε αυτό το ζήτημα, ποιος είναι ο σχεδιασμός σας, πώς υλοποιούνται οι δηλώσεις σας για τα δύο χιλιάδες αυτοκίνητα, ποιος είναι ο σχεδιασμός σας για τα υπόλοιπα έξι χιλιάδες και τι θα κάνετε για να αποτρέψετε αυτό το «κλείδωμα» των ταξί σε τεχνολογίες του παρελθόντος, τεχνολογίες που κλιμακώνουν την κλιματική κατάρρευση.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κύριε συνάδελφε, πράγματι, η μετάβαση από την πετρελαιοκίνηση και βενζινοκίνηση προς την ηλεκτροκίνηση θέλει και αυτή τον χρόνο της για να αναπτυχθεί. Η αναγκαιότητα είναι δεδομένη, είναι γνωστό σε όλους μας και το ζούμε, δυστυχώς, όλο και πιο συχνά όσο περνά ο καιρός,λόγω της κλιματικής αλλαγής με τις επιδράσεις στο περιβάλλον. Γι’ αυτόν ακριβώς τον λόγο ξεκίνησε -έχουμε δουλειά μπροστά μας- το θέμα της ηλεκτροκίνησης και της στήριξης και των κινήτρων που παρέχονται γι’ αυτό.

Θα ήθελα να σας πω ότι το Υπουργείο Περιβάλλοντος, ξεκίνησε το πρόγραμμα «Κινούμαι Ηλεκτρικά» ύψους 100 εκατομμυρίων ευρώ για το 2020 και το 2021, με σκοπό την παροχή οικονομικών κινήτρων για την αγορά ηλεκτρικών οχημάτων. Σκοπός είναι η αύξηση της διείσδυσης ηλεκτρικών οχημάτων στον στόλο οχημάτων που κυκλοφορούν εντός της ελληνικής επικράτειας -μεταξύ των άλλων, είναι και τα επιβατικά δημόσιας χρήσης, τα ταξί στα οποία αναφερθήκατε και εσείς- ώστε να έχουμε μείωση των εκπομπών ρύπων και προστασία της ατμόσφαιρας.

Ένας στόχος της δράσης είναι και η ανανέωση των επιβατικών οχημάτων δημοσίας χρήσης, των ταξί. Με το εν λόγω πρόγραμμα χρηματοδότησης χορηγείται οικολογικό μπόνους, το οποίο αποδίδεται με τη μορφή επιδότησης αγοράς ή μίσθωσης αμιγώς ηλεκτρικών ή υβριδικών ηλεκτρικών οχημάτων εξωτερικής φόρτισης με όριο, σε ό,τι αφορά τις εκπομπές διοξειδίου του άνθρακα, τα 50 γραμμάρια ανά χιλιόμετρο.

Ειδικότερα, οι ιδιοκτήτες επιβατικών οχημάτων δημόσιας χρήσης, των ταξί, δικαιούνται αγοράς ή σύναψης επαγγελματικής μίσθωσης ενός αμιγώς ηλεκτρικού ή υβριδικού ηλεκτρικού οχήματος εξωτερικής φόρτισης και υποχρεούνται να προβούν σε οριστικό αποχαρακτηρισμό και απόσυρση παλαιού οχήματος, παραδίδοντας τα οχήματα σε συστήματα εναλλακτικής διαχείρισης ή σε σημεία συλλογής τους. Μάλιστα για αμιγώς ηλεκτρικά οχήματα επιβατικά δημόσιας χρήσης, ταξί, με λιανική τιμή προ φόρων έως 50.000 ευρώ το οικολογικό μπόνους ανέρχεται σε ποσοστό 25% επί της λιανικής τιμής προ φόρων με μέγιστο ποσό τις 8.000 ευρώ, που φτάνει τις 10.500 αθροίζοντας το ποσό της υποχρεωτικής απόσυρσης οχήματος παλαιού ύψους 2.500 ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τελειώνω, κυρία Πρόεδρε.

Να σας ενημερώσω επίσης ότι στις 24 Ιουνίου του 2021 το πληροφορικό σύστημα της δράσης είχε υποδεχθεί έντεκα αιτήσεις για ταξί, εκ των οποίων οι οκτώ αφορούν αμιγώς ηλεκτρικά ταξί και τρεις υβριδικά εξωτερικής φόρτισης. Θα συνεχίσω όμως στη δευτερολογία μου για να συμπληρώσω πώς εξελίσσονται αυτοί οι αριθμοί σήμερα.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, από τις δεκατρείς χιλιάδες αιτήσεις στο πρόγραμμα «Εξοικονομώ κατ’ οίκον» είπατε και εσείς ότι έντεκα αφορούν ταξί, οι οκτώ ηλεκτρικά και οι τρεις υβριδικά. Θέλω να μας εξηγήσετε το γιατί, σε τι οφείλεται η αποτυχία του προγράμματος.

Είναι ανώριμη η τεχνολογία αυτή τη στιγμή; Αν αυτό συμβαίνει, επειδή έχουμε μία τεχνολογία που καλπάζει, δώστε το περιθώριο να βρεθεί μία ενδιάμεση λύση μέχρι να γίνει η αλλαγή μοντέλου στα καινούργια ταξί σε δύο, τρία χρόνια που θα ξέρουμε ότι η τεχνολογία αυτή θα καλύπτει κάθε ανάγκη.

Είναι πολύ ακριβό; Η εκτίμηση είναι ότι αυτός είναι ο βασικός παράγοντας. Αυτή τη στιγμή είναι πάρα πολύ ακριβό. Γι’ αυτό άλλωστε βγάλατε το πρόγραμμα για τα δύο χιλιάδες ταξί, αναγνωρίζοντας την αποτυχία του «Κινούμαι Ηλεκτρικά». Γιατί όμως δύο χιλιάδες ταξί, όταν ξέρετε πολύ καλά ότι θα αποσυρθούν οκτώ χιλιάδες ταξί;

Συμφωνεί η πολιτική ηγεσία του Υπουργείου Περιβάλλοντος αυτή τη στιγμή ότι μέχρι και μετά το 2040 τα περισσότερα ταξί στους δρόμους μας -τουλάχιστον όσον αφορά τον στόλο που αλλάζει τώρα- θα είναι πετρελαίου και βενζίνης; Δεν σας απασχολεί αυτό; Δεν θα πάρετε κάποιο μέτρο για να το αποτρέψετε;

Θα αφήσετε να «κλειδώσουμε» την τεχνολογία των αυτοκινήτων στους δρόμους μας στο πετρέλαιο και στη βενζίνη για τα επόμενα είκοσι χρόνια; Κατά τη γνώμη μου είναι αδιανόητο. Κατά τη γνώμη μου θα έπρεπε να είναι και για σας αδιανόητο.

Σας καλώ να μας ανακοινώσετε πώς θα αποτρέψετε αυτό το ενδεχόμενο με τρόπο που να είναι οικονομικά προσιτός για τους επαγγελματίες ταξί και να είναι και λειτουργικός όσον αφορά τις τεχνολογίες. Να θυμίσουμε ότι οι ιδιοκτήτες ταξί -οδηγοί ή μη- είναι ένας κλάδος ο οποίος χτυπήθηκε πάρα πολύ από την κρίση και δεν αποζημιώθηκε για τις τεράστιες ζημίες που έχει υποστεί, ενώ η πολιτεία κρατάει σταθερές τις τιμές για την ταρίφα των ταξί. Αυτό είναι σωστό για τους πολίτες αλλά δεν είναι όμως αρκετό για τους επαγγελματίες του κλάδου. Θέλω, δηλαδή, να κοιτάξετε το θέμα σφαιρικά, να μας προτείνετε μια ουσιαστική λύση ως κυβερνώντες, ώστε να αποτραπεί το ενδεχόμενο να μείνουμε και μετά το 2040 με ταξί βενζινοκίνητα και πετρελαιοκίνητα. Αυτή τη στιγμή η πολιτική σας εκεί μας οδηγεί.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κύριε συνάδελφε, να συμπληρώσω τα στοιχεία σχετικά με αυτά που ρωτήσατε. Για την κατηγορία των ταξί η δημόσια δαπάνη του προγράμματος ανέρχεται σε 15 εκατομμύρια ευρώ σε σύνολο 45.800.000 ευρώ, με δυνατότητα τροποποίησης της κατανομής της δημόσιας δαπάνης ανάλογα με την απορρόφηση των διαθέσιμων πόρων ανά κατηγορία. Επίσης, εξετάζεται σημαντική αύξηση του ποσού του οικολογικού μπόνους για τα ταξί, με πόρους που θα προέλθουν από το Ταμείο Ανάκαμψης και Ανθεκτικότητας.

 Θέλω επίσης να σας πω τα αποτελέσματα του προγράμματος «Κινούμαι Ηλεκτρικά» στο οποίο αναφερθήκατε και εσείς πριν.

Από την έναρξη του προγράμματος τον περασμένο Αύγουστο έως σήμερα έχουν κατατεθεί δεκατρείς χιλιάδες εννιακόσιες σαράντα τέσσερις αιτήσεις. Με στόχο τα χίλια τριακόσια δεκαπέντε οχήματα του Εθνικού Σχεδίου για την Ενέργεια και το Κλίμα, το 2020 ταξινομήθηκαν δύο χιλιάδες εκατόν τριάντα πέντε ηλεκτρικά αυτοκίνητα, με μερίδιο στις νέες ταξινομήσεις 2,6%.

Το πρώτο εξάμηνο του 2021 οι νέες ταξινομήσεις αυτοκινήτων ανέρχονται σε τρεις χιλιάδες εκατόν ογδόντα επτά και έχουν καλύψει ήδη το 84% του στόχου, που είναι τρεις χιλιάδες επτακόσια ενενήντα πέντε που έχει τεθεί στο Εθνικό Σχέδιο για την Ενέργεια και το Κλίμα για την χρονιά αυτή.

Το δεύτερο τρίμηνο του 2021 οι ταξινομήσεις ηλεκτρικών οχημάτων αυξήθηκαν κατά εννέα φορές σε σχέση με την αντίστοιχη περίοδο του 2020.

Είναι πολλά πράγματα τα οποία απαιτούνται για να αλλάξουμε εποχή, από μία συμβατική εποχή και όχι μόνο στο θέμα της κίνησης και των αυτοκινήτων, αλλά και σε όλους τους παράγοντες που επενεργούν και δημιουργούν τα προβλήματα, παρενέργειες των οποίων έχουμε με την κλιματική αλλαγή που εκδηλώνεται σε πολλές μορφές και σε πολλά πεδία με μεγάλη συχνότητα.

Το ίδιο εξελίσσεται και για το θέμα της ηλεκτροκίνησης.

Θέλω να σας πω ότι, ακριβώς, επειδή γίνεται κατανοητή η ανάγκη για να μπορέσουμε να ξεφύγουμε και να διαμορφώσουμε συνθήκες πιο ασφαλούς πορείας, μετρώντας και συνεχώς παρεμβαίνοντας διορθωτικά και συμπληρωματικά, ο στόχος είναι η ηλεκτροκίνηση -σε περισσότερο κόσμο και με περισσότερους πόρους, αξιοποιώντας προγράμματα- να αξιοποιηθεί και να βελτιστοποιηθεί.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Στην πρώτη με αριθμό 960/19-7-2021 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΣΥΡΙΖΑ - Προοδευτική Συμμαχία κ. Παναγιώτη Κουρουμπλή προς τον Υπουργό Περιβάλλοντος και Ενέργειας, με θέμα: «Καταγγελίες των καταναλωτών για αυξημένους και ακατανόητους λογαριασμούς ηλεκτρικού ρεύματος» θα απαντήσει ο Υφυπουργός Περιβάλλοντος και Ενέργειας κ. Ταγαράς.

Κύριε συνάδελφε, έχετε τον λόγο για δύο λεπτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κυρία Πρόεδρε, κύριε Υπουργέ, κυρίες και κύριοι συνάδελφοι, η δημοκρατία έχει αξία, όταν εργάζεται και οικοδομεί μια κοινωνία ισχυρή και όχι μια κοινωνία ισχυρών που συντρίβουν τους αδυνάτους. Και η κοινοβουλευτική μας δημοκρατία αποκτά περιεχόμενο, όταν σε συγκεκριμένες διαδικασίες, όπως είναι η διαδικασία των επίκαιρων ερωτήσεων, η Κυβέρνηση απαντά με ουσιαστικό τρόπο αλλά και με συνέχεια, γιατί αλλιώς κάνουμε μάλλον εργασιοθεραπεία στη Βουλή και όχι έργο που υπηρετεί την κοινωνία.

Κύριε Υπουργέ, γνωστό είναι το ζήτημα των ρευματοκοπών, πρόσφατα στην περιοχή του Περιστερίου πολύωρη, αλλά και όχι μόνο εκεί, με συνέπειες και για τους επαγγελματίες και για τα νοικοκυριά, ένα πρόβλημα που επιφέρει ζημιές σε όλους αυτούς τους ανθρώπους. Και επί αυτού δεν έχει γίνει κάτι ούτε από τη ΔΕΗ ούτε από τα αρμόδια Υπουργεία που έχουν την εποπτεία.

Ένα επόμενο ζήτημα που θέλω να θέσω υπ’ όψιν σας είναι οι έρευνες που κάνουν καταναλωτικές οργανώσεις. Η ΕΚΠΟΙΖΩ, μία οργάνωση που δεν μπορεί κανείς να αμφισβητήσει την προσπάθειά της, έχει μία πρόσφατη έρευνα που δείχνει ότι το 63% των πολιτών δυσκολεύονται να πληρώσουν το ρεύμα και το 85%, κύριε Υπουργέ, προσέξτε, θεωρεί ότι είναι δυσνόητο το διάβασμα των λογαριασμών και πολύπλοκο. Είναι εξαιρετικά σοβαρό και λεπτό ζήτημα το οποίο οφείλουμε να δούμε πώς θα το αντιμετωπίσουμε.

Επίσης, υπάρχουν καταγγελίες από άλλες οργανώσεις, όπως είναι το ΙΝΚΑ, το οποίο λέει ότι οι λογαριασμοί είναι υπέρογκοι. Κύριε Υπουργέ, έχουμε αρκετά, επίσης, προβλήματα σε αυτόν τον χώρο, έχουμε την περίφημη παραπληροφόρηση της διαφήμισης των παρόχων.

Εάν στην απάντησή σας θεωρήσετε ότι αυτό που λέω δεν είναι ακριβές, θα δεχτώ, κύριε Υπουργέ, ειλικρινά, αν το πείτε, ότι είμαι συκοφάντης. Αλλά δεν είναι έτσι. Υπάρχει παραπληροφόρηση στη διαφήμιση και αυτό νομίζω ότι πρέπει να αντιμετωπιστεί, διότι πλήττει και τη δημοκρατία και το πολιτικό μας σύστημα.

Εδώ είμαστε να υπηρετούμε την κοινωνία, όχι τους συγκεκριμένους παρόχους και, βεβαίως, και αυτοί λειτουργούν μέσα στο θεσμικό πλαίσιο, έχουν το δικαίωμά τους, αλλά όχι να παραπληροφορούν τον πολίτη.

Υπάρχει, κύριε Υπουργέ, ή δεν υπάρχει εναρμονισμένη πολιτική στην προσπάθεια των παρόχων και στη λειτουργία όλων αυτών των μονάδων και των επιχειρήσεων εις βάρος του πολίτη; Είναι και αυτό ένα εξαιρετικά κρίσιμο ζήτημα το οποίο πρέπει να προσεγγίσουμε και να δούμε. Αν χρειαστεί να παρέμβει και η Επιτροπή Ανταγωνισμού να παρέμβει αλλά και η πολιτεία. Εγώ δεν λέω ούτε υπονοώ ότι η Κυβέρνηση εξυπηρετεί τα συμφέροντα των κυρίων αυτών. Μπορεί να κάνω πολύ αυστηρή κριτική στην Κυβέρνηση, αλλά στη συγκεκριμένη περίπτωση δεν υπονοώ κάτι τέτοιο.

Όμως είναι μια πραγματικότητα την οποία πρέπει να μας πείτε με ποιον τρόπο θα αντιμετωπίσετε, για να προστατεύσουμε όλον αυτόν τον κόσμο που είναι ο ελληνικός λαός, στη συντριπτική του πλειοψηφία.

**ΠΡΟΕΔΡΕΥΟΥΣΑ (Σοφία Σακοράφα):** Κλείστε, κύριε συνάδελφε, σιγά σιγά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κυρία Πρόεδρε, κλείνω.

Υπάρχει επίσης, κύριε Υπουργέ, ένα ζήτημα που αφορά τη δυσκολία που έχουν πάρα πολλά νοικοκυριά να πληρώσουν τους διογκωμένους λογαριασμούς και τους κανονικούς λογαριασμούς. Είναι και αυτό ένα θέμα το οποίο πρέπει να μας πείτε πώς θα προσεγγίσετε και πώς θα αντιμετωπίσετε.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κύριε συνάδελφε, ευχαριστώ για τις παρατηρήσεις και σέβομαι όλα αυτά τα οποία είπατε. Διότι είναι, πράγματι, σε εξέλιξη η μετάβαση από ένα παλιό σύστημα στην προσφορά ενέργειας σε νέους, περισσότερους παρόχους. Παρατηρούνται ιδιαιτερότητες και προβλήματα σε όλα αυτά που αναφερθήκατε.

Θέλω να σας πω ότι σε όλη την Ευρώπη οι τιμές στη χονδρική αγορά ηλεκτρισμού διαμορφώνονται σε υψηλά επίπεδα, με δεδομένα μόλις του προηγούμενου μήνα, δηλαδή σε πολλά κράτη η τιμή διαμορφώνεται σε αντίστοιχα επίπεδα με την Ελλάδα, όπως στην Ιταλία 98,16 ευρώ η MWh, στη Σλοβακία 97,2 ευρώ, στην Τσεχία 97,07.

Περαιτέρω, οι υψηλές τιμές στη χονδρική αγορά οφείλονται σε μεγάλο βαθμό στην έντονη ζέστη που οδηγεί σε σημαντική αύξηση ζήτησης. Είναι λόγω της κλιματικής αλλαγής, γιατί και αυτό επηρεάζει ακόμη και αυτό που συζητάμε, όπως και πολλά άλλα, όπως επίσης την αύξηση της τιμής του φυσικού αερίου και των τιμών στο σύστημα δικαιωμάτων εκπομπών ρύπων.

Παρά ταύτα, ήδη έχουμε προβεί στα δέοντα μέτρα ως προς τη συγκράτηση και μείωση των τιμών των τιμολογίων που σωστά αναφερθήκατε πριν στις παρατηρήσεις σας.

Αναφορικά με την αύξηση των τιμών στη χονδρεμπορική αγορά, έχει ήδη ξεκινήσει η διαδικασία διερεύνησης πιθανών φαινομένων παραβίασης του ανταγωνισμού στις αγορές ηλεκτρικής ενέργειας του ν.4425/2016 από τη ΡΑΕ, έλεγχος τυχόν χειραγώγησης τιμών, αλλά και τυχόν εφαρμογής εναρμονισμένων πρακτικών.

Στο πλαίσιο αυτό έχουν κληθεί εγγράφως πέντε πάροχοι ηλεκτρικής ενέργειας να παράσχουν σχετικές προκαταρκτικές διευκρινίσεις σε ειδική τηλεδιάσκεψη με την ολομέλεια της ΡΑΕ. Υπογραμμίζεται ότι η αρχή έχει θέσει ως έναν από τους πλέον βασικούς της στόχους την παρακολούθηση της χονδρεμπορικής αγοράς. Ακολούθως, αντλεί διαρκώς στοιχεία τόσο από το ελληνικό χρηματιστήριο ενέργειας όσο και από την «ΑΔΜΗΕ ΑΕ».

Ως προς τη βοήθεια στους συμπολίτες μας, η έμπρακτη στήριξη των οικονομικά ευάλωτων συμπολιτών μας που δυσκολεύονται αποδεδειγμένα να έχουν πρόσβαση σε βασικές ενεργειακές υπηρεσίες αποτελεί μία από τις κεντρικές προτεραιότητες της Κυβέρνησης και του Πρωθυπουργού. Έχουμε ήδη προαναγγείλει ότι πρόκειται να διαθέσουμε 100 εκατομμύρια από τους πόρους του Ταμείου Ανάκαμψης για την επιδότηση 100% της κατασκευής φωτοβολταϊκών τα οποία θα μπορούν να συμψηφίζουν ηλεκτρική ενέργεια αποκλειστικά με ευάλωτα νοικοκυριά.

Θα συνεχίσω όμως σε ό,τι αφορά τη στήριξη προς τα ευάλωτα νοικοκυριά στη δευτερολογία μου.

Ευχαριστώ πολύ, κυρία Πρόεδρε,

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ, γιατί πάντα κρατάτε και τον χρόνο σας.

Ελάτε, κύριε συνάδελφε, έχετε τρία λεπτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Ευχαριστώ, κυρία Πρόεδρε.

Κύριε Υπουργέ, ειλικρινά θέλω να κάνουμε έναν γόνιμο διάλογο, γιατί οι άνθρωποι που μας ακούν ζουν την πραγματική αγωνία πάνω σε αυτά τα θέματα που συζητούμε. Θα ήθελα, ειλικρινά, γι’ αυτά που είπατε στην απάντησή σας να μας δώσετε μία χρονική δέσμευση, πότε περίπου υπολογίζετε θα έχουμε απαντήσεις, αν, πραγματικά, υπάρχει εναρμόνιση στην τακτική των παρόχων, αν υπάρχει παραπληροφόρηση στη διαφήμιση -γιατί υπάρχει, κύριε Υπουργέ- και ποια θα είναι τα μέτρα με συγκεκριμένο τρόπο.

Πρέπει να καταλάβουν αυτοί οι κύριοι, κύριε Υπουργέ και κυρία Πρόεδρε, ότι ζουν σε μια ευνομούμενη πολιτεία. Δεν είναι σε μια κοινωνία όπου θα κυριαρχούν τα συμφέροντα εις βάρος της κοινωνίας. Άρα, λοιπόν, θα πρέπει να δούμε συγκεκριμένα πότε περίπου θα έχουμε μία απάντηση σε ό,τι αφορά την εναρμόνιση, πότε θα έχουμε μία απάντηση σε ό,τι αφορά τη διαφήμιση, την παραπληροφόρηση που γίνεται μέσα από τη διαφήμιση εις βάρος των πολιτών. Θέλουμε να δούμε αν υπάρχει στάδιο προκαταρκτικής διαδικασίας, προκειμένου να γίνει μία σύμβαση. Δηλαδή ενημερώνεται ο πολίτης σωστά -μπορεί να το ισχυριστεί κανείς;- πριν κάνει μία σύμβαση με τους συγκεκριμένους παρόχους; Είναι και αυτό ένα κρίσιμο ζήτημα.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής, κ. **ΓΕΩΡΓΙΟΣ ΛΑΜΠΡΟΥΛΗΣ**)

Επίσης κύριε Υπουργέ, εγώ θα έβαζα στο τραπέζι ένα ζήτημα που αφορά στο πλαίσιο της λεγόμενης «πράσινης ενέργειας» και του πλούτου που θα παραχθεί μέσα από την αξιοποίησή της, ένα ζήτημα εξαιρετικά –πιστεύω- ενδιαφέρον. Να δώσουμε 10KW σε φωτοβολταϊκά στέγης επιδοτώντας την εγκατάσταση σε όλα τα αγροτικά νοικοκυριά και σε όλα τα ευάλωτα νοικοκυριά. Θα είναι, πραγματικά, μια εξαιρετικά ωφέλιμη κίνηση μιας συντεταγμένης πολιτείας που ενδιαφέρεται να στηρίξει την κοινωνική συνοχή και την κοινωνική άμυνα, μιας κοινωνίας σε μια περίοδο που και τα εθνικά θέματα αν θέλετε -που μπορεί να μην έχουν άμεση σχέση αυτό που ζητάμε- είναι ανοιχτά. Η κοινωνική άμυνα πάντα συνδέεται και με την εθνική άμυνα.

Και, βεβαίως, κύριε Υπουργέ, όλα αυτά σε μια περίοδο που η ακρίβεια καλπάζει. Δεν μπορεί να μπει ένας άνθρωπος μέσα σε ένα σούπερ μάρκετ -γιατί μιλάω για αυτά που πραγματικά ενδιαφέρουν την επιβίωση των πολιτών, δεν θα πάω ούτε στα ρούχα ούτε στα παπούτσια- και να βγει ικανοποιημένος, γιατί βλέπει καθημερινή άνοδο των τιμών. Καλπάζουν οι τιμές.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κύριος Υπουργός για την δευτερολογία του.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, άκουσα και πάλι με προσοχή και τις παρατηρήσεις στη δευτερολογία σας. Κατ’ αρχάς αμέσως όταν ολοκληρωθεί η διαδικασία των προκαταρκτικών διευκρινίσεων στην τηλεδιάσκεψη που αναφέρθηκα πριν για τις πέντε εταιρείες που έχουν κληθεί για να καταθέσουν εγγράφως επί των παρατηρήσεων, βεβαίως, θα έχετε πληροφόρηση για τα αποτελέσματά της.

Σε ό,τι αφορά το θέμα των ευάλωτων νοικοκυριών, κάνατε και εσείς μία πρόταση. Είπα -για να το συνδέσω με την πρωτολογία μου- ότι πρόκειται να διατεθούν 100 εκατομμύρια ευρώ από πόρους του Ταμείου Ανάκαμψης για την επιδότηση 100% κατασκευής φωτοβολταϊκών, τα οποία θα μπορούν να συμψηφίζουν ηλεκτρική ενέργεια αποκλειστικά με ευάλωτα νοικοκυριά. Θα ωφεληθούν τριάντα χιλιάδες νοικοκυριά και χωρίς επιβάρυνση των υπόλοιπων πολιτών. Η πρόσκληση για τους δήμους θα γίνει εντός του έτους και με στόχο μέχρι το 2022 να έχουν κατασκευαστεί τα φωτοβολταϊκά αυτά.

Στο πλαίσιο στήριξης των αδύναμων νοικοκυριών και λαμβάνοντας υπ’ όψιν τις δυσμενείς επιπτώσεις από την πανδημία με τη νέα κοινή υπουργική απόφαση ΥΠΕΝ/ΔΗΕ/53061/728/2021 δικαιούχοι του εφάπαξ ειδικού βοηθήματος επανασύνδεσης είναι τα νοικοκυριά χαμηλού εισοδήματος που είχαν αποσυνδεθεί από το δίκτυο έως και την 31η Δεκεμβρίου 2020 αντί της 30ής Απριλίου 2020 που προέβλεπε η προηγούμενη κοινή υπουργική απόφαση του Ιουλίου. Από την επέκταση της ρύθμισης αυτής εκτιμάται ότι θα επωφεληθούν περισσότερα από χίλια πεντακόσια ευάλωτα νοικοκυριά, που αποδεδειγμένα αδυνατούν να εξοφλήσουν τους λογαριασμούς ηλεκτρικού ρεύματος.

Θέλω να σας πω ότι στο θέμα της τάξης και της διαφάνειας στο ενεργειακό τοπίο της αγοράς που αναφερθήκατε και εσείς, πρέπει και συνεχίζουν να λαμβάνονται μέτρα μέχρι να είναι δίκαιη και ισορροπημένη όλη η διαδικασία και ανοιχτή και διαφανής. Ειδικότερα ως προς το εργαλείο σύγκρισης τιμών της ΡΑΕ, στο οποίο κάνατε αναφορά, στηρίζεται σε ενδελεχή ανάλυση των στοιχείων που καταθέτουν οι προμηθευτές στη βάση δεδομένων. Για το εργαλείο σύγκρισης τιμών προτείνεται επί παραδείγματι η διακύμανση του τιμολογίου λόγω ενεργοποίησης της ρήτρας να μην υπερβαίνει το 30%. Το εργαλείο αναπτύχθηκε από την αρχή με στόχο να αποτυπώνει και να συγκρίνει με τον πληρέστερο δυνατό τρόπο βάσει των αρχών της διαφάνειας, της προσβασιμότητας της πληροφορίας και της ανεξαρτησίας στην ενημέρωση το συνολικό κόστος του ανταγωνιστικού σκέλους των προσφερόμενων τιμολογίων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τελειώνω, κύριε Πρόεδρε.

Το εργαλείο σύγκρισης τιμών τέθηκε επιτυχώς στη διάθεση των πολιτών στις 9 Δεκεμβρίου 2020 και από τότε μετρά είκοσι τρεις χιλιάδες επτακόσιους ενενήντα επτά μοναδικούς χρήστες, με τον ημερήσιο όρο να διαμορφώνεται σε εκατόν είκοσι επισκέπτες. Η ΡΑΕ στοχεύει στη συνεχή βελτίωση της εφαρμογής και στον έλεγχο των στοιχείων που καταθέτουν με ευθύνη τους οι προμηθευτές. Περαιτέρω η ψηφιακή πλατφόρμα υποδοχής, διαχείρισης και εποπτείας παραπόνων, που απευθύνονται προς τους προμηθευτές και διαχειριστές ηλεκτρικής ενέργειας και φυσικού αερίου αντίστοιχα, είναι ακόμη ένα σημαντικό όπλο στη φαρέτρα.

Σημαντικοί αρωγοί στην προσπάθεια αυτή στέκονται ο Συνήγορος του Καταναλωτή καθώς και οι καταναλωτικές οργανώσεις πολιτών ΕΚΠΟΙΖΩ και ΚΕΠΚΑ μέσω της αγαστής συνεργασίας που έχει καλλιεργηθεί το τελευταίο διάστημα σε θέματα διαχείρισης παραπόνων των καταναλωτών. Διότι, πράγματι, πολλά από αυτά που αναφέρατε επιγραμματικά αλλά και εστιασμένα υφίσταται στην πράξη. Το εργαλείο, λοιπόν, διαχείρισης παραπόνων έχει δομηθεί με τέτοιο τρόπο, ώστε οι αναφορές των καταναλωτών να γνωστοποιούνται άμεσα στον προμηθευτή-διαχειριστή για την αντιμετώπισή τους και να προσφέρει στη ΡΑΕ τη δυνατότητα να αξιοποιεί πληθώρα στατιστικών στοιχείων και δεικτών τόσο ποσοτικών όσο και ποιοτικών με στόχο τον εντοπισμό πιθανών αστοχιών στην λιανική αγορά ενέργειας ώστε να λαμβάνει τα κατάλληλα μέτρα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την πρώτη με αριθμό 6670/18-5-2021 ερώτηση του κύκλου των αναφορών - ερωτήσεων, του Βουλευτή Β΄ Θεσσαλονίκης του ΣΥΡΙΖΑ - Προοδευτική Συμμαχία κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Θεσμική λύση για όλα τα αυθαίρετα κατηγορίας 5 με οικοδομική άδεια».

Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Καλή εβδομάδα, καλό μεσημέρι, κύριε Υπουργέ, κύριοι συνάδελφοι.

Δεν μπορώ παρά να σχολιάσω την προηγούμενη συζήτηση, κύριε Υπουργέ, λέγοντας ότι αν φτάσαμε μετά από έναν χρόνο ακρίβειας, αισχροκέρδειας και χειραγώγησης των τιμών να ανακοινώσει η Κυβέρνηση ότι θα κάνει εργαλείο παρακολούθησης αγοράς ενέργειας, τότε οι καταναλωτές μάλλον πρέπει να φοβούνται την Κυβέρνησή σας παρά να αισθάνονται ευχαριστημένοι για αυτά που συζητάγατε προηγουμένως.

Όμως εγώ θα έρθω στο θέμα. Καταθέσαμε μία ερώτηση στις 18 Μαΐου, κύριε Ταγαρά, και είναι της δικής σας αρμοδιότητας. Στις 18 Μαΐου, λοιπόν, σας κάναμε μια ερώτηση. Με απόλυτη συνέπεια σε παρεμβάσεις που έχουμε κάνει στη Βουλή και με τροπολογία που έχουμε καταθέσει και με ερώτηση τον Σεπτέμβριο -πιθανόν τα έχετε όλα αυτά, είστε ενήμερος- ο ΣΥΡΙΖΑ προσπαθεί να συμβάλλει στην επίλυση ενός προβλήματος που έχει να κάνει με τη διαχείριση των αυθαιρέτων στη χώρα μας.

Είναι περίεργο το ότι δεν απαντήσατε, διότι εισπράττουμε από τις διαρροές στον Τύπο ότι επεξεργάζεστε λύσεις. Επιλέξατε να μην απαντήσετε γραπτά. Όμως οφείλω να πω, κύριε Πρόεδρε, ότι το θέμα των αυθαιρέτων είναι ένα πρόβλημα το οποίο δημιουργήθηκε από την Κυβέρνηση της Νέας Δημοκρατίας. Δεν είναι ένα παλιό ζήτημα. Το πρόβλημα αυτό δημιουργήθηκε από την εμμονή και επιμονή του κ. Χατζηδάκη να κλείσει τη διαδικασία -αν θέλετε- τακτοποίησης των αυθαιρέτων, χωρίς να ακούσει ούτε το Τεχνικό Επιμελητήριο ούτε την Αντιπολίτευση ούτε την αγορά, τους μηχανικούς και τους ιδιοκτήτες. Έτσι ,λοιπόν, βλέπουμε ότι με απόλυτη συνέπεια εμείς προτείνουμε λύσεις και εσείς με απόλυτη συνέπεια δημιουργείτε προβλήματα.

Όταν έκλεισε τον Οκτώβρη του 2020 η διαδικασία αυτή, σας είχαμε ζητήσει με τροπολογία να παρέμβει το Τεχνικό Επιμελητήριο για να το διαχειριστούμε και να δημιουργήσουμε εργαλείο για να λύσουμε το πρόβλημα και να σταματήσει αυτή η αναπαραγωγή προβλήματος αυθαιρέτων στην Ελλάδα. Όμως εσείς με τον ν.4759 -και οφείλω να το πω- αυτόν τον Δεκέμβριο του 2020 ήρθατε ως Κυβέρνηση και δημιουργήσατε ένα παραθυράκι μόνο για τα ακίνητα των τραπεζών. Ξέρετε, κύριε Ταγαρά, αυτό είναι βαθύτατα προσβλητικό για την κοινωνία. Δεν λύνετε το πρόβλημα στους πολίτες αλλά λύνετε το πρόβλημα στις κατασχεμένες περιουσίες των πολιτών που είναι στις τράπεζες. Και μάλιστα έρχεστε στη συνέχεια μετά από τρεις μήνες και λύνετε το πρόβλημα των αυθαιρέτων για τις προβλεπόμενες κατασχέσεις των τραπεζών μέχρι το 2025.

Δηλαδή απ’ τη μια μεριά αυτό δείχνει τη βεβαιότητά σας για τις κατασχέσεις, με τον Πτωχευτικό Κώδικα που έχετε δημιουργήσει, και απ’ την άλλη κλείνετε το μάτι στις τράπεζες να τακτοποιούνται τα αυθαίρετα των τραπεζών, να αυξάνεται η περιουσία των τραπεζών, που είναι κατασχεμένη περιουσία των πολιτών, αλλά στους πολίτες δεν δίνετε αυτή τη δυνατότητα και οι πολίτες δεν μπορούν να μπουν ούτε καν στο «Εξοικονομώ», το ξέρετε, αν δεν λυθεί αυτό το πρόβλημα. Έχετε δημιουργήσει ένα νέο πρόβλημα εσείς, δεν μιλάμε για το παλιό πρόβλημα των αυθαιρέτων. Το παλιό πρόβλημα των αυθαιρέτων είχε δρομολογηθεί με μεταρρυθμίσεις της κυβέρνησης του ΣΥΡΙΖΑ και μπορούμε να συζητήσουμε για το πώς τις υλοποιείτε ή όχι. Όμως, εγώ σας ρωτώ για το νέο πρόβλημα που δημιούργησε η δική σας Κυβέρνηση: Τι ακριβώς θα κάνετε, πώς θα λύσετε το πρόβλημα, που βλέπω ότι έχουμε στους στάσιμους οικισμούς, στις σταυλικές εγκαταστάσεις, στα δημόσια και δημοτικά κτήρια, στο «Εξοικονομώ»; Όλα αυτά τα προβλήματα γράφουν από κάτω “made by Mitsotakis”, κύριε Ταγαρά, δυστυχώς. Και σας το λέγαμε. Γι’ αυτό καμμιά φορά γινόμαστε κριτικοί, γιατί σας το λέγαμε και καταθέσαμε την τροπολογία, κύριε Ταγαρά, και νομίζω ότι οφείλετε να το παραδεχτείτε αυτό.

Άρα, να κλείσω, πράγματι, την ερώτηση και ευχαριστώ, κύριε Πρόεδρε. Το ερώτημα, λοιπόν, είναι τι θα κάνετε, με βάση και τις προτάσεις που έχουμε καταθέσει εμείς; Δεν κάνουμε στείρα κριτική, καταθέτουμε προτάσεις, κύριε Υπουργέ. Θα επανέλθω.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, επεξεργαζόμαστε λύση, γιατί υπάρχει θέμα, σε αυτό που αναφερθήκατε πριν, και κάνατε και μερικές παρατηρήσεις εστιασμένες. Και είναι έτσι, υπάρχουν δημόσια κτήρια και έχω λάβει και επιστολές από δήμους. Ένας μάλιστα είναι από την περιοχή σας, από τη βόρεια Ελλάδα -δεν είναι ο μόνος, είναι πολλοί- όπου έχει δεκατέσσερα δημόσια κτήρια, τα εννέα είναι σχολεία, τα οποία δεν έχουν καθόλου άδεια, και θέλει να μπει στο πρόγραμμα της ενεργειακής αναβάθμισης και ένα από τα υπόλοιπα κτήρια είναι δημαρχείο. Υπάρχει, λοιπόν, μια πραγματικότητα που χρήζει περαιτέρω επεξεργασίας και λύσης. Αναφέρθηκα στα δημόσια κτήρια. Υπάρχουν, βεβαίως, και ιδιωτικά. Υπάρχουν, όμως, και θέματα που έχουν να κάνουν με ισότητα και δικαιοσύνη. Αναφερθήκατε σε μερικά επιγραμματικά πριν.

Υπάρχουν περιπτώσεις, λοιπόν, και θέλω να σας πω με ειλικρίνεια ότι επεξεργαζόμαστε λύση στο πρόβλημα. Γνωρίζω πολύ καλά τις ιδιαιτερότητες που υφίστανται αυτή τη στιγμή και τις ανάγκες, γιατί υπάρχει μια πραγματικότητα την οποία οφείλουμε να διαχειριστούμε όλοι μαζί. Και χαίρομαι από την πλευρά μου που κι εσείς σε αυτή την κατεύθυνση συμφωνείτε ότι πρέπει να δοθεί διέξοδος και λύση στις εκκρεμότητες που υπάρχουν.

Αναφερθήκατε πριν, για παράδειγμα, σε δυνατότητα ρύθμισης -γιατί μιλάμε πάντα για την κατηγορία 5 των αυθαιρέτων, που είναι τα λεγόμενα «βαριά αυθαίρετα», είτε αυτά που δεν έχουν καθόλου άδεια είτε εκείνα στα οποία οι υπερβάσεις πέραν της αδείας σε όρους δόμησης είναι πάνω από το 40% στην κάλυψη ή στη δόμηση ή πάνω από το 20% στο μέγιστο επιτρεπόμενο ύψος. Είναι πραγματικότητα την οποία πρέπει να διαχειριστούμε, βεβαίως, με ασφάλεια δικαίου απέναντι στις ιδιαιτερότητες νομιμότητας και στις αποφάσεις του Συμβουλίου της Επικρατείας. Όμως, δεν μπορεί να κλείνουμε τα μάτια σε μια πραγματικότητα, όπως αναφερθήκατε πριν, και για όλες τις περιπτώσεις που υπάρχουν, είτε αφορά σε περιοχές που είναι στάσιμοι οικισμοί είτε αφορά στους ΟΤΑ που έχουν δημόσια κτήρια και θέλουν να προχωρήσουν στην ενεργειακή αναβάθμιση είτε αφορά σε περιπτώσεις σταυλικών εγκαταστάσεων, όπως αναφερθήκατε κι εσείς.

Άρα, για όλα αυτά θέλω εκ των προτέρων να σας πω ότι επεξεργαζόμαστε λύση και θα τα πούμε από το φθινόπωρο πιο αναλυτικά για τις λεπτομέρειες λύσης αυτού του προβλήματος.

Με αυτές τις παρατηρήσεις και επειδή τελειώνει ο χρόνος, κύριε Πρόεδρε, θα τοποθετηθώ και θα συνεχίσω στη δευτερολογία μου, συμπληρώνοντας τις παρατηρήσεις του αγαπητού συναδέλφου.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ.

Κύριε Φάμελλε, έχετε τον λόγο για τη δευτερολογία σας.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Πρόεδρε, είναι γεγονός ότι κάναμε ένα βήμα. Ο κ. Ταγαράς παραδέχτηκε ότι υπάρχει πρόβλημα. Δεν παραδέχτηκε, βέβαια, δεν αποκάλυψε- γιατί εμμέσως το παραδέχεστε- ότι αυτό το πρόβλημα δημιουργήθηκε, γιατί η Κυβέρνησή σας έκλεισε, χωρίς επιστημονική τεκμηρίωση, την πλατφόρμα και άφησε την κατηγορία 5 χωρίς ρύθμιση. Άρα, μια αντιεπιστημονική και επικοινωνιακή προσέγγιση του κ. Χατζηδάκη, της Κυβέρνησής σας, δημιούργησε το πρόβλημα που σήμερα αναγνωρίζετε.

Δεύτερον, πώς το λύνουμε; Πρώτα απ’ όλα, κύριε Ταγαρά, οφείλω να σας πω ότι εμείς δεν θα συμφωνήσουμε να το λύσετε με τις λογικές του παρελθόντος, που υπήρξαν και στον πρόσφατο νόμο των αποβλήτων, για νέα αυθαίρετα. Το λέω αυτό ξεκάθαρα, κύριε Πρόεδρε, γιατί μπορεί να παρανοηθεί. Εμείς θέλουμε να το λύσει και το έχουμε πει αυτό, αναγνωρίζοντας και στο Τεχνικό Επιμελητήριο πιθανά τον ρόλο του ως τεχνικού συμβούλου για να παράγει τεχνικά εργαλεία. Διότι τώρα τελευταία βλέπουμε ότι η Κυβέρνησή σας, αντί να αναγνωρίζει το Τεχνικό Επιμελητήριο, στο οποίο είμαστε κι οι δύο μέλη, ως φορέα, τεχνικό σύμβουλο της πολιτείας, το έχετε κάνει υπηρεσία του δημοσίου για να αναθέτει μελέτες και μάλιστα υψηλότατου προϋπολογισμού και με θέματα διαφάνειας. Εμείς όμως θέλουμε ένα άλλο τεχνικό επιμελητήριο.

Επειδή, πράγματι, υπάρχει ζήτημα, όμως, σε αυτόν τον τομέα, εγώ θέλω να σας πω ότι και σε άλλα πεδία -και το λέω εκ των προτέρων- έχετε σοβαρότατα ελλείμματα. Πρώτον, στον τελευταίο νόμο για τα απόβλητα αναιρέσατε όλη την ουσία του χωροταξικού σχεδιασμού και βγάλατε ρύθμιση να γίνεται κατά περίπτωση καθορισμός όρων δόμησης και χρήσεων γης. Αυτό σημαίνει «μπάτε σκύλοι, αλέστε» στην πολεοδομία. Προσέξτε το, νέα αυθαίρετα.

Δεύτερον, δεν έχετε στελεχώσει τα παρατηρητήρια δόμησης, κύριε Ταγαρά. Θα έχετε και γι’ αυτό ευθύνη και σας το λέω από τώρα. Νέα γενιά αυθαιρέτων δημιουργείται, γιατί δεν έχετε παρατηρητήρια δόμησης και δεν έχετε κάνει τις προσλήψεις τις προγραμματισμένες και ενεργοποιημένες από το ΣΥΡΙΖΑ.

Τρίτον, δεν έχουν στελεχωθεί οι υπηρεσίες δόμησης στους δήμους, οπότε πάλι υπάρχει σοβαρό πρόβλημα εκεί.

Τέταρτον, πάλι για τα αυθαίρετα, οι πλατφόρμες που ήταν καθορισμένες με υπουργική απόφαση από την κυβέρνηση του ΣΥΡΙΖΑ, δεν λειτουργούν, οι καταγγελίες των αυθαιρέτων δεν γίνονται και δεν γίνεται, κύριε Πρόεδρε, και ο έλεγχος ο δειγματοληπτικός, στατιστικός και εκ των υστέρων έλεγχος που πρέπει να γίνει στις τακτοποιήσεις αυθαιρέτων, με αποτέλεσμα το μόνο που κάνει η Κυβέρνησή σας, κύριε Ταγαρά, είναι αναστολές κατεδαφίσεων με νομοθετικές ρυθμίσεις. Αλλά έλεγχο των αυθαιρέτων δεν κάνει.

Και το τελευταίο που κάνετε με την ηλεκτρονική ταυτότητα, με την αναστολή εφαρμογής της, ήταν ακόμα ένα κλείσιμο του ματιού στην αγορά να κάνει νέα αυθαίρετα. Διότι εδώ πρέπει να συνεννοηθούμε και ως μηχανικοί. Όταν γίνεται ένα συμβόλαιο πλέον με βεβαίωση μηχανικού και η βεβαίωση αυτή εκδίδεται τον Ιανουάριο και το συμβόλαιο γίνει τον Αύγουστο, κύριε Ταγαρά, κανείς δεν βεβαιώνει τον ιδιοκτήτη ή τον αγοραστή, τον πωλητή ή τον αγοραστή, ότι δεν θα έχουν γίνει αυθαίρετες κατασκευές εν τω μεταξύ. Άρα, δημιουργείτε νέες αυθαιρεσίες στη λειτουργία της αγοράς και δεν φέρνετε τη ρύθμιση που σας έχουμε προτείνει με ηλεκτρονική ταυτότητα για να μη δημιουργούνται άλλες αυθαιρεσίες. Άρα, όπως σας είπα, έξι μεγάλες παρεμβάσεις δικές σας, όλες είναι για να γίνονται αυθαίρετα και να μην κατεδαφίζονται κιόλας, ακόμα και στη ζώνη αιγιαλού. Μία ρύθμιση έστω συνέχειας των μεταρρυθμίσεων που κάναμε εμείς δεν έχετε φέρει. Γι’ αυτό και ανησυχούμε. Διότι το μόνο που αναπαράγετε είναι μια νέα γενιά αυθαιρέτων.

Και με συγχωρείτε, αλλά ακόμα και στο θέμα της μεταφοράς συντελεστή δόμησης, που είχαμε εμείς σχεδιάσει εργαλείο για να λυθεί το ζήτημα των αυθαιρέτων, εσείς το αναιρέσατε και γυρίσατε στο παρελθόν, εκεί που δεν μπορούσαμε να κάνουμε μεταφορά συντελεστή για να λύσουμε θέματα αυθαιρέτων, συντηρώντας και προστατεύοντας παραδοσιακούς οικισμούς και όλα τα υπόλοιπα που έχει ανάγκη το δομημένο και φυσικό περιβάλλον της χώρας.

Κύριε Ταγαρά, θέλουμε κάτι παραπάνω, λοιπόν, να μας πείτε. Είπατε ότι επεξεργάζεστε μια λύση. Δεν μας είπατε για πότε, είπατε για το φθινόπωρο. Αλλά όλα τα υπόλοιπα που θα ελέγξουν το δομημένο περιβάλλον και τα αυθαίρετα, παρατηρητήρια δόμησης, έλεγχος αυθαιρέτων, πλατφόρμες καταγγελιών, υπηρεσίες δόμησης, ηλεκτρονική ταυτότητα, όλα αναστέλλονται, όλα καθυστερούνε. Μήπως και σε αυτά μπορείτε να μας πείτε κάτι;

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ συνάδελφε, σε τίτλους μεν αλλά βάλατε πολλά και μεγάλα που δεν απαντώνται στον χρόνο μιας ερώτησης, μάλιστα, που είναι και συγκεκριμένη. Και είχαμε για όλα αυτά τα θέματα που θέσατε τον χρόνο και τα αναλύσαμε στο νομοσχέδιο που ψηφίστηκε εδώ στην Ολομέλεια την προηγούμενη Τρίτη, όλα αυτά που αναφέρατε.

Να ολοκληρώσω κατ’ αρχάς την απάντησή μου για την κατηγορία 5. Είπα ότι επεξεργαζόμαστε λύση σε όλα αυτά τα οποία υπάρχουν. Διότι υπάρχουν. Θέλω να σας πω ότι η λύση αυτή αναφέρεται πάντα -και εδώ η κόκκινη γραμμή δεν αλλάζει- για αυθαίρετα που έχουν κατασκευαστεί πριν από τις 28 Ιουλίου 2011. Αυτό δεν αλλάζει. Πρώτη παρατήρηση.

Δεύτερη παρατήρηση, ειδικά για την κατηγορία 5 η όποια κατάληξη θα είναι διά μέσου αποκλειστικά και μόνο της ηλεκτρονικής ταυτότητας κτηρίου. Επιπλέον θα γίνεται έλεγχος σε όλες τις υπαγωγές δηλώσεων για την κατηγορία 5. Και τα χρήματα –αυτός είναι ο στόχος, σας περιγράφω μερικά στοιχεία από αυτά που είπα πριν- είναι τα χρήματα, τα οποία θα μαζεύονται από τις υπαγωγές δηλώσεων κατηγορίας 5, να πηγαίνουν για την κάλυψη αποζημιώσεων σε οικόπεδα τα οποία λόγω ρυμοτομικής δέσμευσης και απαλλοτρίωσης και για να μπορέσουν να ανοίξουν δρόμοι και να υλοποιηθούν σχέδια πόλεων παλιά, πριν το 1983, με το νομοθετικό διάταγμα του 1923, ως περιβαλλοντικό ισοζύγιο. Αυτές είναι μερικές από τις παρατηρήσεις για την κατηγορία 5.

Σε ό,τι αφορά, δε, για τα υπόλοιπα, επιγραμματικά, κύριε Πρόεδρε, επιτρέψτε μου να πω τα εξής: Είπατε και πάλι πριν ότι αναστείλαμε την ηλεκτρονική ταυτότητα. Σας το είπα και την προηγούμενη Τρίτη στην Ολομέλεια. Η ηλεκτρονική ταυτότητα διά μέσου της οποίας δίδεται το δικαίωμα της βεβαίωσης για τη μεταβίβαση ακινήτων υπεγράφη και ισχύει από την 1η Φεβρουαρίου και έκτοτε δεν ανεστάλη ποτέ. Εξακολουθεί και είναι το κύριο εργαλείο μέσα από το οποίο θα γίνονται όλες οι διαδικασίες.

Αυτό το οποίο έγινε, και τότε που υπεγράφη η ηλεκτρονική ταυτότητα αλλά και την προηγούμενη εβδομάδα, είναι να δώσουμε στη δεύτερη εναλλακτική διαδρομή, για να γίνονται μεταβιβάσεις, τη δυνατότητα έκδοσης βεβαιώσεων για τις μεταβιβάσεις. Ακριβώς λόγω και των μεταβιβάσεων που ήταν πολλές και των αλλαγών στα συμβολαιογραφεία, αλλά και στον τεχνικό κόσμο δώσαμε τη δυνατότητα της παράτασης μέχρι 30 Σεπτεμβρίου.

Σε ό,τι αφορά την ηλεκτρονική ταυτότητα, σε ό,τι αφορά τον δειγματοληπτικό έλεγχο που αναφέρατε πριν, θέλω να σας πω ότι για να μπορέσουμε να ελέγξουμε θα πρέπει να έχουμε ακριβώς αεροφωτογραφίες ή τουλάχιστον πολύ κοντά στην 28η Ιουλίου 2011, για να μπορούμε να κάνουμε τις συγκρίσεις με τις υπαγωγές που ήδη έχουν μπει στο σύστημα. Διότι ο χρόνος αναφοράς είναι στις 28 Ιουλίου 2011.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τελειώνω, κύριε Πρόεδρε.

Γι’ αυτό χρειάζεται να προμηθευτούμε κάποιο υλικό για να μπορούμε να κάνουμε τις συγκρίσεις. Το ξέρετε αυτό, γιατί έχετε περάσει από εδώ που είμαι σήμερα εγώ. Ξέρετε, λοιπόν, ότι αυτό το δορυφορικό υλικό είναι απαραίτητο για την ημερομηνία τη συγκεκριμένη, για να κάνουμε τις συγκρίσεις αν, πράγματι, οι υπαγωγές αυθαιρέτων που έχουν περάσει και με τον ν.4178 και με τον ν.4495 είναι ως προς τον χρόνο αναφοράς νόμιμες ή όχι. Γι’ αυτό επεξεργαζόμαστε λύση να βρεθούν αυτοί οι χάρτες και να γίνουν έλεγχοι. Για την κατηγορία 5 δεν θα είναι δειγματοληπτικοί. Θα ελέγχονται όλες οι υπαγωγές, όπως ανέφερα. Έτσι, θα είμαστε εντάξει σε σχέση και με τη νομιμότητα και με την αυθαιρεσία αλλά και με το περιβαλλοντικό ισοζύγιο.

Θέλω να σας δώσω μερικά στοιχεία για την κατηγορία 5 επειδή τα έχω. Να ξέρετε ότι και στον ν.4178 και στον ν.4495, τα τετραγωνικά μέτρα χώρων κύριας χρήσης που δηλώθηκαν της κατηγορίας 5 είναι πάνω από το 50% των συνολικώς δηλωθέντων τετραγωνικών. Για τους βοηθητικούς χώρους που δηλώθηκαν κατηγορίας 5 είναι πάνω από το 45%. Και ένα επιπλέον στοιχείο: Πάνω από το 62% των συνολικών προστίμων από τις υπαγωγές και δηλώσεις αυθαιρέτων αφορούν την κατηγορία 5 και τα τετραγωνικά της κατηγορίας 5. Πάνω από 4 δισεκατομμύρια ευρώ είναι τα πρόστιμα της κατηγορίας 5. Τα αναφέρω αυτά, για να έχουμε όλοι μία εικόνα, η οποία είναι χρήσιμη αλλά και κρίσιμη στη συζήτηση που θ’ ανοίξει, όταν θα έρθει η ώρα.

Τα αναφέρω όλα αυτά, διότι τα στοιχεία βοηθούν όλους μας. Ξαναλέω: χωρίς νέα αυθαίρετα. Δεν συζητείται αυτό από κανέναν. Και οι πάντες θα καταλάβουν, και σε ό,τι αφορά τις υπαγωγές που έχουν γίνει, αλλά πολύ περισσότερο στην εξεύρεση λύσης για την κατηγορία 5, οι έλεγχοι θα είναι ολοκληρωτικοί, προς κάθε κατεύθυνση και δεν θα μείνει καμμία υπαγωγή χωρίς έλεγχο και παρατηρήσεις.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κι εγώ, κύριε Υπουργέ.

Στη συνέχεια θα συζητηθεί η δεύτερη με αριθμό 6814/24-5-2021 ερώτηση του κύκλου των αναφορών – ερωτήσεων του Βουλευτή Β΄ Θεσσαλονίκης του ΣΥΡΙΖΑ - Προοδευτική Συμμαχία κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Επικίνδυνη αδιαφορία της Κυβέρνησης για την πυροπροστασία και υποχρηματοδότηση για την προστασία του Σέιχ Σου και της ευρύτερης περιοχής Θεσσαλονίκης».

Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Εκμεταλλευόμενος ότι έχω ερώτηση αμέσως μετά την προηγούμενη, τη δική μου, για τα αυθαίρετα, θα ήθελα να ζητήσω από τον κύριο Υπουργό –αν μπορεί- τα στοιχεία τα στατιστικά που μας παρουσίασε -μαζί και μ’ ένα πολύ ενδιαφέρον στοιχείο που θα χρειαζόμασταν, κύριε Ταγαρά, για το πόσα αυθαίρετα έχουν τακτοποιήσει οι τράπεζες μετά τις ρυθμίσεις σας- να το καταθέσετε κάποια στιγμή, είτε στη Βουλή είτε στη δημοσιότητα, γιατί ενδιαφέρει πολλούς και θέλουμε να δούμε ακριβώς τι γίνεται.

Πάμε στο ερώτημα τώρα που αφορά στο Σέιχ Σου. Παρ’ ότι ξέρετε με θλίβει ιδιαίτερα αυτό που γίνεται στο περιαστικό δάσος Θεσσαλονίκης, θα προσπαθήσω να κρατήσω χαμηλούς τους τόνους, αναγνωρίζοντας ότι δεν είστε ο αρμόδιος Υπουργός. Ο κ. Αμυράς έπρεπε να είναι σήμερα εδώ ή ο κ. Σκρέκας. Έχετε έρθει εσείς. Το αποδέχομαι. Όμως, ίσως δεν έχετε όλες τις πληροφορίες για το τι έχει γίνει στο Σέιχ Σου την περίοδο αυτή της διακυβέρνησης της Νέας Δημοκρατίας.

Από τη μεριά μας, ειλικρινά, έχουμε κουραστεί να μετράμε τις δημόσιες παρεμβάσεις μας και τις ερωτήσεις. Είναι –νομίζω- πέντε, κύριε Πρόεδρε, ερωτήσεις που έχουμε κάνει για το ίδιο θέμα, εδώ και δύο χρόνια. Δεν θα κουραστούμε, βέβαια, γιατί αυτό είναι μια μεταφορική έκφραση, να συνεχίζουμε να ελέγχουμε, διότι ακόμα και τώρα το Σέιχ Σου είναι εκτός προστασίας.

Υπάρχει ανυπαρξία πρόληψης και προστασίας του περιαστικού δάσους Θεσσαλονίκης, αλλά και στα κτήματα των γειτονικών δήμων, ακόμη και τα δημοτικά τα δασοκτήματα και μάλιστα, όλα αυτά σε μία πόλη, η οποία ταλαιπωρείται, κυριολεκτικά, από την ιδεοληπτική συμπεριφορά των στελεχών της Νέας Δημοκρατίας. Είναι μία πόλη η οποία δεν έχει μετρό, απειλείται η βυζαντινή κληρονομιά και τα αρχαία στον Σταθμό «Βενιζέλου», απειλείται με υλοτόμηση το Σέιχ Σου, για να περάσει ένα ιδιωτικό έργο περιφερειακής οδού που θα γίνει με ΣΔΙΤ και έχετε χωροθετήσει -και με δική σας ευθύνη- μία μονάδα επεξεργασίας απορριμμάτων στη ζώνη προστασίας της Κορώνειας και την έχετε παραχωρήσει κι αυτή σε ιδιώτες, ενώ γινόταν μελέτη με δημόσια χρηματοδότηση. Τα λέω αυτά, για να καταλάβετε λίγο το πλαίσιο.

Στο Σέιχ Σου, όμως, έχουν περάσει τρεις μήνες από την έναρξη της αντιπυρικής περιόδου. Και από πέρυσι, όμως, έρχονται κοινωνικοί φορείς -παραδείγματος χάριν, ο Σύλλογος Δρομέων Υγείας- στα μέσα ενημέρωσης και λένε ότι τα κλαδέματα συσσωρεύονται, στα μονοπάτια, στις ρεματιές οι ποσότητες είναι τεράστιες, έχουν γίνει στοίβες, έχουν ξεραθεί, είναι η καλύτερη καύσιμη ύλη κ.τλ.. Και όταν αυτό πια βγαίνει στη δημοσιότητα, γιατί δεν έφταναν οι ερωτήσεις που έκανε η Κοινοβουλευτική Ομάδα του ΣΥΡΙΖΑ, τότε αποφάσισαν να ενεργοποιηθούν αναρμόδιοι φορείς. Ήρθε, δηλαδή, ο κ. Χαρδαλιάς και είπε: «Είμαι αναρμόδιος, αλλά ήρθα με τον περιφερειάρχη που είναι κι αυτός αναρμόδιος να λύσουμε το πρόβλημα χωρίς το Υπουργείο Περιβάλλοντος, χωρίς τις δασικές υπηρεσίες, χωρίς τους δήμους και χωρίς την αποκεντρωμένη διοίκηση που είναι αρμόδιοι». Σας τα λέω αυτά, για να καταλάβετε ποιο είναι το πρόβλημα, τώρα, που έχει δημιουργηθεί στη Θεσσαλονίκη.

Μάλιστα, σε αυτή τη συνάντηση, δυστυχώς, κύριε Ταγαρά, ήταν και ο κ. Αμυράς. Ήταν, δηλαδή σε μία συνάντηση και σε μία εξαγγελία έργων τα οποία βέβαια ακόμα δεν γίνονται, που αναρμόδιοι φορείς δήλωναν ότι παίρνουν την αρμοδιότητα του Υπουργείου Περιβάλλοντος. Η ουσία, όμως, είναι ότι το πρόβλημα δεν λύνεται στην περιοχή.

Δεν θέλουμε να είμαστε μάντεις κακών. Από την πλευρά της πρόληψης κάνουμε τις πέντε ερωτήσεις μέχρι τώρα και θα κάνουμε και άλλες. Προσπαθούμε να παρακινήσουμε το Υπουργείο Περιβάλλοντος να κάνει τη δουλειά του. Ζητούσαμε χρηματοδότηση. Ο Υπουργός ήρθε εδώ στις 8 Μαρτίου και είπε: «Δυστυχώς, δεν έχουμε επαρκείς πόρους». Κι ενώ –νομίζω- κύριε Πρόεδρε –και κλείνω με αυτό- είχαν δοθεί 80.000 ευρώ στη Θεσσαλονίκη για τον καθαρισμό του Σέιχ Σου, έρχεται ο κ. Χαρδαλιάς, που λέει ότι είναι αναρμόδιος και λέει: «Στη Θεσσαλονίκη 1,5 εκατομμύριο ευρώ». Είναι να απορείς, κυριολεκτικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε συνάδελφε.

**ΣΩΚΡΑΤΗΣ ΦΑΜΕΛΛΟΣ:** Ας μας πείτε, λοιπόν, τι σκοπεύετε να κάνετε εσείς, γιατί εμείς αναγνωρίζουμε ότι εσείς είστε ο αρμόδιος φορέας. Θέλουμε να μας πείτε τι κάνετε εσείς για την πρόληψη της πυρκαγιάς στο Σέιχ Σου.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κατ’ αρχάς, πολύ σύντομα, επειδή έχω απάντηση, αγαπητέ συνάδελφε, σε ό,τι αφορά τις υπαγωγές που είπατε πριν, θέλω να σας πω ότι μέχρι το τέλος Μαΐου είχαν υποβληθεί υπαγωγές για ογδόντα πέντε ακίνητα που αποκτήθηκαν μέσω αναγκαστικού πλειστηριασμού, εκατόν πενήντα εννέα ακίνητα που αποκτήθηκαν κατόπιν κληρονομικής διαδοχής, πέντε ακίνητα που εκμισθώνονται με σύμβαση λίζινγκ μετά τη λύση, δύο ακίνητα που μεταβιβάζονται στην Εταιρεία Ακινήτων του Δημοσίου «ΕΤΑΔ Α.Ε» και χίλια εκατόν πέντε ακίνητα περιοχών κηρυγμένων το 2020 σε κατάσταση έκτακτης ανάγκης πολιτικής προστασίας. Αυτά για την προηγούμενη ερώτηση.

Σε ό,τι αφορά την επόμενη, που αφορά στην προστασία του χώρου του Σέιχ Σου, του δάσους, όπου είναι ένας πανέμορφος χώρος οξυγόνου για την Θεσσαλονίκη και όχι μόνο, θέλω να σας πω από αυτά που έχω και σε γνώση μου για να σας πληροφορήσω, ότι φέτος, για δεύτερη συνεχή χρονιά, το Υπουργείο Περιβάλλοντος κατόπιν σχετικής εισήγησης της Διεύθυνσης Προστασίας Δασών μερίμνησε να υλοποιηθεί ένα ενισχυμένο ετήσιο πρόγραμμα δασοπροστασίας με επιβάρυνση των πιστώσεων τακτικού προϋπολογισμού για όλη τη χώρα.

Έχουν δημοσιευθεί από το τέλος του προηγούμενου έτους οι απαιτούμενες σχετικές υπουργικές αποφάσεις: καθιέρωση υπερωριακής εργασίας για την εξυπηρέτηση προγράμματος δασοπροστασίας 2021 και κατανομή πιστώσεων συνολικού ποσού 5.803.520 ευρώ, καθιέρωση υπερωριακής εργασίας για εξυπηρέτηση συντονιστικού κέντρου δασοπροστασίας Γενικής Διεύθυνσης Δασών και Δασικού Περιβάλλοντος και του Ενιαίου Συντονιστικού Κέντρου Επιχειρήσεων, με προϋπολογισμό 66.785 ευρώ για το έτος 2021.

Παράλληλα, με απόφαση του Υπουργείου Οικονομικών μεταφέρθηκαν οι αναγκαίες πιστώσεις στους σχετικούς κωδικούς για τον προϋπολογισμό Γενικών Διευθύνσεων Δασών και Αγροτικών Υποθέσεων Αποκεντρωμένων Διοικήσεων για την υλοποίηση προγράμματος δασοπροστασίας του 2021.

Για την Αποκεντρωμένη Διοίκηση Μακεδονίας – Θράκης - Περιφερειακή Ενότητα Θεσσαλονίκης στη Διεύθυνση Δασών και τα δασαρχεία κατανεμήθηκαν για την υλοποίηση προγράμματος πιστώσεις 178.530 ευρώ, για τη Διεύθυνση Αναδασώσεων Θεσσαλονίκης πιστώσεις 43.400 ευρώ και στη Διεύθυνση Συντονισμού και Επιθεώρησης Δασών πιστώσεις ύψους 65.600 ευρώ.

Στο πλαίσιο, μάλιστα, της προσπάθειας να αποκτήσει κάθε δασαρχείο σχέδια πρόληψης δασικών πυρκαγιών για την περιοχή χωρικής αρμοδιότητας έχει εκδοθεί η υπ’ αριθμόν -τα στοιχεία τα προσπερνώ- απόφαση Υπουργού Περιβάλλοντος και Ενέργειας για την επικαιροποίηση των τεχνικών προδιαγραφών κατάρτισης μελετών σχεδίων αντιπυρικής προστασίας και καθορισμός τρόπου υπολογισμού του κόστους σύνταξης, όπως και τροποποιημένες τεχνικές προδιαγραφές για να καλύψουν τις σύγχρονες απαιτήσεις, αλλά και να λάβουν υπ’ όψιν τις μελέτες και τις νέες τεχνολογίες που αποδίδουν χρήσιμο χαρτογραφικό υλικό και συμβαδίζουν με επιχειρησιακά σχέδια της Πυροσβεστικής Υπηρεσίας για πρόληψη και καταστολή αποτελεσματική των δασικών και αγροδασικών πυρκαγιών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Λίγο χρόνο, κύριε Πρόεδρε, θα χρειαστώ.

Προκειμένου δε να καταστεί πιο αποτελεσματική η εκτέλεση των έργων και δράσεων αντιπυρικής προστασίας, θέλω να σας πω ότι, σύμφωνα με τις επικαιροποιημένες τεχνικές προδιαγραφές, πρέπει αυτές να ελεγχθούν ως προς την πληρότητα και εφαρμοστικότητα, αλλά και να αξιολογηθούν, ώστε να διασφαλιστεί η λειτουργικότητά τους.

Η Διεύθυνση Προγραμματισμού και Δασικής Πολιτικής του Υπουργείου Περιβάλλοντος μεριμνά κάθε χρόνο για την οικονομική ενίσχυση των δασικών υπηρεσιών μέσω χρηματοδότησης από τα έργα ΣΑΕ του Προγράμματος Δημοσίων Επενδύσεων ή του Ειδικού Φορέα Δασών του Πράσινου Ταμείου.

Επίσης, η Διεύθυνση Προγραμματισμού και Δασικής Υπηρεσίας του Υπουργείου Περιβάλλοντος ανάλογα με τις δυνατότητες και τις ανελαστικές υποχρεώσεις ενισχυτικά βοηθάει οικονομικά με μεταφορά πιστώσεων προς τους σχετικούς λογαριασμούς των αποκεντρωμένων διοικήσεων από τον τακτικό προϋπολογισμό του Υπουργείου Περιβάλλοντος.

Για την οικονομική ενίσχυση της Διεύθυνσης Δασών Θεσσαλονίκης του τρέχοντος έτους έχουν γίνει οι εξής χρηματοδοτήσεις μέχρι σήμερα: Κατανεμήθηκε το ποσό των 35.000 ευρώ στη Διεύθυνση Δασών Θεσσαλονίκης από το Πρόγραμμα Δημοσίων Επενδύσεων 2020 - 2021 για το έργο «Αντιπυρική Προστασία Δημοσίων Δασών και Δασικών Εκτάσεων». Για τη διάνοιξη, συντήρηση, βελτίωση και ασφαλτόστρωση δασικών δρόμων κατανεμήθηκε το ποσό των 24.000 στο Δασαρχείο Θεσσαλονίκης για υλοποίηση έργων και εργασιών αντιπυρικής προστασίας, οδοποιίας, σύμφωνα με τα εγκεκριμένα προγράμματα δασικών δραστηριοτήτων.

Δεν θέλω, όμως, να πάρω άλλον χρόνο. Θα συνεχίσω στη δευτερολογία μου σε ό,τι αφορά το δεύτερο ερώτημα και το τρίτο του αγαπητού συναδέλφου.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Υπουργέ, έχουμε ένα πραγματικό πρόβλημα μπροστά μας, το οποίο δεν μπορεί να το κρύψει εύκολα πολλές φορές η κοινοβουλευτική συζήτηση που έχει μεγάλα ή ωραία λόγια.

Ο κ. Χατζηδάκης, με το που ανέλαβε η Νέα Δημοκρατία την Κυβέρνηση ήρθε στο Σέιχ Σου μαζί με δημάρχους της περιοχής και εξήγγειλε ισχυρές χρηματοδοτήσεις για να μπορέσει να καθαριστεί το δάσος και να είναι ασφαλές.

Ερχόμαστε τώρα μετά από δύο χρόνια και βλέπουμε με απλό τρόπο και κατανοητό στην κοινωνία πόσο επικίνδυνο είναι το εργαλείο της πολιτικής εξαπάτησης. Όταν εξαπατάς την κοινωνία και λες συνεχώς ψέματα, τελικά κινδυνεύει η ίδια η κοινωνία και το περιβάλλον και το βλέπουμε στη Θεσσαλονίκη δίπλα στα σπίτια μας.

Στη Θεσσαλονίκη δεν ήρθαν ποτέ οι χρηματοδοτήσεις που είπε η Νέα Δημοκρατία. Έκανα ένα άθροισμα των ποσών που είπατε στην αρχή της τοποθέτησής σας. Είναι για όλη τη Μακεδονία - Θράκη 300.000 ευρώ και ήρθε ο κ. Χαρδαλιάς, που δήλωσε αναρμόδιος, και λέει 1.500.000, λες και κάνουμε έναν πλειστηριασμό εδώ υποσχέσεων και εξαπάτησης. Τα έργα δεν γίνονται, όμως.

Ταυτόχρονα, αισθανόμαστε και μια αδικία, διότι το ίδιο 1.500.000, ακούσαμε από τον κ. Χαρδαλιά, να το δίνει και στην Αττική, χωρίς να ξέρουμε αν το Υπουργείο Περιβάλλοντος είναι γνώστης.

Δηλαδή, είναι σαν να φέρατε για όλη τη βόρεια Ελλάδα 300.000 ευρώ -290.000 τα άθροισα, κύριε Ταγαρά- και ο κ. Χαρδαλιάς έχει έλθει και έχει κάνει δύο εξαγγελίες από 1.500.000 χωρίς να το γνωρίζετε εσείς ως Υπουργείο. Είναι και αυτό πρόβλημα δικό σας. Επιτελικό πρόβλημα είναι αυτό.

Όμως, κύριε Ταγαρά, δεν είναι μόνο η ανησυχία. Είχαμε ήδη δύο μεγάλες πυρκαγιές στις περιοχές των ερωτήσεών μας. Για αυτό λέω ότι δεν θέλω να γινόμαστε μάντεις κακών. Είχαμε μία πυρκαγιά μέσα στο Σέιχ Σου και είχαμε και μια πυρκαγιά στον Δήμο Ωραιοκάστρου. Και ευτυχώς δεν είχε έντονες καιρικές συνθήκες και ισχυρούς ανέμους εκείνη τη μέρα και ήταν κοντά στην περιφερειακή οδό το συμβάν και σβήστηκε γρήγορα η πυρκαγιά. Και εμείς λέμε μπράβο στην Πυροσβεστική που την έσβησε γρήγορα. Όμως, φανταστείτε, όταν έχετε αφήσει την καύσιμη ύλη μέσα στο Σέιχ Σου και δεν έχετε συντονιστεί μεταξύ σας οι υπηρεσίες και κάνετε μόνο έναν διαγωνισμό εξαγγελιών, τι θα γινόταν στη Θεσσαλονίκη, τι θα γινόταν στο Ωραιόκαστρο. Για αυτό μας βλέπετε να έχουμε αγωνία.

Και αυτό είναι ένα βασικό πρόβλημα το οποίο έχει δημιουργήσει η δική σας Κυβέρνηση, γιατί σας αφήσαμε, παραδώσαμε, εθνική στρατηγική για τα δάση που δεν υλοποιείται, δημόσια πολιτική για την πρόληψη πυρκαγιών που δεν υλοποιείται, εγκεκριμένες χρηματοδοτήσεις στο Πρόγραμμα Δημοσίων Επενδύσεων, εγκεκριμένο προγραμματισμό προσλήψεων, το πρόγραμμα δασοπροστασίας και δεν υλοποιείται τίποτα από όλα αυτά. Ακόμα και τους πέντε χιλιάδες εργαζόμενους που δούλευαν για δεκαέξι μήνες στα δάση τους σταματήσατε, παρ’ ότι ο κύριος Πρωθυπουργός είπε ότι εκείνη τη χρονιά, επειδή υπήρχε το πρόγραμμα που άφησε ο ΣΥΡΙΖΑ, είχαμε τις λιγότερες πυρκαγιές και αναφέρομαι στο 2019.

Εσείς ο ίδιος ξεκινήσατε να κάνετε συναντήσεις -το έχω γραμμένο, κύριε Ταγαρά- στις 26 Οκτωβρίου για την ενίσχυση των δασικών υπηρεσιών. Είχατε συνάντηση τότε με τους δασικούς και βλέπω -προσέξτε δελτία Τύπου του Υπουργείου- 11.2, 26.3, 7.6 εξαγγελίες προσλήψεων. Νισάφι πια.

Και όλα αυτά δεν είναι οι εργαζόμενοι της δασοπροστασίας που τους έχουμε ανάγκη, είναι ορισμένου χρόνου οκτάμηνα, δασολόγοι που χρειάζονται, βέβαια, για άλλες λειτουργίες, αλλά και πάλι δεν κάνετε πλήρους απασχόλησης προσλήψεις στις δασικές υπηρεσίες. Δεν υπάρχει χρηματοδότηση, δεν υπάρχει στελέχωση, δεν υπάρχει συντονισμός, δεν γνωρίζετε καν τι κάνουν τα άλλα Υπουργεία. Παίρνουν αρμοδιότητες, εκτελούνται έργα χωρίς να έχετε δώσει έγκριση και υπάρχει και ένα θέμα διαφάνειας.

Σήμερα -και κλείνω, κύριε Πρόεδρε- στο Σέιχ Σου δουλεύουν δύο διαφορετικά συνεργεία. Το ένα είναι των δασικών υπηρεσιών με λίγη χρηματοδότηση. Σας είπα 80.000 έως 150.000 ευρώ. Το άλλο είναι της Πολιτικής Προστασίας με την Περιφέρεια που δεν έχουν αρμοδιότητα και λένε ότι έχουν 1.500.000 και κανείς δεν ξέρει με ποια μελέτη κάνει καθαρισμό και διαχείριση η Πολιτική Προστασία σε έναν τομέα που δεν έχει ευθύνη και χωρίς έλεγχο. Και υπάρχει και θέμα διαφάνειας και διαχείρισης δημόσιων πόρων.

Τα ίδια, κύριε Ταγαρά, έγιναν και στον Σχινιά και οδηγήθηκε η διοίκηση του φορέα του Σχινιά Μαραθώνα σε παραίτηση, γιατί πολύ απλά -οι δικοί σας φορείς το λένε αυτό- η Δασική Υπηρεσία και ο φορέας της περιοχής «NATURA «δεν μπορούσαν να συνομιλήσουν με την Πολιτική Προστασία.

Και ερωτώ: Το Υπουργείο Περιβάλλοντος για τη δική του αρμοδιότητα, τη δασική πολιτική και την προστασία μας από τις πυρκαγιές, θα κάνει κάτι; Θα παρέμβει; Θα πάρει την αρμοδιότητά του;

Αλλιώς, κύριε Ταγαρά, συγγνώμη που θα το πω, αλλά αν αφήσετε αποψιλωμένο το Υπουργείο από τις αρμοδιότητες, τότε δεν έχει λόγο ύπαρξης και η πολιτική διοίκηση, γιατί έχετε παραχωρήσει επί της ουσίας αρμοδιότητες σε αδιαφανή διαχείριση και επικίνδυνη, γιατί, όπως σας είπα, έγιναν ήδη πυρκαγιές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε συνάδελφε.

**ΣΩΚΡΑΤΗΣ ΦΑΜΕΛΛΟΣ:** Τι άλλο πρέπει να κάνουμε; Πόσες ερωτήσεις πρέπει να γίνουν για να προστατέψουμε τον τόπο μας; Για αυτό μας βλέπετε έτσι.

Πρέπει να αναλάβετε την αρμοδιότητα να στελεχώσετε τις υπηρεσίες και να χρηματοδοτήσετε, κύριε Ταγαρά, και να ελέγξετε και τους δήμους πού πήγαν τα λεφτά και να σταματήσει αυτό το μπέρδεμα με την Πολιτική Προστασία και με την Περιφέρεια, που ορθώς δεν έχουν αρμοδιότητες.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, κύριε συνάδελφε.

**ΣΩΚΡΑΤΗΣ ΦΑΜΕΛΛΟΣ:** Όμως, πρέπει να ξεκαθαρίσει το πεδίο, να καθαριστεί τώρα το Σέιχ Σου. Είναι επικίνδυνο. Είναι η πυριτιδαποθήκη της Θεσσαλονίκης. Το έχουμε πει επανειλημμένως. Χρειάζεται προσοχή. Δύο χρόνια το λέμε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, βεβαίως, χρειάζεται προσοχή το περιαστικό δάσος της Θεσσαλονίκης και εσείς, επειδή κατάγεστε από εκεί, σέβομαι και την ιδιαιτερότητα που είναι παραπάνω, αλλά να ξέρετε ότι και εμείς κάνουμε ό,τι καλύτερο μπορούμε για να προστατέψουμε και το δάσος το περιαστικό της Θεσσαλονίκης, αλλά και σε όλη την Ελλάδα.

Το ότι υπάρχουν ιδιαιτερότητες παντού το ξέρετε, γιατί τα έχετε διαχειριστεί. Το ότι υπάρχουν ελλείψεις και δεν μπορούμε να καλύψουμε τα πάντα και αμέσως το ξέρετε και αυτό, γιατί έχετε περάσει από τη θέση αυτή.

Σε ό,τι αφορά το θέμα των προσλήψεων, σας είχα πει πως, πράγματι, τότε είχαμε -θυμάστε- και τους δασικούς χάρτες και γενικά τα δασαρχεία έχουν μια δουλειά μεγάλη όλη αυτή την περίοδο να επιτελέσουν και σε θέματα ξεκαθαρίσματος των δασικών χαρτών ή δασικού χαρακτήρα εκτάσεων αλλά και στο θέμα της προστασίας των δασών σε συνεργασία με αυτούς που έχουν την αρμοδιότητα.

Και θέλω να σας πω ότι το περιαστικό δάσος Θεσσαλονίκης ανήκει αποκλειστικά -εσείς το ξέρετε- στη διαχείριση του Δασαρχείου Θεσσαλονίκης, της Αποκεντρωμένης Διοίκησης Μακεδονίας - Θράκης, το οποίο έχει την κατά τόπο αρμοδιότητα.

Λόγω της προσβολής μάλιστα του δάσους από το φλοιοφάγο έντομο, ξέρετε την καταστροφή που υπήρξε και ήταν υποχρεωτική η υλοτόμησή του και η απομάκρυνση και ο θρυμματισμός των προσβεβλημένων ατόμων πεύκης. Πέρυσι υλοτομήθηκαν με έκτακτη κάρπωση περί τα τριάντα χιλιάδες χωρικά κυβικά μέτρα πεύκης. Φέτος προβλέπεται να απομακρυνθούν ακόμη άλλα πενήντα χωρικά κυβικά μέτρα, απόφαση έκτακτης κάρπωσης της Διεύθυνσης Δασών της Περιφερειακής Ενότητας Θεσσαλονίκης.

Ήδη εγκαταστάθηκε -είναι αυτό που είπατε πριν- και η Ένωση Κάτω Σταυρού με την καταβολή μισθώματος, σύμφωνα με τις διατάξεις των άρθρων 134, 135 του νομοθετικού διατάγματος του 1969 και του προεδρικού διατάγματος του ’28, που διενεργεί υλοτομικές εργασίες στην περιοχή Αντωνιάδη Δήμου Συκεών και θα συνεχίσει στις περιοχές Καρά Τεπέ, Περραιβού και Πανοράματος.

Επιπρόσθετα, θα ήθελα να σας γνωρίσω ότι τα ληφθέντα για το δάσος Σέιχ Σου προληπτικά μέτρα ήδη πληρούν στον μέγιστο βαθμό όλες τις προβλεπόμενες εκ του νόμου προδιαγραφές, αντιπυρικές ζώνες.

Υπάρχουν αντιπυρικοί δρόμοι συνολικού μήκους εκατόν επτά χιλιομέτρων και πλάτους από τέσσερα έως οκτώ μέτρα, αντιπυρικές ζώνες συνολικού μήκους σαράντα έξι χιλιομέτρων και πλάτους από δέκα έως τριάντα μέτρα. Άρα, ανάγοντας τα προαναφερθέντα σε στρέμματα, έχουν διανοιχθεί περίπου χίλια πεντακόσια στρέμματα δρόμοι και ζώνες, δηλαδή ποσοστό 5% της συνολικής έκτασης του δάσους, χωρίς να υπολογίζονται σε αυτά πλήθος προσβάσιμων αγροτοδασικών δρόμων που υπάρχουν εντός αυτού.

Υπάρχουν οκτώ υδατοδεξαμενές -τελειώνω, κύριε Πρόεδρε- συνολικής χωρητικότητας δυόμισι χιλιάδων κυβικών μέτρων, οι οποίες κρίνονται κατά τους ειδικούς αρκετές, δεδομένου ότι στις προαναφερθείσες προδιαγραφές εκτιμάται πως για τις ανάγκες υδροληψίας των πυροσβεστικών οχημάτων απαιτούνται δεξαμενές χωρητικότητας εξήντα κυβικών ανά χίλια στρέμματα δάσους.

Επίσης, υπάρχουν και πενήντα έξι υδροστόμια. Είναι όλα αυτά τα οποία έχουν αποτυπωθεί από τις εγκαταστάσεις που αυτή τη στιγμή υπάρχουν και λειτουργούν στην περιοχή στην οποία αναφερθήκατε.

Σε ό,τι αφορά τη χρηματοδότηση για τον καθαρισμό του Σέιχ Σου, έχει ήδη εκδώσει η Διεύθυνση Προγραμματισμού και Δασικής Πολιτικής του ΥΠΕΝ από τις 3-6-2021 ένα ποσό 74.400 ευρώ, με σκοπό τη διαχείριση των υπολειμμάτων – αναφερθήκατε και εσείς.

Για το δασόκτημα Ωραιοκάστρου, που ανήκει στον Δήμο Ωραιοκάστρου, έχουν πραγματοποιηθεί εξυγιαντικές υλοτομίες, σύμφωνα με την υπ' αριθμόν 45000.0056/2019 απόφαση της Διεύθυνσης Δασών Θεσσαλονίκης.

Επίσης, υπάρχει χρηματοδότηση που κατανεμήθηκε με την υπ' αριθμόν 34000.52/5-5-2021 απόφαση Υπουργού Περιβάλλοντος.

Η Γενική Διεύθυνση Δασών σε συνεργασία με την Ειδική Υπηρεσία-Επιτελική Δομή ΕΣΠΑ και Κοινωνικών Υποθέσεων έχει εκκινήσει για επτακόσια άτομα, εκ των οποίων τριακόσιοι πενήντα γεωτεχνικοί δασολόγοι, διακόσιοι δασοπόνοι και εκατόν πενήντα διοικητικοί. Είναι αυτό στο οποίο αναφερθήκατε και εσείς από πλευράς διοικητικής υποστήριξης και κάλυψης, για να μπορέσουν να ανταποκριθούν στις ανάγκες, που είναι πολλές και αυτή την περίοδο ακόμη μεγαλύτερες.

Ταυτόχρονα, εξετάζεται η δυνατότητα συμμετοχής στο εν λόγω πρόγραμμα και λοιπών παρεμφερών ειδικοτήτων.

Η πρώτη κατανομή των ειδικοτήτων ανά περιφερειακή ενότητα και υπηρεσία έχει πραγματοποιηθεί και έχει σταλεί στο Υπουργείο Εργασίας, ώστε να προχωρήσει στην έκδοση των απαραίτητων διοικητικών πράξεων για την υλοποίηση του προγράμματος.

Σε σχέση συνολικά με τις παρατηρήσεις σας, είναι ένας χώρος πολύ ευαίσθητος και όχι μόνο το δάσος Σέιχ Σου, αλλά και όλο το φυσικό περιβάλλον, με ό,τι μέσα και συμπληρωματικά έχει, που χρειάζεται την προσοχή όλων μας, τον συντονισμό των ενεργειών, την παρακολούθηση, διότι πάντα συμβαίνουν γεγονότα. Δεν είναι όλα τυχαία. Υπάρχουν και άλλα, τα οποία δημιουργούν παρενέργειες.

Κύριε Πρόεδρε, σας ευχαριστώ για την ανοχή σας.

Ευχαριστώ πολύ και τον αγαπητό συνάδελφο.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Συνεχίζουμε με την πρώτη με αριθμό 945/14-7-2021 επίκαιρη ερώτηση πρώτου κύκλου του Βουλευτή Χανίων του ΣΥΡΙΖΑ - Προοδευτική Συμμαχία κ. Παύλου Πολάκη προς την Υπουργό Παιδείας και Θρησκευμάτων, με θέμα: «Ανέγερση νέων σχολείων στο Καστέλι του Δήμου Κισσάμου».

Στην επίκαιρη ερώτηση θα απαντήσει η Υφυπουργός Παιδείας και Θρησκευμάτων κ. Ζωή (Ζέττα) Μακρή.

Κύριε Πολάκη, έχετε τον λόγο για την πρωτολογία σας.

**ΠΑΥΛΟΣ ΠΟΛΑΚΗΣ:** Κύριε Πρόεδρε, να μιλήσω από εδώ χωρίς μάσκα ή να έρθω εκεί;

**ΠΡΟΕΔΡΕΥΩΝ (Γεώργιος Λαμπρούλης):** Από εκεί με μάσκα. Γιατί;

**ΠΑΥΛΟΣ ΠΟΛΑΚΗΣ:** Γιατί δεν μπορώ, έχω το θέμα με το διάφραγμα.

**ΠΡΟΕΔΡΕΥΩΝ (Γεώργιος Λαμπρούλης):** Ε, κατεβάστε λίγο τη μάσκα, κύριε Πολάκη. Δεν χάλασε ο κόσμος.

**ΠΑΥΛΟΣ ΠΟΛΑΚΗΣ:** Είμαι λίγο πίσω.

**ΠΡΟΕΔΡΕΥΩΝ (Γεώργιος Λαμπρούλης):** Ούτως ή άλλως, δεν υπάρχουν συνάδελφοι σε διάμετρο δύο μέτρων τουλάχιστον.

**ΠΑΥΛΟΣ ΠΟΛΑΚΗΣ:** Γι’ αυτό το λέω. Έχω το πρόβλημα με το διάφραγμα και δεν μπορώ.

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο.

**ΠΑΥΛΟΣ ΠΟΛΑΚΗΣ:** Κυρία Υπουργέ, στις 27-11-2019 σημειώθηκε σεισμική δόνηση μεγέθους 6,1 βαθμών της κλίμακας Ρίχτερ στην Κίσσαμο, με αποτέλεσμα να υποστεί ζημιές το σχολικό συγκρότημα της περιοχής που στέγαζε και το γενικό και το επαγγελματικό λύκειο της περιοχής. Μετά από τον έλεγχο που έγινε από τις αρμόδιες υπηρεσίες, διαπιστώθηκε ότι το κτήριο είχε ζημιές και δεν μπορούσε να συνεχίσει να χρησιμοποιείται για χρήση.

Στις 8-12-2019 -και όχι του 2020, όπως εκ παραδρομής γράφτηκε στο γραπτό κείμενο της ερώτησης- ο τότε Υφυπουργός Παιδείας, προκάτοχός σας, και Βουλευτής της Νέας Δημοκρατίας στα Χανιά κ. Διγαλάκης επισκέφτηκε την περιοχή και μετά από σύσκεψη με τον δήμο δεσμεύτηκε στα εξής:

Πρώτον, αφού ξεκινήσει άμεσα η διαδικασία κατεδάφισης του υπάρχοντος σχολικού συγκροτήματος σε ορίζοντα τριετίας θα έχει ανεγερθεί το πρώτο κτήριο και συγκεκριμένα το γενικό λύκειο με χρηματοδότηση από το ΕΣΠΑ 2014 - 2020 της Περιφέρειας Κρήτης.

Δεύτερον, το δεύτερο κτήριο που θα στεγάσει το επαγγελματικό λύκειο θα είναι έτοιμο σε τέσσερα χρόνια με μελέτες που θα εκπονηθούν από τις «ΚΤΙΡΙΑΚΕΣ ΥΠΟΔΟΜΕΣ».

Το θέμα το παρακολουθώ από την πρώτη στιγμή και δεν επέλεξα να αρχίσω να κάνω φασαρία στους έξι μήνες, στους οκτώ μήνες, στον έναν χρόνο. Όμως, επειδή επισκέφθηκα πρόσφατα την περιοχή και επειδή οδεύουμε προς τη συμπλήρωση δύο χρόνων από το γεγονός του σεισμού και παρά το ότι βρισκόμαστε δύο μήνες -ενάμιση μήνα, πλέον- από την έναρξη του νέου σχολικού έτους 2021 - 2022, ενάμιση και πλέον χρόνο μετά τον σεισμό και τις δεσμεύσεις της Κυβέρνησης διά του κ. Διγαλάκη, με θλίψη είδα ότι, πέραν της καθυστερημένης τοποθέτησης των προκατασκευασμένων οικίσκων -που ακόμα και αυτοί είναι λιγότεροι από τις ανάγκες, αφού υπήρξαν μέρες που τα εργαστήρια του ΕΠΑΛ γίνονταν σε εξωτερικούς χώρους και με άσχημες καιρικές συνθήκες-, δεν έχει γίνει δυστυχώς καμμία άλλη πρόοδος. Μα καμμία άλλη πρόοδος!

Ξέρω πως έχει ολοκληρωθεί από υπηρεσίες του Υπουργείου σας η κτηριολογική μελέτη, για την οποία υπάρχουν κάποιες αντιδράσεις σε σχέση με την πρόβλεψη των χώρων των εργαστηρίων που απαιτούνται και τα λοιπά, αλλά αυτό είναι κάτι που θα λυθεί και πιστεύω ότι θα βοηθήσετε να λυθεί.

Το θέμα είναι ότι, έτσι όπως είδα εγώ τα πράγματα που πήγα εκεί και επειδή έχω κάνει και δήμαρχος, με αυτούς τους ρυθμούς δυστυχώς τα παιδιά θα κάνουν για πολλά χρόνια ακόμα μάθημα εκεί.

Και αυτό που κατ’ αρχάς σάς ρωτώ -και θα πω και κάποια άλλα στοιχεία μετά- είναι αν έχετε προχωρήσει στις απαιτούμενες ενέργειες με τα συναρμόδια Υπουργεία για την έκτακτη χρηματοδότηση του Δήμου Κισσάμου ή της ΚΤΥΠ και τα λοιπά, πρώτον, για να ανταποκριθεί ο δήμος στις αρμοδιότητες που του δώσατε και χωρίς τα ανάλογα κονδύλια και, δεύτερον, πότε θα γίνουν οι συνολικές εγγραφές, πού και σε ποιους προϋπολογισμούς για την προϋπολογισθείσα δαπάνη ανέγερσης του νέου συγκροτήματος και του γενικού λυκείου και του επαγγελματικού.

Επίσης, θα ήθελα να μου πείτε ένα ακριβές χρονοδιάγραμμα -γιατί του κ. Διγαλάκη το χρονοδιάγραμμα είναι έπεα πτερόεντα, όπως φαίνεται- που θα ακολουθηθεί, προκειμένου να λυθεί οριστικά το πρόβλημα στέγασης των μαθητών της Κισσάμου.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Τώρα, αν ο κ. Πολάκης χρειάζεται να βγάλει τη μάσκα για να ακουστεί, εγώ πρέπει να πάρω ενισχυμένη μικροφωνική εγκατάσταση!

Κύριε συνάδελφε, είπατε ότι δεν επιλέξατε να κάνετε φασαρία νωρίτερα. Υποθέτω ότι και σήμερα δεν ήρθατε να κάνετε φασαρία. Είμαι σίγουρη ότι ήρθατε για να ενημερωθείτε και θα σας αποδείξω με στοιχεία και ημερομηνίες ότι δεν είναι έπεα πτερόεντα αυτά που είπε ο προηγούμενος Υφυπουργός, ο κ. Διγαλάκης, αλλά είναι συγκεκριμένες δεσμεύσεις, υλοποιήσιμες και σε συγκεκριμένες ημερομηνίες και με τα κονδύλια που θα αναφέρω.

Προφανώς αντιλαμβάνεστε και εσείς -έχετε ασκήσει διοίκηση- ότι δεν θα υπεισέλθω στις αρμοδιότητες άλλων φορέων που είναι υπεύθυνοι για την κατασκευή του νέου σχολικού συγκροτήματος στον Δήμο Κισσάμου, γιατί γνωρίζετε ότι η μέριμνα για τη σχολική στέγη που αφορά σε έργα συντήρησης, επισκευής των υφισταμένων διδακτηρίων, απαλλοτρίωση, απόκτηση γης, μελέτη και ανέγερση νέων σχολικών κτηρίων, όπως επίσης και βελτίωση υλικοτεχνικής υποδομής των σχολικών μονάδων της πρωτοβάθμιας και δευτεροβάθμιας εκπαίδευσης είναι στην αρμοδιότητα των δήμων και η χρηματοδότηση προέρχεται κυρίως από τις πιστώσεις του Υπουργείου Εσωτερικών.

Συντρέχουσα με το Υπουργείο Εσωτερικών αρμοδιότητα, ωστόσο, για τον έλεγχο, την επισκευή, τη συντήρηση, την ανέγερση και για τον εξοπλισμό των κτηριακών εγκαταστάσεων των δομών εκπαίδευσης που ανήκουν στο Υπουργείο μας, σύμφωνα με το άρθρο 132 του ν.4199/2013, έχει η εταιρεία «ΚΤΙΡΙΑΚΕΣ ΥΠΟΔΟΜΕΣ Α.Ε.» μέσω του Προγράμματος Δημοσίων Επενδύσεων.

Στην προκειμένη περίπτωση και από τα έγγραφα των υπηρεσιών προκύπτει ότι μετά τον ισχυρό σεισμό στις 27 Νοεμβρίου 2019 το σχολικό συγκρότημα που στέγαζε το Γενικό Ενιαίο Λύκειο και το Επαγγελματικό Λύκειο Κισσάμου κρίθηκε ακατάλληλο κατά την αυτοψία που διενήργησε κλιμάκιο μηχανικών της εταιρείας «ΚΤΙΡΙΑΚΕΣ ΥΠΟΔΟΜΕΣ Α.Ε.» στις 29 Νοεμβρίου 2019.

Μόλις γνωστοποιήθηκε η έκθεση αυτοψίας της ως άνω εταιρείας, πραγματοποιήθηκε στις 5-12-2019 στο Υπουργείο Παιδείας και Θρησκευμάτων έκτακτη σύσκεψη, στην οποία συμμετείχαν οι τότε Υφυπουργοί Παιδείας, ο Δήμαρχος Κισσάμου, Δημοτικοί Σύμβουλοι, ο Διευθύνων Σύμβουλος και ο Γενικός Διευθυντής της Εταιρείας «ΚΤΙΡΙΑΚΕΣ ΥΠΟΔΟΜΕΣ Α.Ε.», ώστε να δρομολογηθούν οι ενδεδειγμένες λύσεις.

Στη συνάντηση αποφασίστηκε η κατεδάφιση του κτηριακού συγκροτήματος και η ανέγερση νέου. Το Υπουργείο μας με το υπ’ αριθμόν 18126/24-12-2019 έγγραφό του στην εταιρεία «ΚΤΙΡΙΑΚΕΣ ΥΠΟΔΟΜΕΣ Α.Ε.» ζήτησε την προμήθεια προκατασκευασμένων αιθουσών, προκειμένου να στεγαστούν οι διακόσιες πενήντα και πλέον μαθήτριες και μαθητές που φοιτούσαν στις σχολικές αυτές μονάδες.

Πράγματι, σε απάντηση με την υπ’ αριθμόν 222/27-12-2019 απόφαση της ΚΤΥΠ εγκρίθηκαν τα τεύχη δημοπράτησης για την προμήθεια, τη μεταφορά και τη συναρμολόγηση είκοσι επτά προκατασκευασμένων αιθουσών, δώδεκα για το γενικό ενιαίο λύκειο και δεκαπέντε για το επαγγελματικό λύκειο, ενώ μετά την υπογραφή της σύμβασης, στις 20-7-2020, με την ανάδοχο εταιρεία «ΒΗΜΚΑ ΕΠΕ» οι αίθουσες αυξήθηκαν σε είκοσι οκτώ. Το συνολικό τίμημα της σύμβασης ανερχόταν σε 440.596,08 ευρώ και η χρηματοδότηση έγινε από το Πρόγραμμα Δημοσίων Επενδύσεων.

Το Υπουργείο μας, σε συνεργασία με την εταιρεία «ΚΤΙΡΙΑΚΕΣ ΥΠΟΔΟΜΕΣ Α.Ε.», με τον Δήμο Κισσάμου και την Περιφέρεια Κρήτης, ολοκλήρωσε τη διαδικασία προμήθειας και εγκατάστασης των προκατασκευασμένων αιθουσών, που παραδόθηκαν πλήρως λειτουργικές προς χρήση για τους μαθητές του γενικού και του επαγγελματικού λυκείου στις 28-8-2020 και πριν από την έναρξη των μαθημάτων.

Το κόστος προμήθειας, μεταφοράς και εγκατάστασης των αιθουσών ανέλαβε η εταιρεία «ΚΤΙΡΙΑΚΕΣ ΥΠΟΔΟΜΕΣ» και η διαμόρφωση του χώρου έγινε από τον Δήμο Κισσάμου, με χρηματοδότηση της Περιφέρειας Κρήτης.

Ακόμη, μεταβιβάστηκε από την ΚΤΥΠ στον Δήμο Κισσάμου το σχολικό ακίνητο που στέγαζε το γενικό ενιαίο λύκειο και το επαγγελματικό λύκειο, σύμφωνα με το με αριθμό 45345/7-4-2021 πιστοποιητικό μετεγγραφής του Υποθηκοφυλακείου Καστελίου Κισσάμου.

Επίσης, εκδόθηκε το κτηριολογικό πρόγραμμα από το Υπουργείο Παιδείας και Θρησκευμάτων, σύμφωνα με τα στοιχεία που δόθηκαν από τις Διευθύνσεις των δύο σχολείων στον Δήμο Κισσάμου και εκκρεμεί η συγκρότηση από τον Δήμο Κισσάμου της Επιτροπής Καταλληλότητας, η οποία, κύριε συνάδελφε, θα γνωμοδοτήσει για το οικόπεδο που θα φιλοξενήσει τις νέες σχολικές δομές. Πρόεδρος της επιτροπής, όπως προβλέπει ο νόμος, ορίστηκε ο Διευθυντής της Δευτεροβάθμιας Εκπαίδευσης Χανίων.

Η εταιρεία «ΚΤΙΡΙΑΚΕΣ ΥΠΟΔΟΜΕΣ Α.Ε.» έχει αναλάβει την κατεδάφιση των υφισταμένων κτισμάτων και κατασκευών, καθώς και τη μεταφορά των καθαιρέσεων στις περιοχές που θα επιτραπούν από τις αρμόδιες αρχές.

Αναμένεται, επίσης, η έκδοση αδείας κατεδάφισης με μέριμνα του Δήμου Κισσάμου, ώστε να ξεκινήσει η διαγωνιστική διαδικασία ανάθεσης της σύμβασης κατεδάφισης από την ΚΤΥΠ.

Λεπτομέρειες, κύριε Πρόεδρε, και περισσότερα στη δευτερολογία. Ευχαριστώ για την κατανόηση.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κυρία Υπουργέ.

Ορίστε, κύριε Πολάκη, έχετε τον λόγο για τη δευτερολογία σας.

**ΠΑΥΛΟΣ ΠΟΛΑΚΗΣ:** Κυρία Υπουργέ, όχι, δεν ήρθα να κάνω φασαρία. Αυτά που είπατε τα ξέρω και σας λέω το εξής: Ήρθα σήμερα γιατί υπάρχει αυτή η εικόνα στους οικίσκους. Και εσείς η ίδια είπατε, προσέξτε τις ημερομηνίες τις δικές σας: Τον Νοέμβριο του 2019 έγινε ο σεισμός και οι μαθητές όλη τη χρονιά δηλαδή -«ευτυχώς» υπήρξε ο κορωνοϊός, το «ευτυχώς» σε εισαγωγικά, έτσι;- δεν είχαν πού να κάνουν μάθημα καθόλου. Και όταν μπήκαν να κάνουν μάθημα, η εικόνα είναι αυτή στα εργαστήρια που ήταν απέξω και γι’ αυτό έκαναν και κινητοποιήσεις οι μαθητές.

Και εγώ αυτό που σας ρώτησα δεν είναι αυτά που μου είπατε, εγώ σας είπα ότι ο κ. Διγαλάκης δεσμεύτηκε ότι σε τρία χρόνια θα είναι έτοιμα. Και εγώ ρωτάω στους είκοσι μήνες, γιατί βλέπω ότι δεν έχει προχωρήσει ούτε η κατεδάφιση.

Να σας πω δύο πράγματα για την κατεδάφιση; Εδώ έχω στα χέρια μου αλληλογραφία -θα την καταθέσω και αυτή- του Ιουνίου, που λέει η ΚΤΥΠ «για να προχωρήσω στην κατεδάφιση πρέπει να μου βγάλετε την άδεια οικοδομής που απαιτείται για την κατεδάφιση». Ζητάει ο Δήμος Κισσάμου -γιατί δεν έχει- από τον Δήμο Χανίων, τον μητροπολιτικό, αδυνατούν να εκδώσουν την άδεια της κατεδάφισης και ξαναγυρίζει σε αυτόν με προεκτιμώμενη αμοιβή 12.000 ευρώ για να εκδώσουν την άδεια και ακόμα αυτό το πράγμα δεν έχει γίνει.

Εγώ σας τα λέω, κυρία Μακρή, για τον εξής λόγο, επειδή έχω κάνει διοίκηση και όχι μόνο ως Υπουργός, αλλά και ως δήμαρχος και ξέρω ότι δεν γίνεται καμμία δουλειά από αυτές, αν δεν υπάρχει η πολιτική επίβλεψη από πάνω. Και το ξέρω ότι δεν είναι υπεύθυνο το Υπουργείο Παιδείας για το χτίσιμο, όμως του Υπουργείου Παιδείας είναι η δομή. Είναι σαν να λέτε ότι, επειδή θα αναλάμβανε η «ΚΤΙΡΙΑΚΕΣ ΥΠΟΔΟΜΕΣ Α.Ε.» το Νοσοκομείο της Λευκάδας, εάν δεν ήμασταν εμείς στο Υπουργείο Υγείας από πάνω και να τους έχουμε να τρέχουν, θα τελείωνε ποτέ. Έτσι τελείωσε! Ή της Σαντορίνης, για να μην αρχίσω να λέω τώρα.

Εγώ σας λέω το εξής: Εσείς ως πολιτικός προϊστάμενος αυτού του προβλήματος επιδείξτε μεγαλύτερη ζέση, διότι, αν πάμε με αυτούς τους ρυθμούς, δηλαδή αν θες τέσσερις μήνες να συνεννοηθούν οι υπηρεσίες ποιος θα δώσει την προεκτίμηση της αμοιβής της μελέτης για να εκδοθεί η άδεια κατεδάφισης, θα κάνουν μάθημα τα κοπέλια άλλα δέκα χρόνια εκεί, σε αυτές τις κατασκευές που υπάρχουν.

Και ένα τελευταίο αίτημα -το λέω έτσι, «αίτημα»-, απαίτηση: Πέρυσι -και ορθώς- εντάχθηκε στο Επαγγελματικό Λύκειο Κισσάμου και η ειδικότητα της Νοσηλευτικής. Καλά κάνανε και έτσι έπρεπε να γίνει, εγκρίθηκε από σας.

Όμως, θα ήθελα να σας παρακαλέσω να εξοπλίσετε λίγο το τμήμα αυτό. Οι άνθρωποι ζητάνε δύο πράγματα, τα καταθέτω, θα σας τα δώσω και μετά να τα δείτε, δεν είναι κάτι πανάκριβο, μη βγουν στη ζητιανιά οι άνθρωποι για τις δωρεές: χρειάζονται ένα πρόπλασμα για να εκπαιδευτούν οι μαθητές του επαγγελματικού λυκείου που θα πάρουν την ειδικότητα της Νοσηλευτικής στην καρδιοαναπνευστική ανεπάρκεια και ένα φορείο αναδιπλούμενο, για να δουν πώς μεταφέρουν τους ασθενείς. Το κόστος είναι μηδαμινό. Ξέρω ότι πρέπει να έχει δοθεί το αίτημα, αλλά δεν έχει απαντηθεί και θα ξεκινήσουν τα μαθήματα. Ελπίζω να μην έχουμε lockdown και κλειστά σχολεία το φθινόπωρο και δεν θα το έχουν και αυτό είναι απαραίτητο. Χρηματοδοτήστε το, 3.000 με 4.000 ευρώ κάνει, από τη Διεύθυνση Περιφέρειας, για να μπορέσουν τα παιδιά να κάνουν μάθημα με πραγματικούς όρους και όχι μόνο με τηλεδιασκέψεις και τηλεδιαγράμματα.

Και σας επαναλαμβάνω για τελευταία φορά, επιβλέψτε τη διαδικασία, γιατί το ξέρετε -γιατί και εσείς έχετε ασκήσει διοίκηση και στο Υπουργείο Υγείας παλιότερα- τίποτα δεν προχωράει από μόνο του σε αυτή τη χώρα.

Ευχαριστώ πολύ.

(Στο σημείο αυτό ο Βουλευτής κ. Παύλος Πολάκης καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Καταγράφω το τελευταίο αίτημα, κύριε συνάδελφε, και θέλω να σας πω και στην αγωνία σας αν θα λειτουργήσουν διά ζώσης τα σχολεία, ναι, θα λειτουργήσουν διά ζώσης, γιατί και η συντριπτικότατη πλειοψηφία των εκπαιδευτικών έχει εμβολιαστεί και αυτό είναι πάρα πολύ θετικό.

Τώρα, σε ό,τι αφορά το αν είναι αρμόδιο ή όχι το Υπουργείο μας, βεβαίως, είμαι σίγουρη ότι γνωρίζετε και είμαι σίγουρη ότι κάνετε και την έρευνά σας να δείτε ακριβώς ποιο Υπουργείο έχει αρμοδιότητα και σε ποιον βαθμό μάς αφορά και, βεβαίως, καταγράφετε και το δικό μας δικαιολογημένο ενδιαφέρον, άσχετα από την έλλειψη αμιγούς αρμοδιότητας.

Και προφανώς, για όλα αυτά και με τις απαντήσεις που σας έδωσα σας απέδειξα ότι θα μπορούσα να οχυρωθώ πίσω από το ότι δεν είναι το Υπουργείο μας και να σας παραπέμψω σε άλλα Υπουργεία. Όμως, επειδή το ενδιαφέρον εκτιμώ ότι είναι δικαιολογημένο και η αγωνία, επειδή αφορά και τον τόπο σας -Βουλευτής είμαι και εγώ και καταλαβαίνω-, με υποχρεώνει -χωρίς δυσκολία, θέλω να σας πω- να σας δώσω εξηγήσεις.

Θα συνεχίσω, γιατί θέλω να απαντήσω στην ερώτησή σας και για τα κονδύλια. Σας λέω, λοιπόν, ότι μέσω των τεχνικών υπηρεσιών εκπονήσαμε κτηριολογικό πρόγραμμα για το νέο σχολικό συγκρότημα που θα στεγάσει το Γενικό Ενιαίο Λύκειο και το Επαγγελματικό Λύκειο Κισσάμου. Και δεσμεύομαι, κύριε συνάδελφε, ότι θα το παρακολουθήσω με το δικαιολογημένο και αυξημένο μετά την ερώτησή σας ενδιαφέρον. Άλλωστε και ο πρώην Υφυπουργός κ. Διγαλάκης έχει και εκείνος και έννοια και ενδιαφέρον και γνώση.

Ως Υπουργείο, η Τεχνική Διεύθυνση των Τεχνικών Υπηρεσιών του Υπουργείου μας, στείλαμε το με αριθμό 2418 και ημερομηνία 11-1-2021 έγγραφο με παρατηρήσεις στον Δήμο Κισσάμου, στην Περιφερειακή Διεύθυνση Πρωτοβάθμιας και Δευτεροβάθμιας Εκπαίδευσης Κρήτης, στη Διεύθυνση Δευτεροβάθμιας Εκπαίδευσης Κρήτης, με το αίτημα εκπόνησης προτεινόμενου κτηριολογικού προγράμματος για τις στεγαστικές ανάγκες του Γενικού Ενιαίου Λυκείου και του Επαγγελματικού Λυκείου Κισσάμου.

Από το έγγραφο αυτό προκύπτει ότι προσδιορίστηκε το μέγεθος, το είδος και ο αριθμός των απαιτούμενων χώρων για την κάλυψη στεγαστικών αναγκών, σύμφωνα, κύριε Πολάκη, με τα στοιχεία που έδωσαν οι Διευθύνσεις των δύο σχολείων και εστάλησαν στο Υπουργείο από τον δήμο.

Αναμένεται από τον δήμο η ενημέρωση της αρμόδιας Τεχνικής Υπηρεσίας του Υπουργείου μας για το ιδιοκτησιακό καθεστώς του οικοπέδου που θα ανεγερθούν οι σχολικές δομές, για το ποια κτήρια θα διατηρηθούν και ποια θα καθαιρεθούν. Αναμένεται, δηλαδή, να ολοκληρωθούν οι ενέργειες του δήμου, για να εκδοθεί το τελικό εγκεκριμένο κτηριολογικό πρόγραμμα.

Η ΚΤΥΠ με το από 12-5-2021 έγγραφό της ανέλαβε να κατεδαφίσει το παλιό σχολικό συγκρότημα. Η κατεδάφιση θα ξεκινήσει μόλις ο Δήμος Κισσάμου εκδώσει την άδεια κατεδάφισης. Είναι μια διαδικασία που βρίσκεται σε εξέλιξη. Ανέλαβε την εκπόνηση των μελετών του νέου σχολικού συγκροτήματος, οι οποίες θα προχωρήσουν παράλληλα με τη διαδικασία της κατεδάφισης, για να μην υπάρχουν καθυστερήσεις. Το κόστος των μελετών θα καλυφθεί από τον προϋπολογισμό δημοσίων επενδύσεων της ΚΤΥΠ.

Επίσης, σύμφωνα με έγγραφο που έστειλε ο Δήμος Κισσάμου στο Υπουργείο Εσωτερικών στις 16-7-2021, αναφέρεται ότι έχουν εξασφαλιστεί οι αναγκαίες πιστώσεις για την ανέγερση του νέου σχολικού συγκροτήματος, σε συνεργασία με την Περιφέρεια Κρήτης. Επίσης, στο ίδιο έγγραφο αναφέρεται ότι η δημοπράτηση της κατεδάφισης από την ΚΤΥΠ θα γίνει κατά την εκτίμηση του δήμου μέχρι το τέλος του τρέχοντος έτους.

Σύμφωνα με το υπηρεσιακό σημείωμα του Υπουργείου Εσωτερικών που εστάλη στο Υπουργείο μας στις 15-7-2021 και αφορά στη χρηματοδότηση του νέου σχολικού συγκροτήματος, αναφέρονται τα εξής: «Η σχολική στέγαση και η χρηματοδότηση των πρωτοβάθμιων ΟΤΑ της χώρας από τους Κεντρικούς Αυτοτελείς Πόρους γίνεται βάσει των πιστώσεων που εγγράφονται κάθε έτος στον κρατικό προϋπολογισμό που ψηφίζεται από την Εθνική Αντιπροσωπεία.». Παραλείπω όλες τις λεπτομέρειες, που είμαι σίγουρη ότι τις ξέρετε, και έρχομαι στον Δήμο Κισσάμου του Νομού Χανίων, όπου έχει προγραμματιστεί να κατανεμηθεί από Κεντρικούς Αυτοτελείς Πόρους για το έτος 2021 και για κάλυψη δαπανών εκτέλεσης έργων και επενδυτικών δραστηριοτήτων το ποσό των 254.520 ευρώ. Για την επισκευή και συντήρηση των σχολικών κτηρίων έχει προγραμματιστεί να δοθεί συνολικό ποσό ύψους 37.300 ευρώ. Αντίστοιχα ποσά είχαν δοθεί και την προηγούμενη χρονιά.

Η περαιτέρω διαχείριση αυτών των πιστώσεων γίνεται με βάση τις αποφάσεις των οικείων δημοτικών συμβουλίων υπό την εποπτεία του Υπουργείου και η εποπτεία συνιστάται αποκλειστικά στον έλεγχο της νομιμότητας των πράξεων και στον πειθαρχικό έλεγχο.

Επίσης, και το πρόγραμμα «ΦΙΛΟΔΗΜΟΣ», από το οποίο στην πρόσκληση «ΙΙ» με τίτλο «Επισκευή, συντήρηση σχολικών κτηρίων και αύλειων χώρων και λοιπές δράσεις» του Υπουργείου Εσωτερικών που έχει συνολικό ύψος 50 εκατομμύρια ευρώ. Για τη βελτίωση των υποδομών της πρωτοβάθμιας και δευτεροβάθμιας εκπαίδευσης ο Δήμος Κισσάμου εντάχθηκε με χρηματοδότηση ύψους 65.100 ευρώ.

Επίσης, υπάρχει και η απόφαση επιχορήγησης των δήμων της χώρας από το πρόγραμμα «ΦΙΛΟΔΗΜΟΣ ΙΙ» για την υλοποίηση έργων και επενδυτικών δραστηριοτήτων που εντάσσονται στους αναπτυξιακούς άξονες προτεραιοτήτων του προγράμματος «ΦΙΛΟΔΗΜΟΣ ΙΙ». Τέλος, ο Δήμος Κισσάμου χρηματοδοτήθηκε από αυτό το πρόγραμμα με το ποσό των 261.700 ευρώ.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 16.03΄ λύεται η συνεδρίαση για σήμερα Δευτέρα 26 Ιουλίου 2021 και ώρα 18.30΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**